text:
- མདུན་ངོས་སུ། »
- གཞན་རྩོམ། , ཚན་རིག་མི་སྣ། »
- འཛམ་གླིང་ཐོག་འདྲ་པར་དང་པོ་བྱུང་ཚུལ།
སྤེལ་མཁན། : wadanamso 6/06/2015
འདྲ་པར་ཞིག་རྒྱག་རྒྱུ་ནི་ང་ཚོའི་རྒྱུན་སྤྱོད་འཚོ་བའི་ནང་གི་ཆེས་སྤྱིར་བཏང་པའི་ལས་ཀ་ཞིག་ཡིན་མོད་ཀྱང་། དུས་རབས་བཅུ་དགུ་པའི་ལོ་རབས་སུམ་ཅུ་ཐམ་པའི་ནང་འཇུག་རྟེན་ཐོག་འདྲ་པར་ཐོག་མར་བྱུང་སྐབས། དེར་རྩོད་པ་ཧ་ཅང་ཆེན་པོ་ཞིག་ལངས་པ་རེད།
དེ་ཡང་སྤྱི་ལོ་ 1839 ལོའི་ཟླ་བ་ 8 པའི་ཚེས་ 18 ཉིན། ཧྥ་རན་སིའི་ཚན་རིག་ཁང་གི་ཚོགས་ཆེན་དུ་སྤྱི་ཚོགས་ཀྱི་ལས་རིགས་ཁག་ལ་འོད་རིག་ལས་གྲུབ་པའི་འདྲ་པར་ཐོག་མར་འགྲེམས་སྟོན་བྱས་གཤིས། དེ་ཡི་གྲགས་པ་པཱེ་རིསི་ཁྱོན་ལ་ཁྱབ་པར་མ་ཟད། མི་རིང་བར་གསར་འགྱུར་འདི་ནི་འཇར་མན་ལ་ཡང་ཁྱབ་ནས་ "འདི་ནི་ཁུངས་མེད་གཏམ་འཆལ་འབའ་ཞིག་རེད། ཤེལ་ནང་དུ་འཕོས་པའི་གཟུགས་བརྙན་དེ་དག་འཛིན་བཟུང་བྱེད་དགོས" ཞེས་ཁ་རྡུང་བཏང་བར་མ་ཟད། ད་དུང"གསར་གཏོད་དེ་རིགས་ནི་ལྷའི་མཐུ་སྟོབས་ལ་སྐུར་བ་འདེབས་པ་དང་། མི་ལ་མགོ་སྐོར་གཏོང་བ་ཞིག་རེད"ཅེས་ཁྱབ་བསྒྲགས་ཀྱང་བྱས་པ་རེད། སྐབས་དེར་པཱེ་རིསི་མི་སྣའི་གཟུགས་བརྙན་བྲི་མཁན་གྱི་རི་མོ་བ་ཚོས་འོད་རིགས་ལས་གྲུབ་པའི་འདྲ་པར་གྱི་མངོན་བྱུང་འདིས་ཁོ་པ་ཚོའི་ཁེ་ཕན་ལ་གནོད་འཚེ་ཚབས་ཆེན་ཡོང་བར་ངོས་འཛིན་བྱེད་པ་དང་སྦྲགས་གཅིག་རྗེས་གཉིས་མཐུད་ཀྱིས་ཡིག་ཐོག་ནས་ཧྥ་རན་སིའི་སྲིད་གཞུང་ལ་པར་རྒྱག་ལག་རྩལ་རྩ་མེད་གཏོང་དགོས་པའི་རེ་བ་བཏོན་ཡོད་པ་རེད། པར་རྒྱག་ལག་རྩལ་གསར་གཏོད་བྱེད་མཁན་ནི་པཱེ་རིསི་རི་མོ་བ་མཁས་ཅན་འཁྲབ་ལྗོངས་ཇུས་འགོད་སློབ་དཔོན་ལུ་དབྱི་སི་ཌེ་ཁཱརི་(Louis Daguerre)རེད། ཁོང་ནི་སྤྱི་ལོ་ 1787 ཟླ་ 11 ཚེས་ 18 ཉིན། པཱེ་རིསི་དང་ཉེ་བའི་གྲོང་ཚོ་ཀོར་རྨི་ལའེ་(Cormeilles) ཟེར་བར་སྐུ་འཁྲུངས་ཤིང་། ཡབ་ནི་ཉེས་དོན་ཁྲིམས་ཁང་གི་སྤྱི་ཁྱབ་ཁྲིམས་དཔོན་ཡིན།
ལུ་དབྱི་སི་ཌེ་ཁཱརི་ལོ་ན་བཅུ་དྲུག་ལ་སོན་དུས་པཱེ་རིསིར་མཛེས་རིས་སློབ་སྦྱོང་གནང་བར་ཕེབས་ནས་སྐད་སྒྲགས་ཡོད་པའི་གར་སྟེགས་འཁྲབ་ལྗོངས་ཇུས་འགོད་སློབ་དཔོན་ཏའེ་ཀུ་ཐི་དགེ་རྒན་དུ་བསྟེན་ཅིང་། དེ་ནས་ལོ་ཤས་སོང་རྗེས་ཁོང་གི་ལག་རྩལ་དེ་རང་གི་དགེ་རྒན་ལས་མཁས་པར་གྱུར། ཁོང་གིས་ཇུས་འགོད་གནང་བའི་གར་སྟེགས་མཛེས་རིས་དང། རྒྱན་གོས་ཀྱི་རིགས་རྣམས་ལ་ཟློས་གར་དཔྱད་གླེང་མཁས་ཅན་རྣམས་ཀྱིས་གཙིགས་ཆེན་པོ་བྱེད་པ་དང། སྙན་ངག་གི་རིག་པ་འཛིན་པ་རྣམས་ཀྱིས་ཀྱང་བསྟོད་པ་མང་པོ་ཕུལ་བ་རེད།
སྤྱི་ལོ་ 1822 ལོར། ལུ་དབྱི་སི་ཌེ་ཁཱརི་གིས་མོ་ལི་ཡས་ཁྲོམ་ཆེན་དུ་ཡུལ་ལྗོངས་ཐབས་ཆག་ཡོད་པའི་ཁང་པ་ཞིག་གནས་གཡར་བྱས་ཏེ། ཟློས་གར་ཁང་ཆུང་ཆུང་ཞིག་གཉེར་བ་དང། དེ་ཡི་སྒོ་འགྲམ་དུ"འཁྲུལ་སྣང་དུ་འཆར་བའི་ཡུལ་ལྗོངས"ཞེས་པའི་སྒོ་བྱང་ཞིག་བཀལ་ཡོད་ལ། དེ་ཡི་ནང་ལོགས་སུ་ཕྱི་གསལ་ནང་གསལ་གྱི་འཁྲབ་ཡོལ་ཞིག་དཔྱང་དཔྱང་དུ་བཀལ་ནས་ཡོད་པ་དེའི་སྟེང་གསོན་ཉམས་དོད་ཅིང་ལྟ་ན་སྡུག་པའི་གྲོང་གསེབ་ཀྱི་ཡུལ་ལྗོངས་ཆ་ཡོངས་སུ་རྫོགས་པ་ཞིག་བྲིས་ཡོད་པ་དེར་གློག་བཞུའི་འོད་མདངས་དང། འོད་རིག་ལས་གྲུབ་པའི་འོད་ཆ་འཕྲོས་པའི་མདངས་རྣམས་ཕོག་ནུས་པས་དེ་ཡི་མཛེས་པས་སྐྱེ་བོའི་མིག་དབང་མེད་དུ་འཕྲོག་པར་གྱུར། འཁྲབ་ཚན་གཅིག་མའི་ཟློས་གར་གྱི་རྒྱབ་ལྗོངས་དེ་ངོ་མ་ནང་བཞིན་ཡོང་ཆེད་ཁོང་གིས་ས་ཧྲུའི་ཧྲེ་ནས་ཞིང་པའི་རྩྭའི་ཐོག་ཁང་ཆུང་ཞིག་ནང་འདྲེན་གནང་བར་མ་ཟད། ཐང་ཤིང་རྐང་ཁ་ཤས་དང་། ལུག་གསོན་མ་འགའ་ཤས་ཤིག་ཀྱང་གར་སྟེགས་སྟེང་དུ་འཕེས་པར་གནང་བ་ན། ས་སྐྱོང་ཆེན་པོ་ལུ་དབྱི་སི་ཧྥེ་ལི་ཕུའུ་ཡང་སེམས་ཀྱི་སྤུ་ལོང་དབང་མེད་གཡོས་ནས། ངོ་མཚར་བཀོད་པའི་ཡུལ་གྱི་གཟིགས་མོར་ཕེབས།
ལུ་དབྱི་སི་ཌེ་ཁཱརི་གྱིས་འོད་རིགས་སྣ་ཚོགས་ལ་དཔྱད་པའི་རིག་པ་ལས་གྲུབ་པའི་འཁྲབ་ལྗོངས་ཇུས་འགོད་ལེགས་གྲུབ་ཡོང་བའི་ཆེད་དུ"མུན་སྒམ་འཕྲུལ་ཤེལ"ཞིག་གསར་གཏོད་གནང་བ་འདི་ནི་ཤིང་ལས་གྲུབ་པའི་སྒམ་ཆུང་ཆུང་ཞིག་ཡིན་ཞིང། གཞོགས་གཅིག་ཏུ་ཨི་ཁུང་ཞིག་ཁ་ཕྱེ་ནས་ཡོད་པ་དང། གཞོགས་གཞན་ཞིག་ཏུ་གྲོང་གསེབ་ཀྱི་ཡུལ་ལྗོངས་མཛེས་རིས་ཞིག་བླུགས་ཏེ་ཁ་དམ་པོར་བརྒྱབ་ནས། དེར་ཉི་མའི་འོད་ཟེར་གྱི་མདངས་ཆ་ཕོག་པ་བརྒྱུད། མཛེས་སྡུག་ཕུན་སུམ་ཚོགས་པའི་ལྗོངས་རིས་གྱང་ལྡེབས་སམ་ཡང་ན་རྒྱབ་ཡོལ་གྱི་སྟེང་དུ་མཚར་བར་མངོན། དེ་རྟིང་ཁོང་གིས"མུན་སྒམ"ལེགས་བཅོས་གནང་སྟེ། དེའི་ནང་མདངས་འདོན་པར་ལེན་ཤེལ་སྒོ་དང་མདངས་འོད་འཕྲོ་ཤེལ་བཅུག་སྟེ་རྒྱབ་ཡོལ་སྟེང་དུ་བཀོད་པ་དེ་མངོན་སུམ་གྱི་ཡུལ་ལྗོངས་ལ་འཁྲུལ་བར་གདོན་མི་ཟ་བར་འགྱུར་བར་གནང་བས། དེ་ཡི་རྣམ་པས་སྐྱེ་བོའི་ཡིད་ཀྱི་བརྟན་པ་དབང་མེད་དུ་འཕྲོག་པར་བྱས། སྐབས་དེར་ཁོང་གིས་སླར་ཡང་བསམ་མནོ་དྲུག་གསུམ་བཅོ་བརྒྱད་བཏང་སྟེ་གལ་ཏེ་འཁྲབ་ཡོལ་སྟེང་གི་སྣང་བརྙན་འགྱུར་མེད་རྟག་ཏུ་དེ་རང་གི་སྟེང་དུ་གནས་ཐུབ་པ་བྱུང་ན་ཅི་མ་རུང་སྙམ། དེའི་ཆེད་དུ་ཁོང་གིས་ཡང་བསྐོར་སྐྱར་བསྐོར་གྱིས་ཚོས་ལྟ་ལན་མང་གནང་བ་མཐའ་དག་ཕམ་པར་གྱུར།
ཕྱི་ལོ་ 1826 ལོར། ལུ་དབྱི་སི་ཌེ་ཁཱརི་གྱི་གོ་ཐོས་ལ་རྐང་དམག་དམག་དཔོན་དབྱིན་ཤི་ཧྥུ་ཨེར་ཎི་ཕུ་སི་ཡིས་དེ་སྔ་རང་གི་གཞིས་ཀའི་ནང་དུ་དེ་དང་འདྲ་བའི་ཚོད་ལྟ་ཞིག་བྱེད་མྱོང་ཡོད་པ་མ་ཟད། དམག་དཔོན་དེ་ཡིས་སྣུམ་སྙིགས་བྱུགས་པའི་གཤའ་ཤོག་ཅིག་མུན་སྒམ་གྱི་ནང་དུ་བླུགས་ནས། དེར་ཆུ་ཚོད་བརྒྱད་ཙམ་རིང་ཉི་འོད་ཀྱི་རེག་བྱ་ལོན་དུ་བཅུག་པ་ན། འོད་ཕོག་པའི་ངོས་རྣམས་སྲ་པོར་གྱུར་ཅིང་འོད་མ་ཕོག་པའི་ངོས་རྣམས་མཉེན་པོ་ཆགས། རྟིང་དུ་སུབ་བཏང་བའི་རྗོ་ཐའི་མེ་ཏོག་གི་ཉིང་སྣུམ་དང་ཐང་ཆུ་དྭངས་མས་བཀྲུས། དེ་འདྲ་བྱས་ན་ལེགས་པོ་དེ་ཙམ་ིན་རུང་གཞིས་ཀའི་ཁང་པ་དང་ཡུལ་ལཇོངས་གསལ་བའི་པར་ཞིག་བྱུང་ཚུལ་ཡོད་སྐད།
དེ་ཡང་སྤྱི་ལོ་ 1830 ལོའི་ཟླ་ 3 པར་ལུ་དབྱི་སི་ཌེ་ཁཱརི་དང་དམག་དཔོན་དེ་གཉིས་ཀྱིས་མ་རྩ་མཉམ་སྡེབ་བྱས་ནས་ཀུང་སི་གཅིག་བཙུགས་མེད། འོན་ཀྱང་དུས་ཡུན་རིང་པོའི་ནང་ཁོ་ཚོའི་བྱ་གཞག་སྣ་མང་མེ་ཏོག་གི་སྡོང་པོ་ལ་ཤིང་ཏོག་གཡུར་ཟའི་འབྲས་བུ་མངོན་རྒྱུ་མ་བྱུང། སྐབས་ཞིག་ཎི་ཕུ་སི་ཡིས་དངུལ་ཆུ་བྱུགས་པའི་ཟངས་ཤོག་ཅིག་གཤའ་ཤོག་གི་ཚབ་ཏུ་གཏད་ཅིང། སླ་རུ་གཏོང་བྱེད་ཏེན་གྱི་ཉིང་ཁུས་བཀྲུས་པ་ན། ཧ་ཅང་སྲབ་པའི་དངུལ་ཆུ་བྱུགས་པའི་ཟངས་ཤོག་དེའི་འོད་ལེན་ཤུགས་མངོན་གསལ་དོད་པོས་མཐོ་རུ་ཕྱིན་པ་དང་། འོད་ལེན་དུས་ཚོད་ཀྱང་དེ་ཙམ་གྱིས་མཐུང་དུ་འགྲོ་ཐུབ་པར་མངོན། ཁོ་ཚོའི་བྱ་གཞག་ཇེ་ལེགས་ཇེ་ལེགས་སུ་འགྲོ་བའི་སྐབས་དེར་ཎི་ཕུ་སི་ཀླད་ཁྲག་ཐོན་ཏེ་ཚེ་ཡི་འདུ་བྱེད་ཟད་པར་གྱུར། འོན་ཀྱང་ལུ་དབྱི་སི་ཌེ་ཁཱརི་ནིས་ལས་གྲོགས་གྲོངས་པའི་མྱ་ངན་གྱིས་མ་ནོན་པར་བརྩོན་པ་ཆུ་བོའི་རྒྱུན་བཞིན་བསྟེན་ནས་མུ་མཐུད་པར་རྒྱག་ཞིབ་འཇུག་བྱེད་པའི་བརྟུལ་ཞུགས་དང་དུ་བླངས། དེ་ཡང་ཉིན་ཞིག་ཁོང་གིས་དངུལ་ཆུ་བྱུགས་པའི་ཟངས་ཤོག་ཅིག་ལ་འོད་ལེན་དུ་འཇུག་སྐབས་གློ་བུར་དུ་ལྷ་ལམ་ཡངས་པའི་ཁྱོན་ཡོངས་ཆུ་འཛིན་ལང་ལོང་དུ་འཁྲུགས་པས་ཁེབས་གཤིས་ཉི་འོད་སྒྲིབ་ས་མི་མངོན་པར་གྱུར་པ་ན། འོད་ལེན་མ་ལྡེང་བའི་ཟང་ཤོག་དེ་ཡང་སྨན་སྒམ་ནང་དུ་མ་བླུགས་ཐབས་མེད་བྱུང་། དེ་ས་ཉིན་གསུམ་ཕྱིན་རྗེས་ཁོང་གིས་དངུལ་ཆུ་བྱུགས་པའི་ཟངས་ཤོག་དེ་བཏོན་ནས་གཟིགས་སྐབས། དེའི་སྟེང་དུ་སྔར་དང་མ་འདྲ་བའི་འདྲ་པར་ཞིག་གསལ་པོར་མངོན་རྒྱུ་ཡོད་སྟབས། ཁོང་གིས་འཕྲལ་མར་སྒམ་ནང་དུ་ཡོད་པའི་རྫས་འགྱུར་དངོས་རིགས་ཡོད་ཚད་དང། ཐ་ན་དྲོ་གྲང་དཔྱད་ཆས་ནང་གི་དངུལ་ཆུ་ཡང་མར་བཏོན་ནས་ཚོད་ལྟའི་སྨན་སྦྱོར་དུ་བསྟེན་ན་རང་ཉིད་ཀྱི་བསམ་ཚོད་མངོན་འགྱུར་བྱེད་ཐུབ་སྙམ།
དེ་ཡང་ཁོང་གིས་ཏེན་གྱུར་དངུལ་ཤོག་ལ་དུས་ཚོད་ཐུང་ངུར་འོད་ལེན་དུ་བཅུག་ལ། དེ་ནས་བརླན་བྱེད་དངུལ་ཆུའི་ཉིང་ཁུས་བཀྲུས་ཏེ་གཟུགས་དབྱིབས་ཐོན་པར་གནང་བ་དང། དེ་རྗེས་སླར་ཡང་སོ་ཏལ་བུལ་ཏོག་བཞུ་ཁུས་བཀྲུས་ཏེ། གཟུགས་དབྱིབས་བརྟན་པོ་ཆགས་པ་བྱས་རྗེས་དྭངས་ཤིང་གསལ་བའི་འདྲ་པར་ཞིག་མིག་ཤེས་ཀྱིས་ལོངས་སུ་སྤྱོད་པའི་ཡུལ་དུ་དངོས་སུ་འགྱུར་ཐུབ་པ་བྱུང་། དེ་ལྟར་འཛམ་གླིང་ཐོག་ཏུ་འདྲ་པར་གྱི་མེས་པོ་དངོས་སུ་སྐུ་བལྟམས་ཤིང་ཞལ་གྱི་དཀྱིལ་འཁོར་ངོམས་པར་གྱུར་ཏོ།
ལུ་དབྱི་སི་ཌེ་ཁཱརི་གྱིས་གསར་གཏོད་རྣམ་གྲངས་འདིའི་མིང་ལ་ཌེ་ཁཱརི་པར་རྒྱག་ལག་རྩལ་ (daguerreotype) ཞེས་མིང་ཐོགས་པ་དང། དངོས་ཁམས་རིག་པའི་གནས་ལ་དབང་བསྒྱུར་བ་ཧྥ་ལང་སུའུ་ཨ་ལ་ཀུང་གིས་ངོ་སྤྲོད་བྱས་པ་ལྟར་ན། སྤྱི་ལོ་ 1834 ལོར་ཧྥ་རན་སིའི་ནང་སྲིད་ལྷན་ཁང་ནས་ཌེ་ཁཱརི་པར་རྒྱག་ལག་རྩལ་གྱི་སྒེར་སྤྱོད་བདག་དབང་ཉོས་ཤིང། ལུ་དབྱི་སི་ཌེ་ཁཱརི་ལ་ཡང་ལོ་ཕོགས་ཧྥ་དངུལ་སྒོར་དྲུག་སྟོང་སྤྲོད་རྒྱུ་བྱས་པ་རེད།
ལུ་དབྱི་སི་ཌེ་ཁཱརི་གྱི་པར་རྒྱག་ལག་རྩལ་བྱུང་བ་ནས་བཟུང། སྐབས་གཅིག་རིང་སྤྱི་ཚོགས་སྟེང་དུ་མི་ངམང་ཆེ་བ་པར་རྒྱག་རྒྱུར་དགའ་བའི་ཚ་རླབས་ཤིག་འཕྱུར་ཞིང་སྤྱི་ཚོགས་སྟེང་དུ་མི་སྣ་གྲགས་ཅན་དང། ཆེད་ལས་མཁས་ཅན་མང་ཆེ་བ་རྣམས་ཀྱང་པར་རྒྱག་རྒྱུར་ཧ་ཅང་དགའ་པོ་བྱེད་ཀྱི་ཡོད་པ་རེད་ལ་ཧྥ་རན་སིའི་རི་མོ་མཁས་ཅན་མོ་ལིས་སིས་ཀྱང་ 1839 ལོ་དེར་རང་གི་ལོ་མང་བྱེད་མྱོང་བའི་ལས་ཀ་དེ་དོར་ཏེ་པར་རྒྱག་བྱ་བའི་ནང་དུ་ཞུགས་ཏེ། རིན་ཐང་ལ་ཧྥ་དངུལ་སྒོར་གཞི་བརྒྱ་ཡིན་པའི་ཌེ་ཁཱརི་པར་ཆས་ཞིག་འཁྱེར་ནས་གྲོང་ཁྱེར་དང་གྲོང་གསེབ་ནས་པར་དཔེ་གསར་ཤིན་ཏུ་མང་པོ་བླངས་པས། རི་མོའི་བྱ་གཞག་ལ་གྱོང་གུན་ཆེན་ཕོག་པ་རེད། ཌེ་ཁཱརི་པར་རྒྱག་ལག་རྩལ་ཡར་ངོའི་ཟླ་བཞིན་གོང་དུ་འཕེལ་བ་དང། དེའི་འོད་ལེན་དུས་ཚོད་ཀྱང་ཆུ་ཚོད་ཁ་ཤས་ནས་སྐར་མ་ཁ་ཤས་རེ་བར་ཐུང་དུ་ཐུང་དུ་འགྲོ་བ་ན། སྐར་མ་འགའ་ཤས་ནང་འགུལ་མེད་དངོས་པོ་དང་། སྡོད་ཁང་དང་རང་བྱུང་ཡུལ་ལྗོངས་བས་པར་དུ་ལེན་ཐུབ་པ་མ་ཟད། མིིའི་གཟུགས་བརྙན་ཡང་པར་དུ་ལེན་ཐུབ་ཀྱི་ཡོད་པ་རེད། ཁྱད་པར་དུ་མིའི་གཟུགས་བརྙན་པར་དུ་ལེན་རྒྱུ་ནི་སྐབས་གཅིག་རིང་སྙན་གྲགས་ཕྱོགས་བཅུར་ཁྱབ་པའི་མཆོག་འགྱུར་གྱི་བརྗོད་བྱ་ཞིག་ཏུ་གྱུར་པ་སོགས་ལ་བརྟེན། གསར་བྱུང་གི་ལས་རིགས་ཏེ་པར་ཁང་ཡང་སྐྱེས་སྟོབས་ཀྱི་མཐུན་རྐྱེན་ཡོངས་སུ་རྗོགས་པར་བྱུང་ངོ།།


c: text/html

text:
གཞི་རིམ་ལས་བྱེད་པར་བོད་རྒྱ་སྐད་ཡིག་གཉིས་ཀྱི་གསོ་སྦྱོང་བྱས་ཟེར།
བོད་ལྗོངས་དྲ་བ་ཞེས་པའི་གསར་འགྱུར་དྲ་ཚིགས་སུ་སྤེལ་བར་གཞིགས་ན། བོད་རང་སྐྱོང་ལྗོངས་ཟེར་བར་བོད་རྒྱ་སྐད་ཡིག་གཉིས་དར་སྤེལ་དང་ཡར་རྒྱས་གཏོང་བཞིན་ཡོད་པའི་གནས་ཚུལ་སྤེལ་འདུག
དེ་ཡང་དྲ་ཚིགས་དེར་སྤེལ་དོན། ༼བོད་ལྗོངས་ཀྱི་གཞི་རིམ་ལས་བྱེད་པར་བོད་རྒྱ་སྐད་ཡིག་གཉིས་ཀྱི་ལོ་ཙཱ་གསོ་སྦྱོང་བྱེད་པའི་འཛིན་གྲྭ་ཚེས ༡༦ ཉིན་ནུབ་བྱང་མི་རིགས་སློབ་གྲྭ་ཆེན་མོར་བཙུགས་ཤིང༌། དེའི་དགོངས་དོན་ནི་བོད་ཁུལ་ནས་ལས་སྒྲུབ་བྱེད་པའི་མི་རིགས་སོ་སོའི་ལས་བྱེད་པས་བོད་རྒྱ་སྐད་ཡིག་གཉིས་ལེགས་པོར་བསླབ་ནས། དམངས་ཕྱུག་དང་དམངས་ཕན་གྱི་སྲིད་ཇུས་ཡང་དག་སྒོས་ཞིང་འབྲོག་ས་ཁུལ་དུ་བརྒྱུད་བསྒྲགས་བྱེད་པ་དང༌། དེ་བའི་ལེགས་པས་བོད་ལྗོངས་མང་ཚོགས་ལ་ཞབས་འདེགས་ཞུ་ཆེད་ཡིན།
རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཚོགས་སློབ་གསོ་ཚན་རྩལ་སིའི་སྐོར་གཟིགས་པ་གཞོན་པ་ཨན་ཆིན་ཕིན་གྱིས་གསོ་སྐྱོང་ཚོགས་འདུའི་སྟེང་དུ། མི་རིགས་སྐད་ཡིག་བྱ་བ་ནི་མི་རིགས་ལས་དོན་གྱི་གྲུབ་ཆ་གལ་ཆེན་ཞིག་ཡིན་པ་དང༌། སྔར་ལས་ལྷག་པས་མི་རིགས་སོ་སོས་རང་མི་རིགས་ཀྱི་སྐད་དང་ཡི་གེ་སློབ་སྦྱོང་དང་བཀོལ་སྤྱོད་བྱེད་པའི་དབང་ཆར་འགན་སྲུང་དང༌། བོད་ཀྱི་སྐད་དང་ཡི་གེ་རྒྱུད་སྤེལ་དང་འཕེལ་རྒྱས་ལ་སྐུལ་འདེད་བྱེད་དགོས་ཞེས་བསྟན་པ་རེད།
༡༩༨༧ ལོར་ཕྱིར་བཏོན་པའི《བོད་རང་སྐྱོང་ཁུལ་གྱིས་བོད་ཡིག་སློབ་སྦྱོང་དང་བཀོལ་སྤྱོད། དར་སྤེལ་བྱེད་པའི་ཆོད་དོན་ཁ་ཤས(ཚོད་ལྟ་བྱེད་པ)》སུ། དུས་སྐབས་གསར་བའི་ནང་བོད་ལྗོངས་སྐད་ཡིག་སྲིད་ཇུས་སུ“བོད་རྒྱ་སྐད་ཡིག་གཉིས་ཀྱི་སྲིད་ཇུས”རྒྱུན་འཁྱོངས་བྱས་ཤིང༌། ཉེ་བའི་ལོ་འགའི་རིང༌། བོད་ལྗོངས་ཀྱིས་མུ་ནས་མུར་དུ་ལས་བྱེད་མི་སྣ་སྐུལ་སློང་བྱས་ཏེ་བོད་རྒྱ་སྐད་ཡིག་གཉིས་སློབ་སྦྱོང་བྱེད་དུ་བཅུག་པ་དང༌། བོད་རྒྱ་ཤན་སྦྱར་གྱི་རྨང་གཞིའི་སློབ་དེབ་ལ་དགའ་བསུ་ཆེན་མོ་ཐོབ། མིག་སྔར། བོད་ལྗོངས་ཀྱིས《བོད་སྐད་ཡིག་གི་རྨང་གཞི》དང《རྒྱུན་སྤྱོད་བོད་སྐད་ཚིག་གྲུབ ༣༠༠》གཉིས་ཀྱི་རྩོམ་སྒྲིག་ལེགས་འགྲུབ་བྱུང་ཡོད་པ་བསྟན་འདུག
གཞན་ད་དུང་ལོ་ངོ ༡༠ རིང་གི་བརྩོན་པ་བརྒྱུད། བོད་ལྗོངས་ཀྱིས་ཐ་སྙད་གསར་བ་དང་བརྡ་ཆད་ཁྲི་ཙམ་ཞིབ་བཤེར་གཏན་འབེབས་དང་ཁྱབ་བསྒྲགས་བྱས་ལ། ཐ་སྙད་གསར་བ་དང་བརྡ་ཆད་རབ་དང་རིམ་པས་བོད་རྒྱ་སྐད་ཡིག་གཉིས་ཀྱི་ལོ་ཙཱའི་བྱ་བར་རྨང་གཞི་བརྟན་པོ་བཏིང་ཡོད་པ་རེད།དུས་ཡུན་རིང་བོར་གཞི་རིམ་ནས་ལས་སྒྲུབ་བྱེད་པའི་རྒྱ་རིགས་ལས་བྱེད་པ་དང༌། བོད་ལྗོངས་གོང་དཀར་རྫོང་བྱང་ཐང་གྲོང་རྡལ་གྱི་འགོ་འཛིན་གྱི་འགན་འཁུར་ཡོད་པའི་ཚའེ་ཡུས་རོང་གིས་ད་ལྟ་བོད་སྐད་གང་བདེར་སྤྱད་དེ་མང་ཚོགས་དང་སྤེལ་རེས་བྱེད་ཐུབ་ལ། མོས་གསར་འགོད་པར་བཤད་རྒྱུར། གཞི་རིམ་གྱི་རྒྱ་རིགས་ལས་བྱེད་པས་བོད་སྐད་སློབ་པ་དང༌། བོད་རིགས་ལས་བྱེད་པས་རྒྱ་སྐད་སློབ་པ་ནི་རྒྱུན་རྣམ་ཞིག་ཏུ་གྱུར་ཡོད་ཅིང༌། ཉེ་བའི་ལོ་འདི་གཉིས་ནང་སྡེ་ཁག་སོ་སོས་སྐད་ཡིག་གཉིས་ཀྱི་ལོ་ཙཱའི་བྱ་བར་གཙིགས་མཐོང་ཆེན་མོ་བྱས་པ་དང༌། བོད་ཀྱི་སྐད་དང་ཡི་གེའི་བཀོལ་སྤྱོད་ཚད་ལྡན་དུ་གཏོང་བ་དེ་ནི་ལས་དོན་ཁྱད་དུ་འཕགས་པ་ཞིག་ཡིན་པས། མུ་མཐུད་དུ་གོང་འཕེལ་གཏོང་དགོས་ཞེས་བཤད།
བོད་རང་སྐྱོང་ཁུལ་ཡོངས་ལ་མི་གྲངས་ཁྲི་ཚོ ༣༠༠ ལྷག་ཡོད་ལ། བརྒྱ་ཆའི་དགུ་བཅུ་ནི་བོད་རིགས་ཡིན། ཨན་ཆིན་ཕིན་གྱིས་བཤད་རྒྱུར། བོད་རྒྱ་སྐད་ཡིག་གཉིས་ཀྱི་ལོ་ཙཱར་སློབ་སྦྱོང་བྱེད་པ་ནི་ཏང་ཡོན་ལས་བྱེད་པའི་རང་ངོས་ཕྱོགས་བསྡུས་བྱང་ཚད་མཐོར་འདེགས་བྱེད་པའི་དངོས་ཡོད་ཀྱི་དགོས་མཁོ་ཞིག་ཡིན་པ་མ་ཟད། སྐད་བརྡའི་གེགས་བར་སེལ་བ་དང༌། དེ་བའི་ལེགས་པས་དམངས་ལ་ཞབས་འདེགས་ཞུ་བའི་བྱེད་ཐབས་གལ་ཆེན་ཞིག་ཀྱང་ཡིན་ཟེར།༽ཞེས་བཀོད་འདུག་པ་བཅས།
གསར་འགོད་པ་བསྟན་འཛིན་ནོར་རྒྱས།

robotstxt: allowed

filter: keep


text:
གོམ་པ་གཉིས་པ། དེ་རྗེས་A选择ཞེས་པ་དེ་གནོན་དགོས། དེ་ནས་གཤམ་གསལ་པར་རིས་༢འདི་འཆར་ངེས། དེ་མུར་ཡིག་གཟུགས་གདམ་ཐོ་ལས་ཧི་གཟུགས་ཏེ་Microsoft Himalayaགདམ་དགོས། གལ་སྲིད་ཁྱེད་ཀྱི་རྩིས་འཁོར་ནང་ཧི་མ་ལ་ཡའི་གཏག་ཆས་མེད་ན་སྔོན་ལ་སྒྲིག་འཇུག་བྱ་དགོས། ཡིག་གཟུགས་ཆེ་ཆུང་二号འཚམ་པོ་འདུག དེ་རྗེས་གཏན་འཁེལ(确定)ཞེས་པ་དེ་གནོན་དགོས།
གོམ་པ་གསུམ་པ། གཞས་ཚིག་འཆར་སའི་ངོས་歌词秀ཞེས་པ་དེར་གཡས་རྡེབ་བྱ་དགོས། དེ་རྗེས编辑歌词ཞེས་པ་དེ་གནོན་དགོས། དེར་མནན་རྗེས་གཤམ་གསལ་པར་རིས༣འདི་འཆར་ངེས།
གོམ་པ་བཞི་པ། གོང་གི་གོམ་པ་གསུམ་པོ་འདི་དག་རྗེས་སུ་གླུ་ཚིག་དངོས་སུ་སྒྲིག་འགོ་རྩོམ་རྒྱུ་རེད། དེ་ཡང་ཞིབ་ཕྲ་གཤམ་འཁོད་པར་རིས་༤ལྟར་ཡིན་ཏེ། གླུ་ཚིག་འཆར་ངོས་སྟེང་གི་གདམ་ཐོ་ཁག་གི་སྟེང་དུ་ཙི་གུ་བཞག་ན་གདམ་ཐོ་དེའི་ནུས་པ་སྟོན་པའི་རྒྱ་ཡིག་འཆར་ངེས། དེ་ནས་གླུ་གཏོང་འགོ་བརྩམས་རྗེས་དུམ་བུ་གཅིག་ཚར་སྐབས་རྟགས་+དེ་གནོན་དགོས།(插入时间标签F9)དེ་དུས་གཡས་ངོས་སུ་དུས་ཚོད་བསྟན་པའི་ཨང་གྲངས་འཆར་ངེས། དེ་ནི་གླུ་ཚིག་དུམ་བུ་དེ་ལེན་པའི་ཐོག་མའི་དུས་ཚོད་ཡིན་ཞིང་། སྔོན་ནས་གྲ་སྒྲིག་བྱས་ཟིན་པའི་གཞས་ཚིག་དུམ་བུ་དེ་འདྲ་བཤུས་(复制)བྱས་ཏེ་དུས་ཚོད་བསྟན་པའི་ཨང་གྲངས་མཇུག་ཏུ་བཤུས་སྦྱོར་(粘贴)དགོས། དེ་རྗེས་མཐེབ་གཞོང་ཐོག་གི་Enterམནན་ནས་སྟར་པ་གཅིག་མར་ཕབ་དགོས། དེ་དག་གྲུབ་རྗེས་སླར་ཡང་གླུ་དུམ་བུ་ཞིག་གློད་དགོས་པ་དང་། དེ་ཚར་རྗེས་རྟགས་+དེ་གནོན་པ་དང་ཆབས་ཅིག་དུམ་བུ་དེའི་གཞས་ཚིག་ཀྱང་ཨང་ཀིའི་མཇུག་ཏུ་སྦྱར་དགོས། དེ་ལྟར་དུམ་བུ་རེ་རེ་བཞིན་གླུའི་མགོ་ནས་མཇུག་བར་ཉན་ཚར་བ་དང་། དེ་བསྟུན་གཞས་ཚིག་ཀྱང་ཆ་ཚང་བར་བསྒྲིགས་ཚར་རྗེས་སྟར་པ་དང་པོའི་གདམ་ཐོ་ཨང་གསུམ་པ་ཉར་གསོག་(保存)ཅེས་པ་དེ་གནོན་དགོས།
གོམ་པ་ལྔ་པ། ཉར་གསོག་མནན་རྗེས་གོང་དུ་སྒྲིག་བཟོ་བྱས་པའི་གླུ་ཚིག་འདི་དག་ཉར་གསོག་བྱ་ཡུལ་འཆར་ངེས་ཏེ། གསལ་འདེབས་བྱ་རྒྱུར། གཞས་ཚིག་གི་ཡིག་ཆ་དེ་ངེས་པར་དུ་གླུ་གཏོང་ཆས་ཆན་ཆན་ཅིང་ཐིང་གི་ཡིག་ཆ་དག་ཉར་གསོག་བྱས་པའི་སྲ་སྡེར་༼ སྤྱིར་སྲ་སྡེར་ཀ་པའམ་Cཞེས་པ་དེ་ཡིན། ༽གྱི་ཡིག་ཁུག་ProgramFilesནང་གི་ཡིག་ཁུག་TTPlayerདང་། དེའི་ནང་གི་ཡིག་ཁུག་Lyricsཞེས་པའི་ནང་དུ་འཇོག་དགོས། སྤྱིར་དཀར་ཆག་གཤམ་གསལ་ལྟར་ཡིན་ཏེ། C:ProgramFilesTTPlayerLyrics གལ་སྲིད་ཡིག་ཁུག་TTPlayerནང་དུ་ཡིག་ཁུག Lyricsམེད་ཚེ། གཤམ་གསལ་དཀར་ཆག་གི་(C:ProgramFilesTTPlayer)འོག་ཏུ་ཡིག་ཁུག་གསར་པ་མིང་ལ་Lyricsཞེས་པ་ཞིག་བཟོ་དགོས། དེ་ལྟར་བྱུང་ན་སྒྲིག་བཟོ་བྱས་པའི་གཞས་ཚིག་དེ་དག་དཀར་ཆག་དེའི་འོག་གི་ཡིག་ཁུག་Lyricsཞེས་པའི་ནང་ཉར་གསོག་བྱ་ཆོག་པའི་དགེ་མཚན་ལྡན། དེ་དག་ལེགས་པར་གྲུབ་རྗེས་སྟར་པ་དང་པོའི་གདམ་ཐོ་ཨང་དང་པོ་返回歌词秀ཞེས་པ་དེ་གནོན་དགོས་པ་ཡིན། གོང་གི་གོམ་སྟབས་དག་བརྒྱུད་རྗེས་གླུ་ཚིག་གཅིག་ཡོངས་སུ་སྒྲིག་བཟོ་ཚར་བ་ཡིན། དེ་ནས་གླུ་བཏང་སྟེ་གླུ་དང་གླུ་ཚིག་གཉིས་པོ་གོམ་པ་མཉམ་བགྲོད་ཡིན་མིན་བལྟ་ཆོག གལ་སྲིད་མཉམ་བགྲོད་མིན་ཚེ་གོང་གི་གོམ་སྟབས་ལྟར་བསྐྱར་བཟོ་བྱས་ཆོག ཡག་ཤོས་བྱུང་ན་རང་ཉིད་ཀྱིས་ལག་ལེན་མང་ཙམ་བལྟར་དགོས། གཙོ་བོ་ནི་དུས་ཚོད་ལ་རག་ལས་ཡོད།(插入时间标签F9)གལ་སྲིད་གླུ་མགྱོགས་དྲགས་པ་དང་འགོར་དྲགས་པ་ཡོད་ཚེ། དེ་བསྟུན་དུས་ཚོད་ལ་འགྱུར་ལྡོག་བཏང་ན་གླུ་དང་གླུ་ཚིག་གཉིས་དུས་ཚོད་གཅིག་ཏུ་མཉམ་བགྲོད་བྱེད་ཐུབ་པ་བཟོ་ཐུབ། ༼རྨུ་ཐག་དེབ་བཞི་པ་ལས་བཏུས།༽


text:
༄༅། །ཕྱི་ལོ་ ༡༩༩༧ ཟླ་ ༡༢ ཚེས་ ༩ ཉིན་ྋགོང་ས་ྋསྐྱབས་མགོན་ཆེན་པོ་མཆོག་གིས་སེ་ར་ཐེག་ཆེན་གླིང་གི་ཆོས་སྒར་དུ་སེར་སྐྱ་མང་ཚོགས་ལ་དོལ་རྒྱལ་སྐོར་སྩལ་བའི་བཀའ་སློབ།
དོལ་རྒྱལ་གྱི་སྐོར་ལ་ན་ནིང་ང་འདིར་ཡོང་དུས་སྐད་ཆ་བྱུང་ཡོད། དགོན་པའི་ནང་ལ་ཆ་བཞག་ན་ལོ་མང་པོའི་གོང་ནས་ང་ཚོ་སྐད་ཆ་འདི་བྱུང་ཡོད། དེ་ནས་འབྲས་སྤུངས་ཆོས་སྒར་དུ་ལམ་རིམ་ཆེན་མོ་བཤད་པའི་སྐབས་སུ་ནན་པོ་བྱས་ནས་བཤད་པ་ཡིན། གང་ལྟར་འདས་པའི་ལོ་བཅོ་བརྒྱད་བཅུ་དགུ་ཧ་ལམ་ཉི་ཤུ་མ་ཟིན་ཙམ་ཞིག་གི་རིང་གནས་ཚུལ་འདི་གླེང་ལྷག་བྱུང་ཡོད། དེར་བརྟེན་གནས་ཚུལ་འདི་གསང་བ་གང་ཡང་མིན། འོན་ཀྱང་ན་ནིང་ང་ཚོ་འདིར་ཐུག་ནས་ད་ལྟའི་སྐད་ཆ་འདི་རོབ་ཙམ་བྱུང་བ་རེད། དེའི་མཇུག་ཏུ་བར་སྐབས་མི་གསོད་ཀྱི་གནས་ཚུལ་སོགས་ཚུལ་ཐབས་སྐྱོ་པོ་དེ་འདྲ་ཁ་ཤས་བྱུང་ཡོད། དེར་བརྟེན་དུས་ད་ལྟ་བར་ས་གནས་ས་ཐོག་གི་རྒྱ་གར་ཉེན་རྟོག་པས་ཞིབ་འཇུག་བྱེད་སྐབས་དྷ་རམ་ས་ལར་མཚན་ཉིད་སློབ་དཔོན་དང༌། དགེ་ཕྲུག་གཉིས་བཅས་མི་གསུམ་གྲི་བརྒྱབ་སྟེ་རྐྱེན་འདས་བཏང་བ་དེ་དག་དོལ་རྒྱལ་ཚོགས་པའི་མི་བོད་ནས་གསར་འབྱོར་བ་ཆ་ཕྲེང་པ་ཁ་ཤས་དང༌། ལི་ཐང་བ་ཁ་ཤས་ཡིན་པ་ངོ་འཕྲོད་པ་དེ་དག་བོད་ལ་བྲོས་ཕྱིན་ཡོད། གནས་ཚུལ་དེ་རིགས་ལ་འཛམ་གླིང་སྤྱི་ཡོངས་ཀྱི་ཉེན་རྟོག་པའི་སྒྲིག་འཛུགས་ཤིག་ཡོད་པ་དེས་ཁྲིམས་འགལ་ནག་ཉེས་ཅན་རྒྱལ་ཁབ་ཕན་ཚུན་ལ་བྲོས་ཚུར་རྩིས་སྤྲོད་དགོས་པའི་ཁྲིམས་ལུགས་ཀྱི་འགྲོ་སྟངས་ཤིག་ཡོད་པར་བརྟེན་ཧི་མ་ཅལ་མངའ་སྡེའི་ཉེན་རྟོག་པའི་མིང་ཐོག་ནས་སྒྲིག་འཛུགས་དེར་སྙན་ཞུ་བརྒྱབ་འདུག་ལ། ཚགས་པར་ནང་དུའང་ཐོན་ཡོད། གང་ལྟར་གནས་ཚུལ་ཧ་ཅང་གསལ་པོ་རེད།
བར་སྐབས་གནས་ཚུལ་གང་ཙམ་ཤུགས་ཆེན་པོ་ཆགས་ཡོང་གི་ཡོད། དེར་བརྟེན་དེ་རིང་གསལ་བཤད་བྱེད་འདོད་བྱུང༌། རྩ་བའི་ཆ་ནས་མང་པོ་བཤད་རྒྱུ་མེད་ཀྱང༌། གང་ལྟར་སྔ་ཕྱིའི་ཡོང་རྐྱེན་ཚང་མ་ཡིག་ཐོག་ལ་བཀོད་ཡོད་ལ། ཁྱེད་རང་ཚོས་ཀྱང་མཐོང་ཡོད་པ་དང༌། ཤེས་གསལ་ཡིན་པས་ངས་བསྐྱར་ཟློས་བྱེད་དགོས་དོན་མེད། རྡོ་དོན་སྙིང་པོ་ལོ་རྒྱུས་དེ་འདས་པའི་ལོ་སུམ་བརྒྱ་དྲུག་ཅུ་ལྷག་ཙམ་གྱི་རིང་གི་རྙོག་དྲ་ཞིག་ཆགས་ཡོད། དེ་རིང་གནས་ཚུལ་བཤད་འདོད་བྱུང༌། བར་སྐབས་དམ་དྲག་བྱས་པ་འདི་དུས་ཚོད་འདི་འདྲ་ཞིག་གི་སྒང་ལ་ང་བྱེད་རྒྱུ་མང་དྲགས་ནས་བྱས་པ་ཞིག་མིན། གནས་ཚུལ་དེ་དག་གི་ཁུངས་འདེད་པ་ཡིན་ན། ྋགོང་ས་ལྔ་པ་ཆེན་པོའི་རང་རྣམ་དུ་ཀུ་ལའི་གོས་བཟང་ལྷ་སའི་དཔར་མ་པོད་ཁ་པའི་ཤོག་གྲངས་ ༢༥༧ ནང་ལ་དོལ་རྒྱལ་གྱི་སྐོར་གསལ་གསལ་ཐིང་ཐིང་ཡོད། དོལ་ཆུ་མིག་དཀར་མོར་སྨོན་ལམ་ལོག་པའི་དམ་སྲི་མཐུ་རྩལ་ཤིན་ཏུ་ཆེ་བ་ཞིག་གིས་བསྟན་འགྲོ་སྤྱི་བྱེ་བྲག་ལ་གནོད་པའི་གྲགས་པ་མེ་བྱ་ནས་ཇེ་ཆེར་སོང་ནས་དོན་ཐོག་ཏུའང་འཁེལ་བ་མང་རུང་ང་ལ་མ་རག་ལྟ་བུའི་བྱེད་མི་དཀོན་ཞིང༌། ང་ལ་མ་རག་ཟེར་བ་དེ་ཕར་ཁག་ཚུར་དཀྲིས་བྱས་ནས་དེར་གདོང་ལེན་བྱས་ཏེ་འགན་འཁུར་ལེན་མཁན་བྱུང་མ་སོང་གསུང་གི་ཡོད། ང་ལ་མ་རག་ལྟ་བུའི་བྱེད་མི་དཀོན་ཞིང་དོལ་ཆུ་མིག་དཀར་མོར་ས་བྱའི་མཇུག་ལ་ཁང་པ་གསར་བརྩིགས་དང༌། ཀ་ཅ་སོགས་སྤོས་པའི་རྒྱལ་པོ་ཕྱག་རྟེན་ཡོང་ལ་རེ་བྱས་ནའང༌། ཞེས་ཐོག་མར་ཐབས་ཤེས་ཤིག་གནང་བ་འདྲ་འདུག ྋགོང་ས་ལྔ་པ་ཆེན་པོས། གནོད་པ་ཇེ་འཕེལ་བྱུང་ཞིང་ཉེ་ཆར་སྐྱ་སེར་དུ་མར་ནད་ཡམས་དང༌། གྲྭ་པ་རེ་གཉིས་ཤི་ཆད་བྱུང་བས་རྐྱེན་བྱས་གྲྭ་ཚང་གི་གྲྭ་པ་རྣམས་མགྲིན་གཅིག་པ་ལྟ་བུའི་ལས་སྦྱོར་བྱེད་ཟེར་བར་བརྟེན། འདི་གར་རྡོ་རྗེ་གྲོ་ལོད་ཀྱི་རྡོ་རྗེ་སློབ་དཔོན་སྔགས་རམ་པ་དོན་གྲུབ་རྒྱ་མཚོ་དང༌། ཡང་གསང་ཀརྨ་དྲག་པོའི་རྡོ་རྗེ་སློབ་དཔོན་གནང་བྱུང་སྔགས་འཆང་བློ་བཟང་མཁྱེན་བརྩེས་བྱས་པའི་གྲངས་བཅད་ཀྱི་སྒྲུབ་ཁག་གཉིས། རྡོ་རྗེ་བྲག་རིག་འཛིན་སྤྲུལ་སྐུ་མཆོག ཆོས་རྒྱལ་གཏེར་བདག་གླིང་པ། འུག་བྱ་ལུང་པ། འབྲི་གུང་སྤྲུལ་སྐུ་རིན་པོ་ཆེ། ཀ་ཚལ་ཟུར་པ་མངའ་རིས་དཀོན་ཅོག་ལྷུན་གྲུབ། དཔལ་རི་སྤྲུལ་སྐུ་རྣམས་ཀྱིས་བླ་མ་དྲག་པོ། གཤིན་རྗེ། ཕུར་པ༑ ལོག་ཏྲི་སོགས་ཀྱི་སྒོ་ནས་སྒྲུབ་ཞག་བདུན་སྔོན་དུ་འགྲོ་བའི་སྲེག་པ་མེའི་ལས་སྦྱོར་གྱིས་དམ་སྲི་འབྱུང་པོ་འཁོར་བཅས་བསྲེགས་པར་རྟགས་མཚན་གྱི་རིགས་ངོ་མཚར་བ་ཤིན་ཏུ་མང་ཞིང༌། རོ་བསྲེགས་པའི་དྲི་མ་ལྟ་བུ་ཀུན་གྱིས་ཚོར་བའི་ཡིད་ཆེས་ཀྱི་གནས་སུ་གྱུར་པ་དངོས་སུ་འགྲོ་བ་མང་པོར་མི་འཇིགས་པ་སྲོག་གི་སྦྱིན་པ་དང༌། རྒྱུད་ནས་འབྱུང་པོ་དེ་དག་ལས་ངན་ཇེ་རྒྱས་སུ་སོང་སྟེ་གནང་ངན་ལེན་གྱི་དུཿཁ་མི་ཟད་པ་མྱོང་བ་ལས་ཐར་པའི་བདེ་ལ་བཀོད།
འདི་སྐབས་འབྱུང་པོ་དེ་དག་མགོན་སྐྱབས་དང་བྲལ་བའི་གཟུ་དཔང་བྲིས་ཤིང་ཞེས་དེ་དུས་གཟུ་དཔང་ཞིག་བྲིས་པ་ཡིན་ཞེས་ྋགོང་ས་ལྔ་པའི་རང་རྣམ་དུ་ཀཱུ་ལའི་གོས་བཟང་ནང་གསུངས་པའི་གཟུ་དཔང་དེ། ྋགོང་ས་ལྔ་པ་ཆེན་པོའི་གསུང་པོད་ཕྱི་མ་ད་པའི་ནང་བཞུགས་པའི་ཐོགས་མེད་དྲག་རྩལ་ནུས་སྟོབས་ལྡན་པའི་དམ་ཅན་ཆོས་སྲུང་རྒྱ་མཚོའི་སྤྱན་སྔར་མཆོད་འབུལ་བསྐངས་བཤགས་བསྟོད་ཚོགས་སོགས་འཕྲིན་ལས་རྣམ་བཞི་ལྷུན་གྲུབ་ཅེས་པའི་མཚན་བྱང་ཡོད་པའི་པོད་དེ་ལ་ཕལ་ཆེར་ཤོག་གྲངས་བརྒྱ་དང་བཞི་བཅུ་ཞེ་གྲངས་ཤིག་ཡོད། དེའི་ནང་གོང་དུ་གཟུ་དཔང་མཛད་པ་འདི་རེད། དེའི་མགོ་བརྗོད་ཀྱི་ཡིག་ཆུང་ནང༌། གད་ཁ་སའི་ལགས་ཨ་རྒྱལ་གྱི་འཕྲུལ་ལ་བརྟེན་ནས་སྤྲུལ་སྐུ་བསོད་ནམས་དགེ་ལེགས་དཔལ་བཟང་གི་སྐུ་སྐྱེ་བརྫུས་མ་ལམ་དུ་སོང་བ་སྨོན་ལམ་ལོག་པའི་དམ་སྲིར་གྱུར་ཏེ་འགྲོ་བ་མང་པོར་གནོད་ཚབས་ཆེས་པར་རྡོ་རྗེ་བྲག་སྤྲུལ་སྐུ་རིན་པོ་ཆེ་ཞེས་རྡོ་བྲག་རིག་འཛིན་པདྨ་འཕྲིན་ལས་དང༌། ཆོས་རྒྱལ་གཏེར་བདག་གླིང་པ། ཆོས་རྗེ་འུག་བྱ་ལུང་པ། མངའ་རིས་སྔགས་འཆང་དཀོན་ཅོག་ལྷུན་གྲུབ། དཔལ་རི་སྤྲུལ་སྐུ། ཕན་བདེ་ལེགས་བཤད་གླིང་པའི་མཚམས་ཁག་གཉིས་དང་བཅས་སྒྲུབ་ཁག་བདུན་གྱིས་བསྲེག་པ་མེའི་ལས་སྦྱོར་གྱིས་གཏན་མེད་གཏོང་སྐབས་དཔང་གཟུར་བཀོད་པ་ཞེས་གསལ་འདུག འདིའི་དོན་ནི་གད་ཁ་ས་ཟེར་བ་དེ་སྤྲུལ་སྐུ་གྲགས་པ་རྒྱལ་མཚན་གྱི་འཁྲུངས་གཞིས་དང༌། ལགས་ཨ་རྒྱལ་ཟེར་བ་ནི་སྤྲུལ་སྐུ་གྲགས་པ་རྒྱལ་མཚན་གྱི་ཡུམ་གྱི་མིང་ཡིན་ཞིང༌། ལགས་ཨ་རྒྱལ་གྱི་འཕྲུལ་ལ་བརྟེན་ནས་ཞེས་པ་ནི་ཡུམ་དེ་ཧ་ཅང་གི་འཇོན་པོ་ཞིག་ཡོད་འདུག ལགས་ཨ་རྒྱལ་གྱི་འཕྲུལ་ལ་བརྟེན་ནས་སྤྲུལ་སྐུ་བསོད་ནམས་དགེ་ལེགས་དཔལ་བཟང་མདོ་སྔགས་རབ་འབྱམས་སྨྲ་བ་པཎ་ཆེན་བསོད་ནམས་གྲགས་པའི་ཡང་སྲིད་སྤྲུལ་སྐུ་བསོད་ནམས་དགེ་ལེགས་དཔལ་བཟང་ཞེས་པ་དེའི་སྐུ་སྐྱེ་ཡིན་ཟེར་གྱི་ཡོད། དེ་ནི་དོན་ལ་སྐུ་སྐྱེ་བརྫུས་མ་ཡིན་ཞིང་སྐུ་ངོ་མ་མིན། སྤྲུལ་སྐུ་བསོད་ནམས་དགེ་ལེགས་དཔལ་བཟང་གི་སྐུ་སྐྱེ་བརྫུས་མ་ལམ་དུ་སོང་བ། གང་ལྟར་ལགས་ཨ་རྒྱལ་གྱི་ཐབས་མཁས་ཀྱི་འཕྲུལ་ལ་བརྟེན་ནས་སྤྲུལ་སྐུ་བརྫུས་མ་ལམ་དུ་སོང་བ། ད་ཆ་སྨོན་ལམ་ལོག་པའི་དམ་སྲིར་གྱུར་ཏེ་འགྲོ་བ་མང་པོར་གནོད་འཚེ་ཆེན་པོ་བྱུང་བའི་རྐྱེན་གྱིས་གཟུ་དཔང་འདི་བཀོད་པ་ཡིན་གསུངས་འདུག གཟུ་དཔང་གི་ཚིག་ནི། ལེགས་ལྡན་ཕྱག་དྲུག་ལས་གཤིན་དམར་ཟོར་ལྷ། །གདོང་བཞི་མགོན་པོ་ལྕམ་དྲལ་བེག་རྩེ་སོགས། །བསྟེན་མཆོད་སྒྲུབ་པའི་སྲུང་མ་དམ་ཅན་ལ། །གསེར་སྐྱེམས་ཕུད་ཀྱི་མཆོད་པ་འདི་འབུལ་གྱིས།། དམ་མིན་དམ་རྫུ་གྲགས་པ་རྒྱལ་མཚན་ཞེས། །སྨོན་ལམ་ལོག་པའི་དམ་སྲི་འབྱུང་པོ་འདིས། །བསྟན་དང་འགྲོ་བ་ཀུན་ལ་འཚེ་བྱེད་ན༑ ༑མགོན་སྐྱབས་དཔུང་གཉེན་མ་མཛད་ཐལ་བར་རློག །གནོད་སྦྱིན་ཡང་གྷ་བཟའ་སོགས་བསྟན་མ་དང༌། རྒྱལ་པོ་སྐུ་ལྔ་ཁྱབ་འཇུག་རྡོ་རྗེ་ལེགས། །ཁྱད་པར་གནས་ཆུང་ཆོས་རྒྱལ་འཁོར་བཅས་ལ།། གསེར་སྐྱེམས་ཕུད་ཀྱི་མཆོད་པ་འདི་འབུལ་གྱིས། །དམ་མིན་དམ་རྫུ་གྲགས་པ་རྒྱལ་མཚན་ཞེས། །སྨོན་ལམ་ལོག་པའི་དམ་སྲི་འབྱུང་པོ་འདིས། །བསྟན་དང་འགྲོ་བ་ཀུན་ལ་འཚེ་བྱེད་ན། །མགོན་སྐྱབས་གཉེན་མ་མཛད་ཐལ་རློག །ཙིའུ་དམར་ལ་སོགས་འབར་བ་སྤུན་བདུན་དང༌། །གསང་ཕུ་བསེ་ཡི་ཁྲབ་ཅན་གྱི་མཚོན་པ།། འདྲེ་འདིའི་སྐྱབས་གསོལ་ལྷ་འདྲེ་དྲག་པོ་ལ། །གསེར་སྐྱེམས་ཕུད་ཀྱི་མཆོད་པ་འདི་འབུལ་གྱིས། །དམ་མིན་དམ་རྫུ་གྲགས་པ་རྒྱལ་མཚན་ཞེས། །སྨོན་ལམ་ལོག་པའི་དམ་སྲི་འབྱུང་པོ་འདིས། ། བསྟན་དང་འགྲོ་བ་ཀུན་ལ་འཚེ་བྱེད་ན། །མགོན་སྐྱབས་གཉེན་མ་མཛད་ཐལ་རློག །རྡོ་རྗེ་འཆང་དབང་རྩ་བརྒྱུད་བླ་མ་ཡི། །སྤྱན་སྔར་བསྟན་འགྲོའི་ཕན་བདེ་སྤེལ་བ་རུ། །ཞལ་གྱིས་བཞེས་ནས་དམ་སྲི་འདི་སྐྱབས་ཚེ། །སྔོན་གྱི་ཚིག་ཉམས་པར་མི་འགྱུར་རམ།། མི་ནད་ཕྱུགས་ནད་སད་སེར་མུ་གེ་ཐན། །མི་རུང་ཆོ་འཕྲུལ་སྣ་ཚོགས་སྟོན་བྱེད་པ། །འབྱུང་པོའི་སྡེར་བཅས་མཐུ་སྟོབས་ནུས་པ་དང༌། །ལུས་ངག་ཡིད་གསུམ་རྡུལ་ཕྲན་བཞིན་དུ་རློག །ཅེས་པ་ནི་གཟུ་དཔང་དེ་རེད།
ཡང་རྣམ་ཐར་ཡོངས་གྲགས་དུ་ཀཱུ་ལའི་གོས་བཟང་གི་རྒྱབ་གནོན་གྱི་ཚུལ་དུ་ྋགོང་ས་ལྔ་པ་ཆེན་པོའི་གསུང་བཀའ་རྒྱ་མ་གསང་བ་རྒྱ་ཅན་པོད་ཆོས་ཚན་ཉེར་ལྔ་ཡོད། ༼དཔེ་ཆ་དེ་ལ་དྭགས་ཨེམ་རྗེ་བསོད་ནམས་དབང་འདུས་ནས་ ༡༩༧༢ ལོར་ལྡི་ལིར་པར་བསྐྲུན་བྱས་པ་ཞིག་རེད།༽ དེའི་ནང་རྩ་གསུམ་ལྷ་ཡི་དག་སྣང་བྱུང་བའི་སྐབས་ཀྱི་ཚིགས་བཅད་དེ་འདྲ་གསུངས་པའི་མཇུག་ཏུ་སྔགས་རྒོད་ལོགས་ཏྲི་སྒྲུབ། ཅེས་དང༌། དེའི་མཇུག་ཏུ་འབྲས་སྤུངས་ཀྱི་གཟིམ་ཁང་གོང་གི་ཤུལ་དུ་སྦྱིན་བསྲེག་ལྡུགས། བོད་བདེ་ཐབས་སུ་ཀླུང་རྟ་སྡོམ་གསུངས་ཏེ་སྐབས་དེར་གཟིམ་ཁང་གོང་མར་བཤིག་ཚར་བ་འདྲ། བཤིག་ཚར་བའི་རྗེས་ལ་གཟིམ་ཁང་གོང་གི་ཤུལ་དེར་སྦྱིན་བསྲེག་བླུག་དགོས་ཞེས་ལུང་བསྟན་དེ་འདྲ་ཞིག་བྱུང་འདུག དེ་ཡང་གསང་བ་རྒྱ་ཅན་ནང་ས་མོ་བྱ་ཡི་ལོའི་གནམ་ལོ་གསར་ཚེས་ལ་འབྲས་སྤུངས་སུ་བུད་མེད་ནག་མོ་རི་བོ་ཙམ་ཞིག་གིས་ཞབས་གཡས་གཟིམ་ཁང་གོང་གི་སྟེང་དང༌། གཡོན་ཆོས་འཁོར་གླིང་གི་སྟེང་དུ་བཞག་ནས་ཐལ་བ་བུན་བུན་སོང་བ་ཞིག་བྱུང༌། ཞེས་ྋགོང་ས་ལྔ་པ་ཆེན་པོའི་ཤིན་ཏུ་གསང་བའི་གསུང་བཀའ་རྒྱ་མའི་གྲས་གསང་བ་རྒྱ་ཅན་ནང་དོལ་རྒྱལ་སྐོར་ལ་འགྲེལ་བརྗོད་དེ་ལྟར་ཐོན་ཡོད། དེ་ནས་རི་བོ་དགེ་ལྡན་པའི་བླ་ཆེན་གཙོ་ཆེ་བ་དེ་འདྲའི་ནང་ནས་དོལ་རྒྱལ་སྐོར་འགྲེལ་བརྗོད་ཀྱི་ཡིག་ཆ་གསལ་བ་གཅིག་ནི་ད་ལྟ་ལྕང་སྐྱ་རོལ་པའི་རྡོ་རྗེའི་རྣམ་ཐར་ཐུའུ་བཀྭན་ཆོས་ཀྱི་ཉི་མས་མཛད་པའི་གསུང་འབུམ་ཀ་པ་ཞོལ་པར་མ་དེའི་ནང་ལ་ལྕང་སྐྱ་རིན་པོ་ཆེའི་རྣམ་ཐར་གསུངས་པར། སྔོན་མ་ལྕང་སྐྱ་རིན་པོ་ཆེ་ལྷ་ས་ནས་མདོ་སྨད་དང་རྒྱ་ནག་སོགས་ལ་ཕེབས་ཏེ་བཞུགས་པ་དང༌། རྗེས་སུ་ལྷ་སར་ཡར་ཕེབས་སྐབས་ཀྱི་ལོ་རྒྱུས་དེ་གསུངས་འདུག སྔར་ལྷ་ས་ནས་ལ་མོ་ཆོས་སྐྱོང་ཆེན་པོས་གདན་ས་དགའ་ལྡན་དུ་འབོད་པར་བཏང་ན་གསང་ལུང་འགའ་ཞིག་སྨྲ་རྒྱུ་ཡོད་ཅིང༌། བྱད་གྲོལ་ཞིག་ཀྱང་ཕུལ་ན་དགོས་པ་ཆེ་ཞེས་ཕེབས་ཡོད་པ་བཞིན། དགའ་ལྡན་དུ་ཕེབས་ནས་འདི་སྐབས་གཟིམ་ཆུང་དུ་ལ་མོ་ཚངས་པ་སྐུ་ཕེབས་གནང༌། ལྷ་མཆོག་སྲིད་གསུམ་གྱི་བདག་པོ་ཚངས་པ་ཆེན་པོས་གསང་བའི་ལུང་མང་པོ་ཞིག་དང༌། ཆོས་སྐྱོང་རང་ནས་བྱད་གྲོལ་ཀྱང་འབུལ་བར་མཛད། ཉིན་ཞིག་དགའ་ལྡན་གྱི་གླིང་སྐོར་དུ་ཕེབས་པས་རྒྱབ་རིའི་གཡས་ཟུར་གྱི་ལམ་སྣེ་ནས་ལུང་པའི་མཐིལ་དུ་ལུང་ཆུང་ཞིག་གི་ནང་བསངས་ཀྱི་དུད་པ་ཆེན་པོ་ཐོན་པ་སྙན་དུ་ཕུལ་བས་གྲོང་པ་དེའི་མིང་ལ་ཅི་ཟེར་གསུངས། རྒྱུས་ཡོད་ཅིག་གིས་མཐའ་རྒྱས་ཟེར་ལགས་ཞུས་པས་རྟེན་འབྲེལ་བཟང་གསུངས་ནས་མཉེས་མཉེས་མཛད། དེ་ནི་རྗེ་བླ་མ་ཉིད་ཀྱི་བཀའ་དྲིན་གྱི་མཐུ་ལས་དུས་ཀྱི་མཐའ་དང་སའི་མཐའ་ཐམས་ཅད་དུ་ྋརྒྱལ་བ་ཙོང་ཁ་པའི་བསྟན་པ་རིན་པོ་ཆེ་དར་ཞིང་རྒྱས་པའི་རྟེན་འབྲེལ་ཤིན་ཏུ་བཟང་བར་སེམས། དེ་ནས་རིམ་གྱིས་ཕེབས་པར་སྐོར་ལམ་གྱི་སྟེང་འོག་ཀུན་ཏུ་རང་བྱོན་གྱི་སྐུ་བརྙན་ཡིག་འབྲུ་སྣ་ཚོགས་དང༌། རྡོ་ལ་ཕྱག་ཞབས་ཀྱི་རྗེས་ཐོན་པ་མང་དུ་འདུག་པ་རྣམས་གསང་སྔགས་མཁར་པ་དགེ་བཤེས་ཤིག་གིས་སོ་སོའི་ལོ་རྒྱུས་ཞིབ་ཏུ་གསོལ། ྋརྒྱལ་བ་བསྐལ་བཟང་རྒྱ་མཚོ་ཕེབས་དུས་གསར་དུ་བྱུང་བ་ཡིན་ཟེར་བའི་རྡོ་ཞིག་ལ་འབུར་དོད་ཀྱི་རྗེ་བླ་མའི་སྐུའི་རྣམ་པ་གསལ་བར་ཐོན་པ་ཞིག་ཀྱང་གཟིགས་རྟོགས་ཕུལ། སུས་ཡིན་མི་ཤེས་པའི་ཞབས་རྗེས་ཤིག་མཇལ་སྐབས་རྗེ་བླ་མས་ཁོ་བོ་ལ་སྐུ་རྩེད་ཀྱིས་ཚུལ་གྱིས་ཞབས་རྗེས་འདི་རྙིང་མ་ཞིག་གི་ཡིན་འདུག་པས། ཁྱེད་ཅག་ཕུར་བུ་ལྕོག་པའི་སློབ་མ་རྣམས་ཀྱི་འཛེམས་པ་ལེགས་གསུངས་བྱུང་བར། རྗེ་བླ་མའི་གདན་སར་རྙིང་མས་ཞབས་རྗེས་འཇོག་ཐུབ་ན༌། བདེ་བ་ཅན་གྱི་རིན་པོ་ཆེའི་ས་གཞི་ལ་ངེད་ནས་ཀྱང་རྐང་རྗེས་ཤིག་འབེབས་ལགས་ཞུས་པས་ཐམས་ཅད་བཞད་གད་ཐེག་གེ་བ་ཞིག་བྱུང༌། ཕྱིས་སུ་རྩད་བཅད་པས་ཞབས་རྗེས་དེ་འཁོན་སྟོན་གྱི་ཡིན་ཟེར་བའི་གཏམ་རྒྱུད་ཡོད་ཟེར་བས། དེ་ལྟ་ན་རྗེ་བླ་མས་སྔོན་གནས་རྗེས་དྲན་གྱི་གསུང་བྱོན་པ་གོར་མ་ཆག་གོ།
དེ་ནས་རྨ་ཆེན་གྱི་ལྷ་མཐོའི་འགྲམ་དུ་ཕེབས་ནས་རྗེ་བླ་མ་ཡབ་སྲས་ཀྱི་འཇིག་རྟེན་པའི་ལྷ་སྲུང་བསྟེན་པར་མི་མཛད་པས་འཁྲུངས་ལྷ་རྨ་ཆེན་གྱི་ལྷ་ཐོ་ཡང་སྐོར་ལམ་གྱི་ནང་དུ་མ་ཆུད་ཅིང༌། སྔོན་མ་དགའ་ལྡན་ཁྲི་པ་འགའ་ཞིག་གིས་དོལ་རྒྱལ་བསྟེན་པས་བཀྲ་མི་ཤིས་པ་བྱུང་བ་ཁྲི་ཆེན་རྡོ་རྗེ་འཆང་ ༼སྐབས་འདིར་ཁྲི་ཆེན་རྡོ་རྗེ་འཆང་ཞེས་པ་ནི་ྋརྒྱལ་མཆོག་བསྐལ་བཟང་རྒྱ་མཚོའི་ཡོངས་འཛིན་ངག་དབང་མཆོག་ལྡན་གསུང་གི་ཡོད།༽ གིས་དོལ་རྒྱལ་གྱི་ལྷ་རྟེན་སོགས་བཤིགས་ནས་དགོན་པ་ནས་བསྐྲད་པའི་ལོ་རྒྱུས་སོགས་ཞིབ་ཏུ་གསུངས། ཐུའུ་བཀྭན་དང་ལྕང་སྐྱའི་རྣམ་ཐར་ནང་འདི་འདྲ་གསུངས་ཡོད་སྟབས། ད་ལྟ་ཁྲི་ཆེན་ངག་དབང་མཆོག་ལྡན་རང་ཉིད་ཀྱི་རྣམ་ཐར་ལྕང་སྐྱ་རོལ་པའི་རྡོ་རྗེས་མཛད་པ་ཞིག་འདུག རྣམ་ཐར་དེ་ཕལ་ཆེར་རྒྱ་ནག་དཔར་མ་རེད། དེའི་ཤོག་གྲངས་དྲུག་ཅུ་རེ་གྲངས་ནང་འདི་འདྲ་ཞིག་འདུག དེ་སྔོན་རྒྱལ་འགོང་གདུག་པ་ཅན་ཞིག་བྲག་སོབ་འོག་སྐོར་གྱི་མི་ཞིག་གི་ཁོག་ཏུ་བརླམས་ཏེ་བབས་པ་དང༌། བྱེད་པ་མང་བའི་བླ་ཟུར་དང༌། ཁམས་ཚན་འགའ་ཞིག་ནས་གསོལ་མཆོད་བྱེད་ཁུལ་གྱིས་བསྟེན་པ་དང༌། བྱང་རྩེའི་རི་རྩེ་ལ་ལྷ་ཐོ་ཞིག་ཀྱང་བརྒྱབ་འདུག་པ་རྣམས་མི་འཚམ་པ་ཆེན་པོར་གཟིགས་ནས། རྗེ་བདག་ཉིད་ཆེན་པོ་ཡབ་སྲས་ཀྱི་དུས་ནས་བཟུང་དགོན་གནས་འདི་ནང་དུ་འཇིག་རྟེན་པའི་ལྷ་སྲུང་སྣ་ཚོགས་བསྟེན་པའི་ཕྱག་སྲོལ་མེད་པས་ཕྱིན་ཆད་དེ་རིགས་གཏན་ནས་བྱས་མི་ཆོག་ཅེས་ཚོགས་སུ་བསྒྲགས། ལྷ་ཐོ་དེ་ཡང་བཤིག་ནས་རྡོ་རྡོ་མལ་དང་ས་ས་མལ་ལ་བསྐྱལ། སྐུ་རྟེན་དེ་ལ་ཡང་ཁོག་ཞུགས་བྱེད་བཅུག་ཐོག་ཕྱིན་ཆད་བབས་ས་མེད་པའི་བཀའ་བསྒྱུར་པས་ཁྲི་རིན་པོ་ཆེས་དེ་ལྟར་གསུང་ཕྱིན་ད་འགྲོ་བ་ལས་འོས་མེད་ཟེར་ནས་བབས་ཕུལ་ཞིང༌། རྒྱལ་འགོང་དེ་སྟག་རྩེ་ཞོལ་དུ་བྲོས། རྗེ་རང་ཉིད་སྐུ་མཚམས་ཐོག་ཅིག་བཞུགས་ནས་ཐམས་ཅད་མཁྱེན་པ་དགེ་འདུན་རྒྱ་མཚོས་མཛད་པའི་ཆོས་རྒྱལ་གྱི་གཏོར་རྫོང་དེ་ཡང་ཚོགས་ཆེན་དུ་འཛུགས་པ་གནང༌། ཆོས་རྒྱལ་གྱི་བཀའ་ཆད་ཀྱིས་རྒྱལ་འགོང་བསྟེན་མཁན་བླ་ཟུར་དེ་ཡང་འཕྲལ་དུ་དཀྲོངས་ཤིང༌། ཁམས་ཚན་དེ་ལ་ཡང་མི་ཤིས་པ་སྣ་ཚོགས་བྱུང་བས་ཕྱིན་ཆད་དེ་རིགས་བྱེད་འཕྲོ་ཆད་པའི་དགོན་གནས་རྣམ་པར་དག་པའི་རྐྱེན་བཟང་པོར་གྱུར་ཅེས། ཁྲི་ཆེན་ངག་དབང་མཆོག་ལྡན་གྱི་རྣམ་ཐར་ལྕང་སྐྱ་རོལ་པའི་རྡོ་རྗེས་མཛད་པ་དེའི་ནང་ལ་བཀོད་འདུག
འདི་འདྲའི་རྒྱལ་ཆེན་བསྟེན་གསོལ་བྱུང་བའི་སྐབས་དེར་ཕུར་ལྕོག་ངག་དབང་བྱམས་པ་མི་དགྱེས་པ་ཆེན་པོ་བྱུང་ནས་ཕུར་ལྕོག་ངག་དབང་བྱམས་པས་གདན་ས་ཆེན་པོ་བཞི་དང༌། རྒྱུད་གྲྭ་སྟོད་སྨད་ཆགས་ཚུལ་པད་དཀར་ཕྲེང་བ་ཟེར་བའི་ལོ་རྒྱུས་ཤིག་མཛད་པའི་ཤོག་གྲངས་བཅུ་གསུམ་པའི་ནང་ལ་འདི་འདྲ་ཞིག་བཀོད་འདུག དེ་ལྟར་ན་རྗེ་རང་ཉིད་ཞལ་བཞུགས་སྐབས་རྒྱུད་ནས་བཤད་པའི་ཆོས་སྐྱོང་དམ་ཚིག་ཅན་རྣམས་མ་གཏོགས་འཇིག་རྟེན་པའི་འདྲེ་གདུག་པ་ཅན་ཅུང་ཟད་རེ་ལའང་ཀོ་ལོང་བྱེད་པའི་རྟེན་དགོན་གནས་འདིར་བཙུགས་པ་ཅུང་ཟད་ཀྱང་མེད་ལ། དེ་ཡིས་མཐུས་སློབ་དཔོན་ཐམས་ཅད་ཐུགས་མཐུན་ཞིང་བཤད་སྒྲུབ་འཕེལ་བར་བྱུང༌། འཁྲུངས་ལྷ་རྨ་ཆེན་ཡང་དགོན་པའི་ཕྱི་རོལ་དུ་འཇོག་པར་གནང་བ་ཡིན་ནའང༌། དེང་སང་རྗེས་འཇུག་ཏུ་རློམས་ནས་ལུས་ལ་ཆོས་གོས་རྣམ་གསུམ་གྱོན་ཏེ་སྐྱབས་གནས་འདྲེ་ལ་བཅོལ་བ་རྣམས་ལ་མི་འདོད་པ་ཐོག་ཏུ་བབས་པ་མང་པོ་བྱུང་བ་ཡིན་ནོ། །དེ་ལྟར་ན་རང་ཅག་རབ་ཏུ་བྱུང་བ་རྣམས་རང་གི་སྲུང་སྡོམ་རྣམ་པར་དག་པ་སྲུང་ན་སྔོན་སངས་རྒྱས་མཐོང་བའི་སྲུང་མ་དམ་ཚིག་ཅན་རྣམས་ཀྱི་འཕྲིན་ལས་བསྒྲུབ་པར་གདོན་མི་ཟའོ་ཞེས་གསུངས་ནས་འཇིག་རྟེན་དྲེགས་པ་བསྟེན་པ་ལ་མི་དགྱེས་པའི་གསུང་ཤུགས་ཆེན་པོ་སྐྱོན་འདུག དགའ་ལྡན་ལ་མོ་དང་འབྲེལ་བ་ཡོད་ཤས་ཆེ། བསེ་ཁྲབ་ལའང་འབྲེལ་བ་ཡོད། འོན་ཀྱང་སྐྱབས་གནས་འདྲེ་ལ་བཅོལ་བ་ཞེས་པའི་འདྲེ་དེ་ཕལ་ཆེར་ཡིན་ས་མ་རེད། ཁྲི་ཆེན་ངག་དབང་མཆོག་ལྡན་གྱིས་ལ་མོ་ཚངས་པར་ཞེ་དྲག་རྩི་གནང་གི་འདུག ལྕང་སྐྱས་ཀྱང་ཞེ་དྲག་རྩི་གནང་གི་འདུག དེ་ལྟར་ཡིན་པའི་རྒྱུ་མཚན་ཡང་ལྕང་སྐྱ་རོལ་པའི་རྡོ་རྗེས་མཛད་པའི་ཁྲི་ཆེན་ངག་དབང་མཆོག་ལྡན་གྱི་རྣམ་ཐར་ནང་ལ་སྐབས་ཤིག་མཚན་ལམ་ལ་ལ་མོ་ཚངས་པ་ཡིན་ཟེར་མཁན་གྱི་ལྷ་གཅིག་གཟིགས་ནས་འདིས་མངོན་སྤྱོད་ཞེ་དྲག་མ་གནང་ན་ཡག་པོ་འདུག་ཅེས་སྙན་སེང་ཞུས་ནས་དེ་ཕྱིན་ཆད་ནས་མངོན་སྤྱོད་དྲག་ལས་རིགས་ཞེ་དྲག་མ་མཛད་པ་ཡིན་ཞེས། རྣམ་ཐར་འདིའི་ནང་ལ་གསལ་གྱི་འདུག དེ་འདྲ་ཡིན་དུས་ལ་མོ་དང་བསེ་ཁྲབ་པ་གཉིས་ལ་ཐུགས་མ་མཉེས་པ་ཕལ་ཆེར་ཡིན་གྱི་མ་རེད། དོལ་རྒྱལ་རང་མ་གཏོགས་འགྲོ་ས་མི་འདུག དེ་མཚུངས་རྒྱལ་མཆོག་འཇམ་དཔལ་རྒྱ་མཚོས་མཛད་པའི་ཡོངས་འཛིན་ཡེ་ཤེས་རྒྱལ་མཚན་གྱི་རྣམ་ཐར་ཐུབ་བསྟན་པད་མོ་འབྱེད་པའི་ཉིན་བྱེད་ཀྱི་ནང༌། སྐབས་དེར་པཎ་ཆེན་དཔལ་ལྡན་ཡེ་ཤེས་དགོངས་པ་རྫོགས་ནས། དེའི་ཡང་སྲིད་པཎ་ཆེན་བསྟན་པའི་ཉི་མ་དགུང་ལོ་གཞོན་པའི་སྐབས་ལ་ཆེད་མངགས་ལྷ་སར་ཕེབས་ནས་རྒྱལ་བ་འཇམ་དཔལ་རྒྱ་མཚོ་མཇལ་གནང་རྒྱུ་དང༌། དེ་ནས་ཡོངས་འཛིན་ཡེ་ཤེས་རྒྱལ་མཚན་གྱི་སྐུ་མདུན་ནས་དབང་ལུང་གསན་རྒྱུའི་དོན་ལ་གང་འཚམས་བཞུགས་འདུག དེའི་སྐབས་ལམ་སང་དབང་བསྐུར་ན་འགྲིག་གི་མ་རེད་གསུངས་ཏེ་སྔོན་ལ་ལམ་རིམ་གསུངས། དེ་ནས་རིམ་པས་དབང་བསྐུར་གནང་ནས། མཐའ་མར་མཇལ་འཛོམས་གནང་བའི་སྐབས་སུ་མཆོག་སྤྲུལ་རིན་པོ་ཆེ་ནས་བླ་མ་མཆོག་གི་ཇི་ལྟར་བཀའ་ཕེབས་པ་བཞིན་བསྒྲུབ་ནུས་པའི་ྋསྐྱབས་འཇུག་བརྩེ་བས་གཟིགས་པ་དང༌། རྗེ་བླ་མ་ཁྱེད་ཀྱང་སྤྱིར་རི་བོ་དགེ་ལྡན་པའི་བསྟན་པའི་སྲོག་ཤིང་དང༌། བྱེ་བྲག་ཏུ་བདག་ལ་འཇམ་མགོན་བླ་མའི་མདོ་སྔགས་ཀྱི་མན་ངག་རྣམས་འདོམས་པའི་ཕྱིར་ཞབས་པད་སྲིད་ཐར་བརྟན་པའི་གསོལ་འདེབས་ཞུ་བར་མཛད།
གཞན་ཡང་པཎ་ཆེན་རིན་པོ་ཆེ་ཞབས་འབྲིང་པ་རྣམས་ལ་ཡོངས་འཛིན་ཡེ་ཤེས་རྒྱལ་མཚན་གྱི་བཀའ་སློབ་གནང་རྒྱུར་མཆོག་སྤྲུལ་རིན་པོ་ཆེའི་གསན་སྦྱོང་གི་ཐད་ལ་ཚང་མས་བློ་རྩེ་གཅིག་པའི་སྒོ་ནས་སེམས་འཁུར་ཧུར་ཐག་བྱེད་དགོས། དེ་ལྟར་མ་ཡིན་པར་ཁོང་སངས་རྒྱས་ཡིན་པས་ཐ་མལ་པ་ལྟར་གྱི་དཀའ་སྤྱད་མཛད་མི་དགོས་ཟེར་ནས་སྐྱུར་བཏང་ན་དྲིན་ཆུང་ཡིན། སངས་རྒྱས་ཡིན་ཀྱང་ཐ་མལ་པའི་ཚུལ་བཟུང་ཕྱིན་ཡོན་ཏན་རྣམས་ཀྱང་ཐ་མལ་པ་ལྟར་སློབ་དགོས། མ་སློབ་པའི་མཁས་པ་དང༌། མ་སྒོམ་པའི་གྲུབ་ཐོབ་ཀྱིས་བསྟན་འགྲོའི་དོན་ལྟར་སྣང་ཙམ་ལས་མི་ཡོང་བས་རིན་པོ་ཆེའི་གསན་བཞེས་ཐད་ལ་ཞབས་བསྐུལ་ཞུ་རྒྱུ་ཐམས་ཅད་ཀྱིས་རིག་པ་བསྒྲིམ་དགོས།
དེ་ནས་མཇུག་ཏུ་དེའི་ནང་ནས་ཀྱང་བཀྲ་ཤིས་ལྷུན་པོ་བར་ཆོས་སྐྱོང་གསར་པ་འདིས་ཕུང་ལ་སྦྱོར་གྱི་ཡོད་པས་པཎ་ཆེན་བློ་བཟང་ཆོས་རྒྱན་གྱིས་གང་བསྟེན་པའི་ཆོས་སྐྱོང་དེས་ཆོག དེ་མིན་གྱི་འདྲེ་ངན་གསར་དུ་བསྟེན་ན་མི་ལེགས་པའི་གཞི་ཆེན་པོ་བྱས་འགྲོ་བས་ཁྱེད་ཅག་རྣམས་ཀྱིས་དེ་ལ་ནན་ཏན་བྱེད་དགོས་སོ། །ཞེས་ཐུགས་ཉེ་བའི་བཀའ་སློབ་ཀྱང་མང་དུ་གནང༌། དེ་དུས་བཀྲ་ཤིས་ལྷུན་པོ་ལ་དོལ་རྒྱལ་གྱི་འབྲེལ་བ་ཐོག་མར་འགོ་ཚུགས་པའི་སྐབས་ཡིན་འདུག ཐམས་ཅད་མཁྱེན་པ་དགེ་འདུན་གྲུབ་པའི་སྐབས་ནས་བཟུང་ལྷ་མོ་དང༌། བེག་རྩེ་གཙོ་བོ་བསྟེན་གནང་མཛད་ཀྱི་ཡོད། གང་ལྟར་དེའི་ནང་ལ་པཎ་ཆེན་བློ་བཟང་ཆོས་རྒྱན་གྱིས་བསྟེན་པ་གནང་བའི་སྲུང་མ་རྣམས་ལས་འདྲེ་ངན་གང་བྱུང་མང་བྱུང་བསྟེན་ན་མཇུག་འབྲས་ངན་པ་ཐོན་གྱི་རེད་ཅེས་གསུངས་འདུག འདི་ནི་ཡོངས་འཛིན་ཡེ་ཤེས་རྒྱལ་མཚན་གྱི་རྣམ་ཐར་ནང་གསལ་གྱི་འདུག
དོལ་རྒྱལ་ནི་དགེ་ལུགས་ཁེ་ཙང་གནང་མཁན་བླ་མ་སྐྱེས་ཆེན་དམ་པ་མཁས་གྲུབ་ཉིས་ལྡན་ཡོངས་སུ་གྲགས་པ་འདི་ཚོའི་གྲས་ཀྱི་གཟིགས་སྟངས་དེ་འདྲ་ཞིག་ཡོད་པ་རེད། གང་ལྟར་ལོ་སུམ་བརྒྱའི་རིང་ལ་གླེང་གཞི་ཅན་ཁོ་ནའི་ངང་ལ་བསྡད་པ་ཡིན་སྟབས། སྐུ་མདུན་སྐུ་གོང་མའི་སྐབས་ལ་དམ་དྲག་གནང་སྐབས་འབྲས་སྤུངས་སྔགས་པ་གྲྭ་ཚང་ལ་དོལ་རྒྱལ་གྱི་སྐུ་བརྙན་གཅིག་ཡོད་པ་དེ་ཡང་མགོན་ཁང་ནས་མར་བཏོན་པའི་གནས་ཚུལ་ཡོད། སྐབས་དེ་དུས་དོལ་རྒྱལ་དར་སྤེལ་གནང་མཁན་དེ་ྋསྐྱབས་རྗེ་ཁ་བོང་ཁ་ཡིན་པ་རེད། ྋསྐྱབས་རྗེ་ཕ་བོང་ཁ་ལ་སྐུ་མདུན་སྐུ་གོང་མས་བཀའ་ནན་ཁ་ཤས་ཤིག་ཕེབས་ཡོད་པ་རེད། དེ་དག་ནི་ཕལ་ཆེ་བ་དོལ་རྒྱལ་གྱི་སྐོར་རེད། དེ་ནི་རྗེ་ཕ་བོང་ཁ་རང་ཉིད་ཀྱི་རྣམ་ཐར་དྲུང་ཡིག་བློ་བཟང་རྡོ་རྗེ་ལགས་ཀྱིས་ཕྱོགས་བསྒྲིགས་གནང་བ་སྙེ་མོའི་དཔར་པ་དཔལ་ལྡན་གྱིས་དཔར་དུ་བསྐྲུན་པ་ཕ་བོང་ཁ་པ་བདེ་ཆེན་སྙིང་པོ་དཔལ་བཟང་པོའི་རྣམ་པར་ཐར་པ་དོན་ལྡན་ཚངས་པའི་དབྱངས་སྙན་ཞེས་པའི་ཤོག་གྲངས་བཞི་བརྒྱ་དང་བདུན་ཅུ་དོན་གཅིག་གི་ནང་དེར་བཀའ་ནན་ཕེབས་པར་སྙན་ཞུའི་ཡི་གེ་འདི་འདྲ་ཞིག་འདུག གུས་འབངས་ཕ་བོང་ཁའི་སྐྱེ་མིང་པ་ནས་ཞུ་བ། རྩེ་མཁན་མགྲོན་ཆེན་མོ་བརྒྱུད་བཀའ་སྤྱི་ཕེབས་དགོངས་དོན། སྔ་ལོ་ཟླ་བ་བཅུ་གཉིས་པའི་ཚེས་ཉེར་གཉིས་ཉིན་ཞུ་ཤོག་ཕུལ་སོན་བཞིན། དེར་གསལ་རེ་རེ་བཞིན་ཚིག་གི་བརྡ་སྤྲོད་བཀའ་དྲིན་ཆེ་བས་གུས་འབངས་རང་ནོངས་པ་ཁོ་ན་ལས། ཞུ་ཡུས་ཆ་ཙམ་མ་མཆིས་པས་ཕྱིན་ཆད་བཀའ་དོན་ནམ་ཡང་ལྷོད་མེད་སྙིང་དབུས་སུ་བཅངས་ཆོག་པ། ད་ཕན་ཞུ་འཛོལ་ཅི་མཆིས་ལྷ་དགོངས་གསལ་དྭངས་ཞེས་འཁོད་དོན། ད་ལམ་སྨོས་པའི་དོན་ཚན་གསུམ་སྐོར་ད་དུང་ལུང་རིགས་ཀྱི་རྩོད་པ་ཇི་སྙེད་ཅིག་མཆིས་ཀྱང༌། རེ་ཞིག་དེ་ཙམ་དང༌། སྔོན་དུ་སྐྱབས་འགྲོར་བརྩོན་ཁུལ་ཞེས་པ་ཁྱེད་རང་ནས་གཙོ་བོ་སྲུང་མ་ཤུགས་ལྡན་བསྟེན་གསོལ་དང༌། སྔ་ལོ་སོགས་སུ་ཆོས་སྡེ་འབྲས་སྤུངས་སུ་ལམ་རིམ་གྱི་འཁྲིད་བཤད་དང་འབྲེལ་བའི་སློབ་མ་རྣམས་ཤུགས་ལྡན་བསྟེན་གསོལ་ཤས་ཆེར་དར་བས་སྔར་ནས་ཐོག་མའི་ཕྱག་འདེབས་པ་པོ་འཇམ་དབྱངས་ཆོས་རྗེ་ནས་དགོན་གནས་དེའི་སྲུང་སྐྱོབ་བཀའ་བསྒོས་གཉེར་དུ་གཏད་པ་གནས་ཆུང་ཆོས་རྒྱལ་ཆེན་པོ་ནས་འབྲས་སྤུངས་བླ་སྤྱིར་བསྟན་པ་སྔ་སྣུར་དུ་བཏང་ཚུལ་དགོངས་འགལ་སྔ་ཕྱིར་འབྱུང་རྩ་དེར་ཐུག་པ་དང༌། ལྷག་པར་འཇིག་རྟེན་དྲེགས་པར་ཚེ་འདིའི་གྲོགས་སུ་བཅོལ་བས་སྐྱབས་འགྲོའི་བསླབ་བྱ་དང་འགལ་བ་མཐོང་བས་མ་རིག་རྨོངས་པས་སྒྲིབ་ནོངས་ལས་ཤེས་བཞིན་དཀར་མིན་གྱིས་ལམ་དུ་རང་ཉིད་ཞུགས་ཤིང༌། གཞན་སྦྱོར་བ་སྙིང་ཁོང་ནས་མིན་ལུགས་འཁོད་པ་དང་ནང་འགལ་དུ་མངོན་པ་ཇི་ཡིན་ཞུ་ལན་འབུལ་དགོས་ཕྱི་ཕེབས་བྱུང་ལགས་ན། གུས་འབངས་པའི་མ་རྒན་དེ་ཉིད་ནས་ཤུགས་ལྡན་སྐྱེས་མའི་བརྒྱུད་ཀྱི་ལྷ་ཡིན་ཚུལ་གྱིས་ད་བར་བསྟེན་གསོལ་བྱ་དགོས་བྱུང་ཡང༌། ཕྱིན་ཆད་རང་ནོངས་ལ་འགྱོད་སྡོམ་དྲག་པོས་བསྟེན་གསོལ་བསྐང་འཕྲིན་ནམ་ཡང་མི་ཞུ་བ་ཞེ་དམ་ཤུགས་དྲག་སྙིང་དབུས་སུ་གུས་བཅངས་ཞུས་ཆོག་པ༑ གནས་ཆུང་ཆོས་རྒྱལ་ཆེན་པོ་དགོངས་འཁྲུག་གི་གཞི་རྩར་གྱུར་པ་དང༌། སྐྱབས་འགྲོའི་བསླབ་བྱ་དང་ནང་འགལ་བྱུང་བ་སོགས་དེང་ཕན་ཞུ་འཛོལ་ཅི་མཆིས་དམན་ལ་ལྷག་པར་བརྩེ་བའི་མགོན་པོ་མཆོག་ནས་བརྩེ་ཆེན་བྱམས་གཟིགས་ཀྱིས་ལྷ་དགོངས་གསལ་དྭངས་བརྩེ་བས་གཟིགས་པ་མཁྱཻན། མཁྱེན། ཞེས་རྣམ་ཐར་ནང་འདི་འདྲ་ཞིག་བཀོད་འདུག དེར་བརྟེན་གླེང་གཞི་ཅན་ཁོ་ནའི་ངང་དུ་གནས་པ་ཧ་ཅང་གསལ་པོ་ཡིན།
དེ་ནས་ངོས་ཀྱིས་ན་ནིང་གསལ་བཤད་བྱས་པའི་དོན་ཚན་གཅིག་ལ་འདི་ཞུ་རྒྱུ་བྱུང༌། དོལ་རྒྱལ་བསྟེན་ན་དགའ་ལྡན་ཕོ་བྲང་དང་མ་འགྲིགས་པ་གཅིག་ནི་རྟེན་འབྲེལ་འཕྱུགས་པའི་དབང་གིས་དགའ་ལྡན་ཕོ་བྲང་དང་མི་མཐུན་པ་ཡོང་གི་ཡོད་པར་བརྟེན། ཇི་སྲིད་ྋརྒྱལ་བ་རིན་པོ་ཆེས་དགའ་ལྡན་ཕོ་བྲང་གི་འགན་འཁྱེར་ནས་བསྡད་པའི་རིང་ལ་ཡག་པོ་ཡོད་པ་མ་རེད། ཅེས་ན་ནིང་བཤད་རྒྱུ་བྱུང༌། དེ་དོན་ཚན་གཅིག་ཡིན། དོན་ཚན་གཉིས་པ་ངོས་ནས་རིས་མིད་ཀྱི་ཆོས་བརྒྱུད་ཁག་ལ་དག་སྣང་བྱེད་རྒྱུ་དང༌། ལྷག་པར་བོད་གངས་ཅན་ལྗོངས་ལ་ཡོད་པའི་ས་དགེ་བཀའ་རྙིང་བཞི་པོ་རིས་མེད་ཀྱི་ཐོག་ལ་སོ་སོས་དབང་བསྐུར་མན་ངག་འདྲ་ཞུས། ཉམས་ལེན་འདྲ་བྱས། དེ་འདྲ་ཞིག་བྱེད་ཐུབ་ན་ཡག་པོ་རེད་ཅེས་ངོས་ནས་འབད་རྩོལ་བྱེད་ཀྱི་ཡོད། དོལ་རྒྱལ་བསྟེན་གསོལ་བྱེད་མཁན་ཚོས་ནམ་རྒྱུན་གྱི་བཤད་སྟངས་བྱས་ན་དགེ་ལུགས་པ་དོལ་རྒྱལ་བསྟེན་མཁན་ཞིག་གིས་རྙིང་མའི་དཔེ་ཆ་ཞིག་ཤག་ལ་བཞག་ཀྱང་དོལ་རྒྱལ་གྱིས་གནོད་ཀྱི་རེད་ཅེས་འགྲེལ་བཤད་བྱེད་ཀྱི་ཡོད་པ་རེད། དཔེར་ན་ཕ་རྒོད་བླ་མའི་ཞལ་ལུང་ནང་གསུངས་པ་ནང་བཞིན་ཆགས་བསྡད་ཡོད་པ་རེད། དེ་འདྲ་ཡིན་དུས་ས་དགེ་བཀའ་རྙིང་རིས་སུ་མ་ཆད་པ་ལ་དད་པ་དག་སྣང་བྱས་ཏེ་བསྟན་པ་འཛིན་སྐྱོང་སྤེལ་གསུམ་བྱེད་ཐུབ་པ་ཞིག་དགོས་ཀྱི་འདུག་ཅེས་བཤད་པ་འདིའི་འགལ་ཟླ་ཆགས་ཀྱི་ཡོད་དུས་འགྲིགས་ཀྱི་མི་འདུག་ཅེས་དོན་ཚན་གཉིས་པ་འདི་བཤད་ཀྱི་ཡོད། དོལ་རྒྱལ་བསྟེན་གསོལ་བྱེད་མཁན་ཚོའི་ཐོག་ནས་བྱ་བ་བཟོད་མི་ཐུབ་པ་དེ་འདྲ་བྱས་རྐྱེན་གྱིས་ལྷག་པའི་གནས་ཚུལ་གཅིག་ད་ལྟ་ཚེ་ཏན་ཞབས་དྲུང་གི་གསུང་མདོ་སྨད་ནས་དཔར་བརྒྱབ་པ་པོ་ཏི་དེབ་གཟུགས་ཁ་ཤས་ཤིག་འདུག དེའི་ནང་ལ་ཁོ་རང་གི་རྩ་བའི་བླ་མ་ཨ་ལགས་འཇིགས་མེད་དམ་ཆོས་ནི་དྲང་ངེས་ལེགས་བཤད་སྙིང་པོའི་འགྲེལ་ཆེན་པོད་གཉིས་མཛད་མཁན་གྱི་མཁས་པ་ཆེན་པོ་ཁོང་གི་རྣམ་ཐར་ཚེ་ཏན་ཞབས་དྲུང་འཇིགས་མེད་རིག་པའི་བློ་གྲོས་ཀྱི་གསུང་རྩོམ་པོད་དང་པོ་དེབ་གཟུགས་ཤོག་གྲངས་ ༣༩༤ ནང་འདི་འདྲ་ཞིག་གསལ་གྱི་འདུག སྡེ་དགེ་སྨད་ཤོད་རྫོང་གསར་དགོན་ནས་སྔ་འགྱུར་བསྟན་པའི་གསལ་བྱེད་མཚུངས་མེད་འཇམ་དབྱངས་མཁྱེན་བརྩེའི་སྤྲུལ་སྐུ་མཁས་པའི་དབང་ཕྱུག་ཆོས་ཀྱི་བློ་གྲོས་ཞེས་ཞུ་བས་རྒྱུས་མེད་པར་སྐྱེས་དང་བཅས་ཞུ་ཡིག་ཕུལ་བའི་ནང༌། ཤེས་བྱ་མཐའ་ཡས་ཕ་མཐའ་མི་མངོན་ཡང༌། །མཁྱེན་པའི་ཨཱ་ད་ཡི་ངོགས་སུ་ནི། །ཇི་ལྟ་ཇི་སྙེད་ས་ལེར་གསལ་བ་འདི། །རྗེ་བཙུན་བསྟན་པའི་འཁོར་ལོའི་བྱིན་རླབས་མཐུ། །དེ་ཕྱིར་ཁྱེད་ནི་གྲངས་མེད་གོང་རོལ་ནས།།བྱང་ཆུབ་སྤྱོད་ལ་བསླབས་པའི་དཔའ་ཆེན་ཞིག །སྙིགས་མའི་འགྲོ་ལ་རྗེས་ཆགས་ཟུར་མིག་གཡོས། །དེང་འདིར་དགེ་བའི་ཤེས་སུ་སྟོན་པ་གནང༌། །ཞེས་སོགས་སྐུ་ཡོན་ལ་བསྔགས་པའི་ཚིགས་བཅད་མང་ཙམ་གྱིས་མཐར། རིན་པོ་ཆེའི་རྣམ་ཐར་ཐོས་པས་སེམས་དགའ་སྤྲོ་ཆེན་པོ་ཞིག་བྱུང་བས་སྐྱེ་བ་སྔོན་མ་ནས་འབྲེལ་བ་ཞིག་ཡིན་ཏེ་མཆི། ཉིད་དངོས་མཇལ་སྤྲོ་ཡང་བདག་ནི་ལས་དབང་གི་ན་རྒྱུ་ཆེ། ས་ཐག་རིང་བས་ཅི་བྱར་ཟད་ཀྱང་གསོལ་འདེབས་སྨོན་ལམ་ཞབས་བརྟན་གྱི་འབྲེལ་བ་ཡི་མཁར་རྟག་ཏུ་བཀོད་ཅིང༌། ཞེས་དང༌། དེའི་གཤམ་དུ་སྐུ་ཞབས་ཕ་བོང་ཁ་རིན་པོ་ཆེའི་ཞལ་སློབ་ཁ་ཤས་ནས་གསར་རྙིང་གི་གྲུབ་མཐའ་ཆེན་པོ་རྩོད། པདྨ་འབྱུང་གནས་ཀྱི་སྐུ་དང་ཞི་ཁྲོའི་ལྷ་བཤིག་པ། བ་གུ་རུ་བཏོན་ན་ཕན་ཡོན་མེད་ཚུལ། པདྨ་བཀའ་ཐང་སོགས་མེ་ཆུར་སྦྱངས་པ་སོགས་པའི་ལོག་སྤྱོད་མང་པོ་དང༌། གཞན་ཡང་མ་ཎི་སོགས་འཁོར་ལོ་སྐོར་བ་དང་གཤིན་པོར་བདུན་ཚིགས་འཛིན་རྒྱུ་སོགས་དགོས་པ་མེད་ཚུལ་མང་པོ་བཤད་ནས་སྐྱེ་བོ་དག་ལོག་ལྟའི་གནས་ལ་འགོད་པ་དང༌། མཆོག་གསུམ་ཀུན་འདུས་རྒྱལ་པོ་ཤུགས་ལྡན་སྐྱབས་ཀྱི་མཆོག་ཏུ་འཛིན། ལྷོ་རྒྱུད་ཀྱི་དགོན་ཆུང་འགའ་ཞིག་གི་གྲྭ་པ་མང་པོ་ལ་ཤུགས་ལྡན་བབས་པ་ཡིན་ཟེར་ཕྱོགས་མཐའ་དག་ཏུ་སྨྱོ་རྒྱུགས་བྱས་ནས་རྟེན་གསུམ་བཤིག་བཅོམ་སོགས་རང་མཚང་མང་ཞིང༌། རྗེ་རྒྱལ་བ་གཉིས་པ་ཙོང་ཁ་པའི་བསྟན་པའི་རྨ་འབྱིན་ཆེན་པོར་འདུག་པས། སྤྱི་ལ་ཕན་པའི་སྤྲིངས་ཡིག་ཅིག་མཛད་ནས་པར་དུ་བསྐྲུན་ཏེ་དབུས་གཙང་ཁམས་གསུམ་ལ་བསྐྱེས་པར་མཛད་ན་བསྟན་པའི་འཁྲུགས་སེལ་ལ་བཀའ་དྲིན་ཆེ་ཞུ། ཞེས་འཁོད་ཡོད་པ་དེ་ནས་སྐབས་དེར་གནས་ཚུལ་ཇི་ལྟར་བྱུང་ཡོད་པ་གསལ་པོ་ཡིན།
སྐྱབས་རྗེ་ཕ་བོང་ཁ་པ་རིན་པོ་ཆེ་དང༌། སྐྱབས་རྗེ་ཁྲི་བྱང་རྡོ་རྗེ་འཆང༌། རྣམ་པ་གཉིས་ཀྱིས་མཚོན་རིགས་ཁ་ཤས་ཀྱི་བསྟེན་པ་གནང་གི་ཡོད། བླ་མ་སྐྱེས་བུ་དམ་པ་རྟོགས་པ་མཐོན་པོར་ཕེབས་པའི་གནས་ཚུལ་ཐ་དད་ཡིན། དེ་མིན་རྟོགས་པ་མཁན་ཚོས་སྟག་མཆོང་སར་ཝ་མཆོང་པ་ལྟ་བུ་བྱས་ན་ཡག་པོ་མེད། ཕན་ལས་གནོད་ཆེ་བའི་གནས་ཚུལ་ཡོང་བས། དེ་ལུགས་ཚང་མར་གཟབ་གཟབ་བྱེད་དགོས་ཞེས་བཤད་རྒྱུ་འདི་ཡིན།
གང་ལྟར་དགེ་སྐྱོན་མཐོང་ནས་གཞན་ལ་མ་བཤད་ན་ང་ནོར་བ་དང་གསལ་བཤད་བྱེད་རྒྱུ་ངའི་འགན་ཡིན། བཤད་ནས་མ་ཉན་ན་ཁྱེད་རང་ཚོའི་ནོར་འཁྲུལ་རེད། སེར་སྐྱ་མང་ཚོགས་དང༌། མཁན་པོ་བླ་མ་རྒན་གྲས་ཚོ་ནས་བཟུང་མང་པོ་ཞིག་གི་དངོས་གནས་ངས་ཞུས་པར་ཡིད་ཆེས་བློ་འགེལ་གནང་ནས་སྤང་བླང་མ་འཛོལ་བ་གནང་སོང༌། ཐུགས་རྗེ་ཆེ་ཞུ་རྒྱུ་ཡིན། ངས་ད་ལྟ་ཐག་གཅོད་བྱེད་ཡག་འདི་ལོ་མང་པོའི་རིང་བརྟག་དཔྱད་བྱས། བསམ་བློ་བཏང༌། དེ་འདྲའི་ཐོག་ནས་རིམ་པས་གནས་ཚུལ་གཞི་ལྕི་རུ་ལྕི་རུ་འགྲོ་བའི་དུས་དང་བསྟུན་ནས་དམ་དུ་དམ་དུ་བཏང་བའི་གནས་ཚུལ་འདི་འདྲ་ཡིན། དེ་ཡང་བསམ་པ་རྣམ་དག་གི་ཐོག་ནས་བོད་སྤྱི་པར་ཕན་པ་ཞིག་བྱུང་ན་བསམ་ནས་བྱས་པ་ལས་ང་ཨ་མདོའི་ཕྲུ་གུ་ལྷ་མོ་དོན་གྲུབ་ཟེར་མཁན་ཐེབས་ཆག་ཅིག་གི་དོན་གང་ཡང་མིན། ཁྱེད་རང་ཚོ་ལམ་གང་ལ་འགྲོ་འདོད་དང༌། བྱེད་སྟངས་ག་འདྲ་བྱས་ཀྱང་ང་མི་སྒེར་ལ་ཕན་གནོད་གང་ཡང་མེད། བདག་ཉིད་བདག་གི་མགོན་ཡིན་གསུངས་ཡོད། ངའི་མི་ཚེ་མང་ཆེ་བ་ནི་བསྐྱལ་ཚར། ད་ཆ་ཚེ་རབས་ནས་ཚེ་རབས་བདེ་ནས་བདེ་བ་དང་གཞན་ཕན་གྱི་བསམ་པ་དང་མ་བྲལ་བའི་ཐོག་ནས་ཚེ་མཇུག་བསྐྱལ་ཐུབ་པ་བྱུང་ན་བསམ་པ་ལས་གཞན་གྱི་བསམ་བློ་གང་ཡང་མེད། དེ་འདྲ་ཡིན་དུས་ང་ལ་ཁྱད་པར་གཏན་ནས་མེད། ཡིན་ནའང་བོད་སྤྱི་པའི་དོན་དག་གི་འགན་ཞིག་ང་ལ་ཡོད་སྟབས། བོད་སྤྱི་དོན་ལ་ཤ་ཚ་བྱེད་དུས། ཤ་ཚའི་ཁ་ལ་གཏམ་སྙན་མེད་ཅེས་པ་ལྟར་ངས་བཤད་དགོས་པ་དེ་འདྲ་ཡིན།
དང་པོ་འགོ་འཛུགས་དུས་ནས་བསམ་པ་རྣམ་དག་བྱས་ཏེ་འགོ་བཙུགས་པ་ཡིན། ད་ཆ་ཡང་བསམ་པ་རྣམ་དག་བྱས་ནས་མཐའ་བསྐྱལ་རྒྱུ་ཡིན། མི་ཁ་ཤས་ཀྱིས་རྙོག་དྲ་བཤད་པ་དང༌། འགའ་ཤས་ཀྱིས་སྡིགས་ས་བསྐུལ་བྱས་ན་ང་བླ་འདར་སྙིང་འཁུམས་ཏེ་སྡོད་ཀྱི་རེད་བསམ་ན་དེ་ནི་ནོར་འཁྲུལ་ཡིན། ཤེས་སོང་ངམ། དེ་ངས་ནམ་ཡང་མཚམས་འཇོག་བྱེད་ཀྱི་མ་རེད། གང་ལྟར་མཐའ་བསྐྱལ་གྱི་ཡིན། དེ་བཞིན་མགོ་གཉིས་མའི་རིགས་དེ་ཚོས་ངའི་ས་ནས་བཀའ་ཆོས་ཞུ་བ་སོགས་བྱས་ན་ཡག་པོ་མི་འདུག ངས་དོལ་རྒྱལ་ད་ལྟ་བར་དམ་སྲི་དང་འདྲེ་རེད་ཟེར་གྱི་མེད། དེ་ནི་རྩོད་པ་ཅན་ཞིག་རེད་ཅེས་དང༌། དོལ་རྒྱལ་ཞེས་བཤད་པ་དེ་འགྲིགས་ཀྱི་མི་འདུག་ཟེར་གྱི་ཡོད། དོལ་རྒྱལ་རྩ་ཆེན་པོ་རེད་ཅེས་ཟེར་མཁན་དེ་དག་དང་ང་བསམ་ཚུལ་དང་ལྟ་བ་མི་མཐུན་པ་ཡོད་པར་བརྟེན་ངའི་ས་ནས་བཀའ་ཆོས་ཞུས་ན་དགོས་པ་གང་ཡང་མེད། དམ་ཉམས་འཚོགས་ཏེ་བསྡད་ན་བླ་མའི་ཚེ་ལ་གནོད་རྒྱུ་ལས་མེད། དེ་འདྲ་ཡིན་དུས་མ་ཡོང་རོགས་ཞེས་ཤོད་ཀྱི་ཡོད། དེ་ཡང་དང་པོ་དབང་ཞུ་བར་མ་ཡོང་རོགས་ཞེས་བཤད་པ་དང༌། བར་སྐབས་ནས་གནས་ཚུལ་གཞི་ལྕི་རུ་ཕྱིན་ཏེ་ཧམ་པ་ཚ་རུ་དང༌། སྤྲང་རྟགས་ཚ་རུ་ཕྱིན་པར་བརྟེན་ངའི་ས་ནས་དགེ་སློང་བསྒྲུབ་རྒྱུ་དང་གཅིག སྤྱིར་བཏང་གི་བཀའ་ཆོས་ཞུ་རྒྱུ་དང་གཉིས། ཁྱེད་རང་ཚོའི་གྲོགས་འཕྲིན་ལས་སྒྲུབ་མཁན་གྱི་སྲུང་མ་ཡིན་ནའང་འདྲ། སྐྱབས་བཅོལ་སའི་བླ་མ་ཡིན་ནའང༌། ཡི་དམ་ཡིན་ནའང་འདྲ་ཟུར་དུ་ཡོད་པ་ཡིན་དུས་ངའི་སར་མ་ཡོང་རོགས་ཞེས་ཤོད་ཀྱི་ཡོད། དེ་ལྟར་བཤད་རྒྱུའི་ཐོབ་ཐང་དང་དབང་ཆ་ང་ལ་ཡོད། ངས་བཤད་རྒྱུའི་གནས་ཚུལ་དེ་འདྲ་ཡིན། ཁྱེད་རང་ཚོ་ཚང་མས་གོ་སོང་ངམ། ཁྱེད་རང་ཚོར་བར་སྐབས་གནས་ཚུལ་མང་པོ་ཞིག་ལྷག་པ་ཡིན་དུས་ངས་གསལ་བཤད་བྱེད་ཀྱི་ཡོད། ཉན་འཇོག་བྱས་ནས་སྤང་བླང་བྱེད་མཁན་ཚོས་དེ་དག་ཆ་ཚང་ཞིག་ཐོས་ན་བློ་བདེ་བ་ཡོང་རྒྱུར་བརྟེན་ཁྱོད་ཚོར་ཕན་ཐོགས་བྱུང་ན་བསམ་ནས་བཤད་པ་ཡིན། གཞན་བཤད་རྒྱུ་གང་ཡང་མེད།
ང་རང་ཚོ་དངོས་གནས་སངས་རྒྱས་དཀོན་མཆོག་དང༌། ཆོས་དཀོན་མཆོག དགེ་འདུན་དཀོན་མཆོག་ཅེས་བཤད་དུས་དགེ་འདུན་དཀོན་མཆོག་ནི་འཇིག་རྟེན་ལས་འདས་པ་ཡིན་ཅིང༌། དེའི་ཁོངས་འཇིག་རྟེན་དྲེགས་པ་ཚུད་ཀྱི་མེད། གཞན་དག་ཕར་བཞག་རྒྱལ་པོ་སྐུ་ལྔ་ལྟ་བུ་ལ་ཆ་མཚོན་ན། ས་དགེ་བཀའ་རྙིང་རིས་སུ་མ་ཆད་པའི་ནང་དག་མ་དག་གི་གླེང་གཞི་རྩ་བ་ནས་མེད་ཅིང༌། ཚང་མས་སློབ་དཔོན་རིན་པོ་ཆེས་དམ་འདོགས་གནང་བའི་དགོན་སྡེ་སྲུང་མཁན་གྱི་སྲུང་མ་གཙོ་བོའི་གྲས་ལ་རྩི་གི་ཡོད། ཡིན་ནའང་དྲེགས་པ་ཡིན་པས་ང་ཚོས་སྐྱབས་འགྲོའི་ཡུལ་ལ་བཞག་ན་འགྲིག་གི་མེད་ལ་ཆོག་གི་ཡང་མེད། དེ་འདྲ་ཡིན་དུས་རྩོད་པ་ཅན་དང༌། གླེང་གཞི་ཅན་དགེ་ལུགས་པའི་བླ་མ་ཚད་ལྡན་འགས་དམ་སྲི་རེད་གསུངས་པ་དང༌། འགའ་ཤས་ཀྱིས་རྒྱལ་འགོང་རེད་གསུངས་པ། འགའ་ཤས་ཀྱིས་འདྲེ་རེད་གསུངས་པ་དེ་འདྲ་ཞིག་ང་རང་ཚོས་སྐྱབས་གནས་ཀྱི་གྲས་ལ་བརྩིས་ན་ནོར་བ་ཡིན། སྡེ་པ་གཞུང་གི་སྲུང་མ་དམར་ནག་གཉིས་ཞེས་བཤད་དུས་དཔལ་ལྡན་ལྷ་མོ་འཇིག་རྟེན་ལས་འདས་ཀྱང་འཇིག་རྟེན་པའི་ཚུལ་བཟུང་བ་དེ་འདྲ་ཤོད་སྲོལ་ཡོད། ཡིན་ནའང༌། ས་བཅུའི་དབང་ཕྱུག་ཁྲོ་བོ་ཉེར་ཞི་ཡང༌། །ཞེས་གསུངས་ནས་ས་བཅུའི་དབང་ཕྱུག་ལ་རྩི་གི་ཡོད། དེར་བརྟེན་དཔལ་ལྡན་ལྷ་མོ་འཇིག་རྟེན་ལས་འདས་པ་ཡིན། སྲུང་མ་དམར་པོ་གནས་ཆུང་རྡོ་རྗེ་གྲགས་ལྡན་དྲེགས་པའི་ཚུལ་བཟུང་བ་ཡིན་དུས་དགེ་འདུན་དཀོན་མཆོག་གི་གྲས་ལ་ཚུད་ཀྱི་མེད། འཇིག་རྟེན་པའི་གྲས་ལ་བཞག་དགོས་པ་ཡིན། ངོ་བོ་གང་ཞིག་ཡིན་ཡང་ང་རང་ཚོ་ནང་པ་ཡིན་དུས་སྐྱབས་འགྲོའི་བསླབ་བྱ་དང་མ་འགལ་བ་དང༌། སྐྱབས་ཡུལ་མ་ནོར་བ་ཞིག་བྱེད་དགོས་པ་ཡིན། ཤེས་སོང་ངམ།
ཁྱེད་རང་ཚོ་ཁ་ཤས་ཀྱིས་དོལ་རྒྱལ་བསྟེན་ན་ལམ་འགྲོ་དང༌། དངུལ་ཡོང་གི་རེད་ཟེར་བ་དེ་ནི་ནོར་འཁྲུལ་ཡིན། དངུལ་ཕྲན་བུ་ཡོང་བ་རྒྱུ་མཚན་དུ་བྱས་ནས་རྩ་བ་ཆེན་པོ་རེད་ཅེས་བརྗོད་པ་སངས་རྒྱས་ཀྱི་བསྟན་པའི་གནད་མ་ཤེས་པའི་རྟགས་ཡིན། རིགས་ཁ་ཤས་ཀྱིས་ངས་ད་ལྟ་དམ་དྲག་བྱས་པ་འདིས་ཆོས་དད་རང་མོས་ལ་འགལ་རྐྱེན་བཟོ་གི་འདུག ཆོས་དད་རང་མོས་སྤྲོད་ཀྱི་མི་འདུག་ཅེས་ཤོད་ཀྱི་ཡོད། དངོས་གནས་བྱས་ན་དམ་དྲག་བྱེད་པ་དེ་ནི་ཆོས་དད་རང་མོས་སྲུང་སྐྱོབས་བྱེད་ཀྱི་ཡོད། གོང་དུ་མཁྱེན་བརྩེ་ཆོས་ཀྱི་བློ་གྲོས་ཀྱི་ཕྱག་བྲིས་ནང་ཡོད་པ་ལྟར་གནས་ཚུལ་དེ་ཁམས་ཁུལ་ཙམ་དུ་མ་ཟད། གཙང་ཁུལ་དང༌། ལྷོ་ཁ་ཁུལ་སོགས་མང་པོ་ཞིག་ལ་གནས་ཚུལ་དེ་བྱུང་འདུག ང་ཚོ་རྒྱ་གར་ལ་སླེབས་ནས་གནས་ཚུལ་མང་པོ་དེ་འདྲ་བྱུང་ཡོད། གོང་གི་གནས་ཚུལ་ཤེས་མཁན་གྱི་མི་ད་ལྟ་གསོན་པོ་བསྡད་ཡོད། དེ་འདྲའི་ལྷ་གཅིག་བསྟེན་པ་ཡིན་ན་དགེ་ལུགས་པ་གཅིག་གིས་གལ་ཏེ་རིས་མེད་ཀྱི་ཆོས་ལུགས་གཞན་དག་རྙིང་མ་དང༌། བཀའ་བརྒྱུད་སོགས་ཉམས་ལེན་བྱས་ན་རྗེ་རིན་པོ་ཆེ་ཐུགས་ཁྲོས་ཀྱི་རེད་ཤོད་ཀྱི་ཡོད། ཐུགས་ཁྲོས་ཀྱི་མ་རེད་ཀྱང་ཤོད་སྟངས་དེ་འདྲ་འཐོན་གྱི་ཡོད། ཡང་ན་ཆོས་ལུགས་གཞན་དག་ལ་འགྲམ་ཆུ་ལྡང་དགོས་མ་རེད་ཟེར། རྗེ་རིན་པོ་ཆེ་ཡི་པོ་ཏི་བཅོ་བརྒྱད་དེ་མདོ་རྒྱུད་གང་ལའང་མ་ལྡང་བ་དང༌། མ་འགྲིགས་པ་རྩ་བ་ནས་མེད་ཅེས་བཤད་ན་དེ་ནི་རྒྱུ་མཚན་ཡང་དག་པ་ཡིན། དེ་མིན་དགེ་ལུགས་པ་ཞིག་གིས་རྙིང་མ་དང་བཀའ་བརྒྱུད་ཀྱི་ཆོས་བྱས་ན་འདྲེས་གནོད་ཀྱི་རེད། ལྷས་གནོད་ཀྱི་རེད་ཅེས་བཤད་ན་དེ་ནི་ཞེད་སྣང་བྱེད་པ་འདི་དགེ་ལུགས་པའི་བསྟན་པ་གཙང་མ་ཡིན་ཞེས་བཤད་ན་བྱབ་ཆུང་དང༌། གད་མོ་ཤོར་བའི་གནས་ཡིན། ངས་དེ་ལ་དག་ཐེར་བྱེད་པ་ནི་སྤྱིར་སངས་རྒྱས་ཀྱི་བསྟན་པ་དང༌། ཡང་སྒོས་འཇམ་མགོན་བླ་མའི་བསྟན་པ་ལ་དག་ཐེར་བྱེད་ཀྱི་ཡོད་བསམ་གྱི་འདུག མི་ཁ་ཤས་ཀྱིས་ྋརྒྱལ་བ་རིན་པོ་ཆེའི་བྱེད་སྟངས་ཀྱིས་རྐྱེན་པས་དགེ་ལུགས་པའི་བསྟན་པ་ལ་གནོད་ཀྱི་འདུག་མདོག་མདོག་བཤད་ཀྱི་འདུག དེ་འདྲ་མིན་བསམ་གྱི་ཡོད། ངས་འཇམ་མགོན་བླ་མའི་བསྟན་པ་ལ་དངོས་གནས་དག་ཐེར་བྱེད་ཀྱི་ཡོད་བསམ་པ་དྲན་གྱི་འདུག རྗེ་བླ་མའི་བསྟན་པ་ཕྱི་གཙང་ནང་གཙང་གང་ནས་བལྟས་ཀྱང་རྟགས་ཐོན་པ་ཞིག་ཡོད་པ་འདི་གནས་ན་ཡག་པོ་ཡོད། རྗེ་རིན་པོ་ཆེའི་གསུང་འབུམ་པོ་ཏི་བཅོ་བརྒྱད་སྤུས་དག་པོ་དེ་ལ་སྐྱོན་འདོགས་ས་ཅུང་ཟད་ཙམ་ཡང་མེད། འདས་པའི་ལོ་དྲུག་བརྒྱའི་ནང་བྱུང་ཡོད་པ་མ་རེད་ལ་ད་དུང་ཡང་ཡོང་གི་མ་རེད། འོན་ཀྱང་དགེ་ལུགས་པའི་ལྷ་དེ་གནོད་པ་ཚ་པོ་འདུག་ཅེས་བཤད་ནས་ལྟ་ཕྱོགས་འཛིན་གྱི་འདུག དེ་ལ་ཆོ་གང་ཡང་མི་འདུག ཁྱེད་རང་ཚོས་བསམ་བློ་བཏང་ནས་ལྐུག་པ་ཨུ་ཚུགས་དང༌། གཏི་ཐུག་སྙིང་རྗེའི་ཡུལ་དུ་གྱུར་པ་དེ་འདྲ་བྱེད་རྒྱུ་མེད། དེ་དག་ཞོར་འཕྲོས་ཡིན། གཞན་ཚང་མར་བཀྲ་ཤིས་བདེ་ལེགས་ཡོད། ཐུགས་རྗེ་ཆེ།
ཁྱོད་རང་ཚོ་དཀའ་ལས་ཞེ་དྲག་ཁག་ཡོད། ཉི་མ་ཚ་པོ་འདིའི་ནང་ངས་སྐད་ཆ་མང་པོ་བཤད་པ་ཁྱོད་རང་ཚོས་སྡུག་རུས་བྱས་ནས་ཉན་ཡོད། གནམ་བསིལ་ཁུག་པ་དང་གྲོལ་རན་སོང༌། ཁྱོད་རང་ཚོ་ཚང་མ་བློ་བདེ་པོ་བྱས་ནས་སྡོད། གཞིས་ཆགས་མི་མང་ནང་ནས་ཁྱོད་རང་ཚོ་དངོས་གནས་ཧ་ཅང་ཡག་པོ་རེད། ང་ཚོའི་བོད་མི་བཙན་བྱོལ་བ་རྣམས་ཧ་ཅང་ཡག་པོ་ཕྱག་འཚལ་བའི་འོས་སུ་གྱུར་པ་རེད་ཅེས་ངས་སྔོན་མ་ནས་བརྗོད་མྱོང༌། ད་ལྟ་ཡང་དེ་བཞིན་ཡིན། བར་སྐབས་དོལ་རྒྱལ་བསྟེན་ཕྱོགས་སྐོར་གྱི་རྙོག་དྲ་བྱུང་བའི་སྐབས་སུ་ཁྱེད་རང་མི་མང་ཚོས་དངོས་གནས་ངས་བཤད་པར་ཡིད་ཆེས་གཙང་མ་བྱས་ནས་ལངས་ཕྱོགས་བརྟན་པོ་བཟུང་བར་བཀའ་དྲིན་ཆེ་ཞེས་བརྗོད་རྒྱུ་ཡིན། གང་ལྟར་ངས་ལམ་སྟོན་བྱས་པ་འདི་ཕལ་ཆེར་ནོར་མེད། ད་དུང་མུ་མཐུད་ལོ་བཅུ་དང༌། ལོ་ཉི་ཤུ། ལོ་བརྒྱ་སྐོར་ཕྱིན་པའི་མཚམས་སུ་ངས་ཐག་གཅོད་བྱས་པ་དེ་ཡང་དག་པ་ཡིན་པ་གསལ་རྒྱུ་ལས། ངས་ཐག་གཅོད་བྱས་པ་དེས་རྐྱེན་པས་ནོར་འཁྲུལ་འདི་བྱུང་འདུག་ཟེར་བ་ཞིག་ཕལ་ཆེར་ཡོང་གི་མ་རེད་བསམ་གྱི་ཡོད་ཅེས་བཀའ་སྩལ།། །།


text:
བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན། རྒྱུད་ཁོངས་ Windows 10 དེ་བོད་ཡིག་གི་གཏག་ཐབས་ཕྱོགས་ནས་སྔོན་མའི་པར་གཞི་དང་བསྡུར་ན་འགྱུར་ལྡོག་ཅུང་ཙམ་བྱུང་ཡོད་པ་ནི་རྫོང་ཁ་གཏག་ཐབས་ཁ་སྣོན་བྱས་ཡོད་པ་དེ་རེད། མུ་མཐུད་ཀློག རྒྱུད་ཁོངས་ Windows 10 ཁྲོད་དུ་བོད་ཡིག་གི་གཏག་ཐབས་ཁ་སྣོན་བྱེད་ཚུལ།
ཟླ་འཁོར་ཚགས་ཉར: ཟླ་བརྒྱད་པ། 2015
Windows 10 ཁྲོད་ཀྱི་བོད་ཡིག་གི་ཡིག་གཟུགས་ལ་འགྱུར་བ་གང་ཡང་བཏང་མེད་པ།
པོད་ཕྲན་སྒང་དུ་ Windows 10 ཁྲོད་ཀྱི་ཧི་མ་ལ་ཡ་བོད་ཡིག་གི་ཡིག་གཟུགས་འགྱུར་བ་བཏང་ནས་ཇེ་ཆེར་གྱུར་ཡོད་པ་སོགས་གླེང་བཞིན་འདུག་པས། ངེད་བོད་ཡིག་བརྡ་འཕྲིན་ལག་རྩལ་དྲ་བས་ཆེད་དུ་ Windows 10 སྒྲིག་འཇུག་བྱས་ནས་ཚོད་ལྟ་བྱས་པ་བརྒྱུད། རྒྱུད་ཁོངས་ Windows 10 ཁྲོད་ཀྱི་བོད་ཡིག་གི་ཡིག་གཟུགས་ལ་འགྱུར་བ་གང་ཡང་བཏང་མེད་པ་རེད། མུ་མཐུད་ཀློག Windows 10 ཁྲོད་ཀྱི་བོད་ཡིག་གི་ཡིག་གཟུགས་ལ་འགྱུར་བ་གང་ཡང་བཏང་མེད་པ།
ཕྲ་མཉེན་གྱིས་ Windows 10 འགྲེམས་སྤེལ་བྱས་པ་དང་ལོ་གཅིག་ནང་རིན་མེད་རིམ་སྤར་བྱེད་ཆོག་པ།
བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན། ཕྲ་མཉེན་གྱིས་སྤྱི་ལོ 2014 ལོའི་ཟླ 10 བའི་ཚེས 1 ཉིན་ནས་བཟུང་ཏེ་སྐར་ཁུང་ Windows 10 ལ་ཚོད་ལྟ་བྱས་པ་དང་། སྔ་གཞུག་ཏུ་ Technical Preview (ལག་རྩལ་སྔོན་ལྟའི་པར་གཞི་)དང་ Insider Preview (ནང་ཁུལ་ཚོད་ལྟ་བའི་སྔོན་ལྟའི་པར་གཞི་)བཅས་གསར་སྤེལ་གྱི་རིམ་པ་གཉིས་བརྒྱུད་ཡོད་པ་དང་། ལེགས་བཅོས་གང་མང་བྱས་མཐར། སྤྱི་ལོ 2015 ལོའི་ཟླ 7 ཚེས 29 ཉིན། Windows 10 མ་ལག་དེ་ཕྱོགས་ཡོངས་ནས་འདེད་གཏོང་བྱས་ཡོད་ལ། Windows 7 དང་ Windows 8 སྤྱོད་མཁན་གྱིས་ལོ་གཅིག་གི་ནང་ཚུད་དུ་རིན་མེད་རིམ་སྤར་བྱེད་ཆོག་པ་རེད། མུ་མཐུད་ཀློག ཕྲ་མཉེན་གྱིས་ Windows 10 འགྲེམས་སྤེལ་བྱས་པ་དང་ལོ་གཅིག་ནང་རིན་མེད་རིམ་སྤར་བྱེད་ཆོག་པ།


text:
པན་ཆེན་སྐུ་ཕྲེང་དང་པོ་མཁས་གྲུབ་དགེ་ལེགས་དཔལ་བཟང་ནི་ལི་ཡུལ་ལྕང་ར་སྨུག་པོ་ནས་འོངས་པའི་སེའི་རིགས་ཀྱི་བརྒྱུད་པ་ཡབ་ཀུན་དགའ་བཀྲ་ཤིས་དཔལ་བཟང་དང་།ཡུམ་རུ་འདྲེན་རྒྱལ་མོ་གཉིས་ཀྱི་སྲས་སུ་རབ་བྱུང་དྲུག་པའི་ཤིང་མོ་གླང་གི(༡༣༨༥)ལོ་ལ་ལ་སྟོད་བྱང་གི་ས་ཆར་སྐུ་བལྟམས།གཞོན་ནུ་ཉིད་ནས་བྱིས་པ་ཐ་མལ་པའི་སྤྱོད་པ་ལས་རིང་དུ་བསྲིངས་ཏེ་ངམ་རིང་དང་།ས་སྐྱ་སོགས་སུ་ཕེབས་ནས་སྡེ་སྣོད་འཛིན་པའི་མཁས་པ་མང་པོའི་དབུས་སུ་མཚན་ཉིད་ཐེག་པའི་གཞུང་ལུགས་ལ་གསན་སྦྱོང་ཡང་དག་པར་མཛད།མཁྱེན་རང་ཐོགས་པ་མེད་པའི་བློ་གྲོས་ཀྱི་རྩལ་དང་ལྡན་པས་མཁས་པ་རྣམས་ཀྱི་ཡིད་ཕྲོགས་ཏེ་སྙན་པའི་གྲགས་པ་ཐོབ།མཁས་གྲུབ་སེང་གེ་རྒྱལ་མཚན་བཟང་པོས་མཁན་པོ་དང་།རྒྱལ་བ་ཡོན་ཏན་འོད་ཀྱིས་སློབ་དཔོན་མཛད་ནས་དགེ་ཚུལ་གྱི་སྡོམ་པ་བཞེས། མཚན་མཁས་གྲུབ་དགེ་ལེགས་དཔལ་བཟང་གསོལ།སྐབས་དེར་ངམ་རིང་དུ་བོ་དོང་པཎ་ཆེན་འཇིགས་བྲལ་ཕྱོགས་ལས་རྣམ་རྒྱལ་གྱིས་རིགས་གཏེར་ནང་འགལ་གྱི་ཕུང་པོ་འདི་ངས་དགག་པར་བྱེད་པ་ཡིན་པས་ཁྱེད་ས་སྐྱ་པ་རྣམས་གྲོས་གྱིས་ལ་ལན་ཐོབ་གསུངས་ནས་རིམ་བཞིན་བཀག་པས།དེ་དུས་ས་སྐྱ་པའི་དགེ་བཤེས་སུས་ཀྱང་ལན་མཛད་མ་ནུས་པ་ན།རྗེ་འདི་ཉིད་དགུང་ལོ་བཅུ་དྲུག་གི་སྐབས་ཡིན་ཡང་ངས་ལན་བྱེད་གསུངས་ནས་དངོས་སྟོབས་ཀྱི་རིགས་པ་དང་དྲི་མ་མེད་པའི་ལུང་གིས་བོ་དོང་པཎ་ཆེན་གྱི་རྒོལ་ལན་ནན་སྨིན་མཛད་དེ་རིམ་བཞིན་ཡི་གེར་བཀོད།བོ་དོང་པཎ་ཆེན་ཡང་ཐུགས་ཡིད་ཕྲོགས་ཏེ་བུང་བ་རྣམ་པར་རྩེན་པའི་རྒྱུད་མངས་ཞེས་བྱ་བའི་བསྟོད་པ་ཕུན་སུམ་ཚོགས་པ་ཞིག་ཀྱང་མཛད།ཤིང་ལུགས་ལོའི་སྨིན་དྲུག་ཟླ་བར་མཁས་དབང་རེད་མདའ་བ་གཞོན་ནུ་བློ་གྲོས་ཀྱིས་མཁན་པོ་མཛད་དེ་བསྙེན་པར་རྫོགས་པའི་དགེ་སློང་གི་སྡོམ་པ་མནོས། ཁོང་གི་དྲུང་ནས་དབུ་ཚད། འདུལ་བ། མངོན་པ།ཕར་ཕྱིན་སོགས་དཀའ་ཆེན་རྣམས་ཀྱི་གཞི་བཤད་རྣམས་གསན།གཞན་ཡང་མཁས་གྲུབ་སེང་གེ་རྒྱལ་མཚན་སོགས་བླ་མ་མང་པོས་དཔལ་ལྡན་ས་སྐྱའི་རིང་ལུགས་ཀྱིས་གཙོ་བྱས་པའི་རིས་སུ་མ་ཆད་པའི་གྲུབ་མཐའ་ཀུན་གསན་སྦྱོང་མཛད།དེའི་ཚེ་རྗེ་ཙོང་ཁ་པ་ཆེན་པོའི་སྙན་པའི་གྲགས་པ་བོད་རྒྱ་ཧོར་གསུམ་དུ་ཁྱབ་པར་གསན་ནས།དགུང་ལོ་ཉེར་གསུམ་དུ་ཕེབས་སྐབས་རྗེ་བཙུན་རེད་མདའ་བ་ཆེན་པོས་མཚམས་སྦྱོར་མཛད་དེ།རྗེ་ཙོང་ཁ་པ་མཇལ་བར་དབུས་ལ་ཕེབས།
སྐབས་དེར་རྗེ་ཙོང་ཁ་པ་སེ་ར་ཆོས་སྡིངས་སུ་དབྱར་གནས་མཛད་ནས་བཞུགས་ཡོད་པས་ཐོག་མར་དགེ་སློབ་ཞི་དུལ་ཅན་ཞིག་དང་མཇལ་བར་རྗེ་ཙོང་ཁ་པའི་གཟིམ་ཁང་གང་དུ་ཡོད་ཅེས་དྲི་བ་གནང་སྐབས།དགེ་སློང་དེས་ལན་མི་སྨྲ་བར་ནང་དུ་ཕྱིན་ནས་སྤོས་རིང་གཅིག་སྤར་ནས་བྱུང་སྟེ་གཟིམ་ཁང་སེར་པོའི་མདུན་དུ་སླེབས་པ་དང་།ཕྱག་གསུམ་འཚལ་ནས་ལག་གཉིས་ཀྱིས་སྤོས་རིང་བཟུང་སྟེ་བདག་ཉིད་མཁན་པོ་རིན་པོ་ཆེ་བློ་བཟང་གྲགས་པའི་ཞལ་སྔ་ནས་བཞུགས་པའི་གཙུག་ལག་ཁང་འདིའོ་ཞེས་སྤོས་རིང་བཙུགས་པ་དང་།འདུལ་བ་ནས་བཤད་པའི་དགེ་སློང་གི་རྟགས་ཆ་ལུགས་རྣམས་ལེགས་པར་ཚང་བ་སྤྱོད་ལམ་དུལ་བ་ཞིག་ཡོད་པར་གཟིགས་པ་དང་བདག་ཉིད་ན་བཟའ་ཕུ་ཐུང་ཅན་བཞེས་པ་སོགས་མི་ཆེན་གྱི་ཆ་ལུགས་དང་ལྡན་ཞིང་།སྔར་མཁས་པ་སུས་ཀྱང་འགྲན་པའི་ཟླ་དང་བྲལ་བའི་སྟོབས་ཀྱི་ཐུགས་ང་རྒྱལ་བའི་རྣམ་པ་ཅན་ཡོད་པས་ཐུགས་ལ་འཚེར་བ་འཁྲུངས་ཏེ་དཔའ་ཞུམ་པར་མཛད། དེ་ནས་རྗེ་ཙོང་ཁ་པ་མཇལ་མ་ཐག་ཐུགས་ལ་དད་པ་ལྷག་པར་འཁྲུངས།
ཙོང་ཁ་པའི་དྲུང་ནས་མདོ་སྔགས་ཀྱི་དབང་ལུང་དང་།མཚན་ཉིད་ཀྱི་ཆོས་བཀའ་མང་པོ་གསན་ནས་ཙོང་ཁ་པའི་སློབ་མའི་གཙོ་བོར་གྱུར་པར་མ་ཟད། རྒྱལ་ཚབ་དར་མ་རིན་ཆེན།འདུལ་འཛིན་གྲགས་པ་རྒྱལ་མཚན། རྟོགས་ལྡན་འཇམ་དཀར་བ།རྗེ་འཇམ་དབྱངས་རྒྱ་མཚོ་རྣམས་ལས་ཀྱང་མདོ་སྔགས་ཀྱི་ཆོས་བཀའ་མང་དུ་གསན།དེ་ནས་ཤར་རྒྱལ་མཁར་རྩེ་པ་ཆོས་རྒྱལ་རབ་བརྟན་ཀུན་བཟང་པས་སྤྱིན་བདག་མཛད་དེ་མཆོད་ཡོན་གཉིས་ཀྱིས་ཆོས་སྡེ་ཆེན་པོ་དཔལ་འཁོར་བདེ་ཆེན་བཏབ་སྟེ་ནོར་བུ་དགའ་ལྡན་པ། རྒྱང་རོ་ལྷ་ཁང་པ། ཞི་གནས་པ། གྲང་མོ་ཆེ་བ། ལས་སྲུབ་པ།སེང་གེ་གོང་འོག་སོགས་དགེ་ལུགས་པའི་གྲྭ་ཚང་མང་པོ་བཙུགས། སྡེ་སྣོད་འཛིན་པ་རྣམས་མེ་ཏོག་ལ་བུང་བ་འཁོར་བ་བཞིན་དང་།གཙང་ཕྱོགས་སུ་རྗེ་ཙོང་ཁ་པའི་བསྟན་པ་གསལ་བའི་སྣང་བྱེད་ཉིད་དུ་གྱུར། དེ་སྐབས་འགྲོ་མགོན་ཆོས་རྒྱལ་དང་།གོང་མ་ཆེན་པོ་བཞིན་དུ་མཆོད་ཡོན་གཉིས་པོར་ལྷ་དང་བཅས་པས་ཤིས་པ་བརྗོད་པའི་གནས་སུ་གྱུར་ཀྱང་།བར་ཆད་གྱི་རྣམ་པ་མངོན་པར་གྱུར་ཏེ་བདག་པོ་རབ་བརྟན་པས་མཁྱེན་བཞིན་དུ་ནཱ་ལེནྡྲ་ནས་ཀུན་མཁྱེན་རོང་པོ་གདན་དྲངས།རྩོད་པ་མཛད་པར་དྲིལ་བསྒྲགས། རྗེ་འདིས་ཀྱང་ཞལ་གྱིས་བཞེས། དེ་ལྟ་བུའི་གཏམ་ཕྱོགས་ཀུན་ཏུ་གྲགས་པ་ལས།དབུས་གཙང་གི་མཁས་པ་མང་པོ་དཔང་བོར་ལྷགས།བཀའ་བསྟན་བཅོས་མང་པོ་དཔང་པོར་བཙུགས་ཏེ་ཚེས་གྲངས་དུས་བཏབ་པའི་ཚེ། བདག་པོ་རབ་བརྟན་པ་དང་།རོང་སྟོན་ཤཱཀྱ་རྒྱལ་མཚན་པ་གཉིས་ཐུགས་འགྱུར་ནས་འབྱོལ་ཐབས་མཛད་པ་ན།འཇིགས་མེད་སྨྲ་བའི་སེང་གེ་མཁས་གྲུབ་ཆེན་པོས་ལེགས་བཤད་ཀྱི་སྒོ་ནས་བསྐུལ་ཏེ་ཟབ་དང་རྒྱ་ཆེའི་གསུང་རབ་ལ་བརྟེན་ནས་རོང་སྟོན་འཁོར་བཅས་རང་བཞིན་གྱིས་དཔའ་ཞུམ་པར་མཛད།འོན་ཀྱང་བདག་པོ་རབ་བརྟན་པའི་སྒོ་གསུམ་གྱི་རྣམ་འགྱུར་རྣམས་ལེགས་བཤད་དངོས་སུ་འདོམས་པའི་ཡུལ་མིན་པར་དགོངས་ནས་དབེན་གནས་རི་བོ་མདང་ཆེན་ཉིད་དུ་ཕྱག་ཕེབས་ཏེ་ཐུགས་དམ་ཉག་གཅིག་ཏུ་གཞོལ་བར་མཛད།དེའི་ཚེ་བདག་པོ་རབ་བརྟན་པས་རྗེ་ཉིད་ཕྱོགས་གཞན་དུ་ཕེབས་པར་དོགས་ནས་ཉེ་གནས་སོགས་ལ་ལྐོག་ཏུ་གསེར་གྱི་བྱ་དགའ་སྟེར་བ་སོགས་ཐབས་སྣ་ཚོགས་ཀྱི་སྒོ་ནས་ཚུར་ཕེབས་ཨེ་ཐུབ་གཟིགས་ཀྱང་མ་ཕེབས། གནས་དེར་གསུང་ཆོས་ཀྱང་མང་དུ་བརྩམས།
དགུང་ལོ་ཞེ་དྲུག་ཏུ་ཕེབས་པ་ལྕགས་མོ་ཕག་གི་ལོ་ལ་རྒྱལ་ཚབ་དར་མ་རིན་ཆེན་གནས་རྙིང་དུ་ཕེབས་སྐབས་མཇལ་བར་ཕེབས་ཏེ་ལྷན་རྒྱས་སུ་དབུས་ལ་གདན་བཏེག སྐྱིད་ཤོད་དུ་བྱོན། ཆོས་རྒྱལ་དབོན་པོ་སྐུ་མཆེད་ཀྱིས་རྗེ་ཙོང་ཁ་པ་དང་།རྒྱལ་ཚབ་རྗེ་གཉིས་ལ་གུས་འདུད་བྱེད་པ་ཇི་ལྟ་བཞིན་དུ་རྗེ་འདི་ལའང་གུས་པ་ཆེན་པོས་ཞབས་སྤྱི་བོར་བླངས།འབྲས་སྤུངས་དང་སེ་རར་ཕེབས་དུས་འབྲས་སྤུངས་ཀྱི་སློབ་དཔོན་རྣམས་ཀྱིས་ངེད་དཔོན་སློབ་རྣམས་ཀྱིས་ཕྱག་བྱེད་དགོས་སམ་ཞུས་པས་འཇམ་དབྱངས་ཆོས་རྗེས་ཁྱེད་རྣམས་ཇི་ལྟར་མཛད་པ་ཡིན། ཁོ་བོ་ནི་ཞབས་སྤྱི་བོའི་གཙུག་ཏུ་ལེན་གསུངས།དེར་འབྲས་སྤུངས་ཀྱི་སློབ་དཔོན་ཐམས་ཅད་ཀྱིས་ཕེབས་བསུ་དང་།སྒོ་གསུམ་གུས་པས་ཕྱག་འཚལ་ཞིང་བཞུགས་རིང་ལ་ཆོས་ཀྱི་བཀའ་མཆིད་ཀྱང་མང་དུ་མཛད།མཚུངས་མེད་གུང་རུ་བ་རྒྱལ་མཚན་བཟང་པོ་ཐོག་དྲངས་སེ་ར་བ་རྣམས་ཀྱིས་ཀྱང་དེ་བཞིན་མཛད། དེ་ནས་དགའ་ལྡན་དུ་ཕེབས།མཁས་མང་བྱེ་བ་ཕྲག་བརྒྱའི་གཙུག་རྒྱན་དུ་སྤྱན་དྲངས་ཏེ་རྒྱལ་བ་གཉིས་པའི་མདོ་སྔགས་ཀྱི་བསྟན་པ་རིན་པོ་ཆེ་མི་ཉམས་པར་སྐྱོང་བའི་རྒྱལ་ཚབ་དམ་པར་མངའ་གསོལ་ཏེ་བསྟན་པའི་བདག་པོར་བཀུར།རྗེ་འདི་ལ་དབུས་གཙང་ཁམས་གསུམ་གྱི་གདུལ་བྱ་རྣམས་ཉི་ཟེར་ལ་རྡུལ་བཞིན་འཁོར་བ་སོགས་ཁོང་གི་ཡོན་ཏན་དྲན་ནས་བདག་པོ་རབ་བརྟན་པ་ཡང་ཐུགས་འགྱོད་པ་ཆེན་པོ་སྐྱེས་པར་གྲགས།དབུས་གཙང་གི་བཤེས་གཉེན་ཕལ་ཆེ་བས་བླ་མ་འདི་ཉིད་ཀྱི་ཞབས་ལ་མ་གཏུགས་པའམ་མ་གུས་པ་མེད་ཅིང་སློབ་མའང་གྲངས་ཀྱི་མི་ཟིན། ཉིད་ཀྱི་སྐུ་གསུང་ཐུགས་ལས་འཁྲུངས་པའི་སྲས་ཀྱི་གཙོ་བོར་གྱུར་པ་ནི། ཆོས་རྗེ་བློ་གྲོས་ཆོས་སྐྱོང་།ཞྭ་ལུ་ལེགས་པ་རྒྱལ་མཚན། རྗེ་ཤེས་རབ་སེང་གེ མཁན་ཆེན་བསོད་ནམས་མཆོག་གྲུབ། ཀུན་མཁྱེན་འཕགས་པ་འོད།གསང་སྔགས་མཁས་པ་ཆོས་ལྡན་རབ་འབྱོར། རྗེ་རང་གི་གཅུང་པོ་བ་སོ་ཆོས་ཀྱི་རྒྱལ་མཚན།ལྷའི་བཙུན་པ་རིན་ཆེན་རྒྱ་མཚོ་བློ་གྲོས། སྤྱན་སྔ་བ་བློ་གྲོས་རྒྱལ་མཚན། ཚ་ཁོ་བ་ཆོས་ཀྱི་གྲགས་པ། ཆོས་རྗེ་དོན་གྲུབ་དཔལ་བ།ཞང་ཞུང་ཆོས་དབང་གྲགས་པ། གནས་བརྟན་ཆོས་སྐྱོང་བ་སོགས་མཁས་དབང་མང་པོ་བྱུང་།རི་བོ་དགའ་ལྡན་དུ་མཚན་ཉིད་ཀྱི་བཤད་གྲྭ་བཙུགས་པ་དང་།རྗེ་བླ་མའི་དངུལ་གདུང་རིན་པོ་ཆེའི་དབུ་ཐོག་ཏུ་གསེར་ཐངས་ཀྱི་རྒྱ་ཕིབས་བཞེངས་པ།རྒྱལ་ཚབ་རིན་པོ་ཆེའི་སྐུ་གདུང་པོ་ཏ་ལ་ནས་རི་བོ་དགའ་ལྡན་དུ་གདན་དྲངས་ཏེ།ཙོང་ཁ་པའི་དངུལ་གདུང་རིན་པོ་ཆེའི་གཞོགས་གཡས་སུ་བཞུགས་སུ་གསོལ་བ་སོགས་རྣམ་དཀར་གྱི་མཛད་པ་བསམ་གྱིས་མི་ཁྱབ་པས་དུས་འདའ་བར་མཛད་ཅིང་།ཙོང་ཁ་པའི་གདན་སར་ཕེབས་ནས་ལོ་བརྒྱད་ཀྱི་རིང་འཆད་རྩོད་རྩོམ་གསུམ་ལ་བརྩོན་པར་མཛད་པ་སོགས་ལུང་རིགས་ཀྱི་ཡོན་ཏན་ཕུལ་དུ་བྱུང་བའི་གྲགས་པ་ཐོབ་སྟེ་དགུང་གྲངས་ལྔ་བཅུ་ང་བཞིར་སོན་པའི་རབ་བྱུང་བདུན་པའི་ས་རྟ(༡༤༣༨)ལོ་ལ་དགའ་ལྡན་དུ་ཞི་བར་གཤེགས།ཁོང་གི་གསུང་ནི། ཙོང་ཁ་པའི་རྣམ་ཐར་དད་པའི་འཇུག་ངོགས་སོགས་རྣམ་ཐར་དང་། ཕར་ཕྱིན་རྣམ་བཤད།རྣམ་འགྲེལ་ཊཱི་ཀ་ཆེན་རིགས་པའི་རྒྱ་མཚོ་སོགས་མཚན་ཉིད་གཞུང་ལུགས། དེ་མིན་དབང་ལུང་ཁྲིད་གསུམ་གྱི་མན་ངག སྒྲུབ་ཐབས། བསྟོད་ཚོགས།ཆབ་ཤོག་སོགས་བསྟན་བཅོས་བདུན་ཅུ་སྐོར་ཡོད་པ་པོ་ཏི་བཅུ་གཉིས་སུ་བསྡུས་ཏེ་དགའ་ལྡན་དུ་ཤིང་པར་བརྐོས་པ་བཞིན་ཀྲུང་གོའི་མི་རིགས་དཔེ་མཛོད་ཁང་དུ་ཆ་ཚང་བ་བཞུགས་སོ། །
རྩོམ་སྒྲིག་པ། (ཚེ་རིང་དོན་འགྲུབ།)


text:
མི་དམངས་དྲ་བའི་འཕྲིན། རྒྱལ་ཡོངས་ཀྱི་དྲ་རྒྱའི་བདེ་འཇགས་དང་ཆ་འཕྲིན་ཅན་གྱི་ལས་དོན་ཚོགས་འདུ་ཟླ་4ཚེས་20དང་21ཉིན་པེ་ཅིང་དུ་འཚོགས་པ་རེད། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི། ཀྲུང་དབྱང་གི་དྲ་རྒྱའི་བདེ་འཇགས་དང་ཆ་འཕྲིན་ཅན་ཨུ་ལྷན་གྱི་ཀྲུའུ་རེན་བཅས་ཡིན་པའི་ཞི་ཅིན་ཕིང་ཚོགས་འདུར་ཕེབས་ནས་གསུང་བཤད་གལ་ཆེན་གནང་བ་རེད། ཁོང་གིས་ཆ་འཕྲིན་ཅན་དུ་འགྱུར་བ་དེས་ཀྲུང་ཧྭ་མི་རིགས་ལ་ཐོབ་པར་དཀའ་བའི་གོ་སྐབས་ཆེན་པོ་འཕྲད་ཡོད། ང་ཚོས་ངེས་པར་དུ་ཚོར་སྣང་སྐྱེན་པོས་ཆ་འཕྲིན་ཅན་འཕེལ་རྒྱས་ཀྱི་ལོ་རྒྱུས་གོ་སྐབས་དམ་དུ་བཟུང་སྟེ་དྲ་རྒྱའི་དྲང་ཕྱོགས་ཀྱི་དྲིལ་བསྒྲགས་བྱེད་ཤུགས་ཆེ་རུ་བཏང་བ་དང་དྲ་རྒྱའི་བདེ་འཇགས་སྲུང་སྐྱོང་བྱས་ནས་ཆ་འཕྲིན་ཁྱབ་ཁོངས་ཀྱི་ལྟེ་བའི་ལག་རྩལ་ཚད་བརྒལ་ཡོང་བར་སྐུལ་མ་བཏང་སྟེ་དཔལ་འབྱོར་དང་སྤྱི་ཚོགས་འཕེལ་རྒྱས་ལ་སྣེ་ཁྲིད་བྱེད་པའི་ཆ་འཕྲིན་ཅན་གྱི་ནུས་པ་འདོན་སྤེལ་གྱིས་དྲ་འཕྲིན་ཁྱབ་ཁོངས་ཀྱི་དམག་དམངས་མཉམ་འདྲེས་ལ་ཤུགས་སྣོན་རྒྱག་པ་དང་རང་རྟོགས་ངང་དྲ་རྒྱའི་བར་མཐོངས་ཀྱི་རྒྱལ་སྤྱིའི་བཅོས་སྒྲིག་གི་འཕེལ་རིམ་ནང་ཞུགས་ཏེ་རང་བརྟེན་གསར་གཏོད་ངང་དྲ་རྒྱའི་རྒྱལ་ཁབ་སྟོབས་ཆེན་འཛུགས་སྐྲུན་བྱ་རྒྱུར་སྐུལ་མ་བཏང་སྟེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་ལེན་པ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བཅས་བྱ་ཆེད་ལེགས་སྐྱེས་གསར་པ་འབུལ་དགོས་ཞེས་ནན་གསུངས་གནང་བ་རེད།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་དང་། རྒྱལ་སྲིད་སྤྱི་ཁྱབ་ཁང་གི་ཙུང་ལི། ཀྲུང་དབྱང་གི་དྲ་རྒྱ་བདེ་འཇགས་དང་ཆ་འཕྲིན་ཅན་ཨུ་ལྷན་གྱི་ཀྲུའུ་རེན་གཞོན་པ་བཅས་ཡིན་པའི་ལི་ཁེ་ཆང་གིས་ཚོགས་འདུ་གཙོ་སྐྱོང་གནང་བ་རེད།
ཞི་ཅིན་ཕིང་གི་གསུང་བཤད་ནང་། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་ཏང་ཀྲུང་དབྱང་གིས་དྲ་རྒྱར་མཐོང་ཆེན་དང་། དྲ་རྒྱ་འཕེལ་རྒྱས་གཏོང་བ། དྲ་རྒྱ་བཅོས་སྐྱོང་བྱས་ནས་ཆབ་སྲིད་དང་། དཔལ་འབྱོར། རིག་གནས། སྤྱི་ཚོགས། དམག་དོན་སོགས་དང་འབྲེལ་བའི་ཁྱབ་ཁོངས་ཀྱི་ཆ་འཕྲིན་ཅན་དང་དྲ་རྒྱའི་བདེ་འཇགས་ཀྱི་གནད་དོན་གལ་ཆེན་སྤྱི་འདོམས་ངང་མཐུན་སྦྱོར་བྱས་ཏེ་ཐབས་ཇུས་གལ་ཆེན་རབ་དང་རིམ་པ་དང་བྱ་ཐབས་གལ་ཆེན་མང་པོ་བཏོན་ནས་དྲ་འཕྲིན་བྱ་གཞག་ལ་ལོ་རྒྱུས་རང་བཞིན་གྱི་གྲུབ་འབྲས་ཐོབ་རྒྱུར་སྐུལ་འདེད་བཏང་ཡོད། གྲུབ་འབྲས་དེ་དག་ལས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་ཏང་གིས་དྲ་འཕྲིན་ལས་དོན་ལ་གཅིག་སྡུད་གཅིག་གྱུར་ངང་འགོ་ཁྲིད་བྱེད་པར་ཤུགས་སྣོན་རྒྱག་པའི་ཐབས་ཇུས་དང་དྲ་འཕྲིན་ལས་དོན་ལ་གནང་བའི་ཏང་ཀྲུང་དབྱང་གི་འཐབ་ཇུས་བཀོད་སྒྲིག་རབ་དང་རིམ་པ་ནི་ཡོངས་སུ་ཡང་དག་པ་ཞིག་ཡིན་པ་གསལ་བཤད་གང་ལེགས་ཐུབ་ཡོད། ང་ཚོས་རིགས་པའི་གཞུང་ལུགས་གསར་གཏོད་དང་། ལག་ལེན་གསར་གཏོད་བྱ་རྒྱུར་སྐུལ་མ་རྒྱུན་མི་ཆད་པར་བཏང་ནས་ཀྲུང་གོའི་ཁྱད་ཆོས་ལྡན་པའི་དྲ་རྒྱ་བཅོས་སྐྱོང་གི་འགྲོ་ལམ་ཐོག་བསྐྱོད་པ་མ་ཟད། དགོངས་པ་གསར་པ་དང་། ལྟ་བ་གསར་པ། ཆོད་སྡོམ་གསར་པ་བཅས་རབ་དང་རིམ་པ་བཏོན་ཏེ་དྲ་རྒྱའི་རྒྱལ་ཁབ་སྟོབས་ཆེན་གྱི་འཐབ་ཇུས་དགོངས་པ་ཞིག་ཆགས་ཡོད་ཅེས་ནན་གསུངས་གནང་བ་རེད།
ཞི་ཅིན་ཕིང་གིས་དྲ་རྒྱའི་ཕྱོགས་བསྡུས་བཅོས་སྐྱོང་གི་ནུས་པ་ཆེ་རུ་བཏང་ནས་ཏང་ཨུད་ཀྱིས་འགོ་འཁྲིད་པ་དང་། སྲིད་གཞུང་གིས་དོ་དམ་བྱེད་པ། ཁེ་ལས་ཀྱིས་འགན་འཁྲི་སྒྲུབ་པ། སྤྱི་ཚོགས་ཀྱིས་ལྟ་སྐུལ་བྱེད་པ། དྲ་དམངས་ཀྱིས་རང་གཅུན་རང་འདོམས་བྱེད་པ་སོགས་བྱེད་པོ་མང་པོ་ཞུགས་ཤིང་། དཔལ་འབྱོར་དང་། ཁྲིམས་ལུགས། ལག་རྩལ་སོགས་ཕྱོགས་མང་པོའི་ཐབས་ལམ་དང་ཟུང་དུ་སྦྲེལ་བའི་ཕྱོགས་བསྡུས་ངང་དྲ་རྒྱ་བཅོས་སྐྱོང་གི་རྣམ་པ་ཞིག་ཆགས་པ་བྱེད་དགོས་པ་དང་། དྲ་རྒྱའི་ཐོག་དྲང་ཕྱོགས་ཀྱི་དྲིལ་བསྒྲགས་བྱེད་ཤུགས་ཆེ་རུ་བཏང་ནས་ཡང་དག་པའི་ཆབ་སྲིད་ཀྱི་ཁ་ཕྱོགས་དང་། གླེང་ཕྱོགས་ཀྱི་སྟོན་ཕྱོགས། རིན་ཐང་གི་འཕེལ་ཕྱོགས་བཅས་དར་ཆ་གསལ་སྟོན་ངང་མཐའ་འཁྱོངས་བྱེད་པ་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་བརྟེན་ནས་དྲ་དམངས་དུང་ཕྱུར་དུ་མ་དང་མཐུན་སྒྲིལ་རྡོག་རྩ་གཅིག་སྒྲིལ་དང་གོང་བུ་གཅིག་ཏུ་འགྲིལ་ནས། ཕུགས་བསམ་གྱི་དད་སེམས་སློབ་གསོ་གཏིང་ཟབ་གཏོང་བ། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དང་ཀྲུང་གོའི་ཕུགས་འདུན་གྱི་དྲིལ་བསྒྲགས་སློབ་གསོ་གཏིང་ཟབ་སྤེལ་བ། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་སྐྱེད་སྲིང་དང་ལག་ལེན་ཧུར་ཐག་བསྟར་བ། དྲ་རྒྱའི་ཐོག་ནས་དྲིལ་བསྒྲགས་བྱེད་པའི་འདུ་ཤེས་དང་། ནང་དོན། རྣམ་པ། བྱ་ཐབས། བྱེད་ཐབས་བཅས་གསར་གཏོད་བྱ་རྒྱུར་སྐུལ་མ་བཏང་སྟེ་དུས་ཚད་ཕན་གསུམ་སྟངས་འཛིན་ཡག་པོ་བྱེད་པ་བཅས་ཀྱི་སྒོ་ནས་དྲ་ཐོག་དང་དྲ་ཕྱིའི་ཀུན་སེམས་གཅིག་ཏུ་བསྒྲིལ་བ་དང་སྤྱི་ཚོགས་ཀྱི་ཐུན་མོང་ངོས་འཛིན་སྔར་བས་ཟབ་ཏུ་བཏང་སྟེ་ཏང་ཡོངས་དང་རྒྱལ་ཡོངས་མི་དམངས་ཀྱིས་མཐུན་སྒྲིལ་འབད་འཐབ་བྱེད་པའི་ཐུན་མོང་གི་བསམ་བློའི་རྨང་གཞི་བརྟན་དུ་གཏོང་དགོས། དྲ་རྒྱའི་ཁེ་ལས་ཀྱི་བྱེད་པོའི་འགན་འཁྲི་ནན་དུ་བཏང་ནས་དྲ་རྒྱ་དེ་ཉིད་ནང་དོན་ལོག་པའི་ཆ་འཕྲིན་བརྒྱུད་སྤེལ་དང་དཀྲོག་གཏམ་བཟོ་སའི་ལས་སྟེགས་ཤིག་ཏུ་གཏན་ནས་མི་འགྱུར་བ་བྱེད་དགོས། དྲ་རྒྱའི་ལས་རིགས་ཀྱི་རང་འདོམས་ལ་ཤུགས་སྣོན་བརྒྱབ་ནས་དྲ་དམངས་ཀྱི་ཧུར་སེམས་སྐོང་འཐེན་གྱིས་ཕྱོགས་ཁག་གི་སྟོབས་ཤུགས་བཅོས་སྐྱོང་ནང་ཞུགས་རྒྱུར་སྐུལ་སློང་བྱེད་དགོས་ཞེས་གསུངས།
ཞི་ཅིན་ཕིང་གིས་དྲ་རྒྱའི་བདེ་འཇགས་མེད་ཚེ་རྒྱལ་ཁབ་ཀྱི་བདེ་འཇགས་མེད་ལ་དཔལ་འབྱོར་དང་སྤྱི་ཚོགས་བརྟན་པོའི་ངང་འཁོར་སྐྱོད་བྱེད་ཐབས་བྲལ་བ་མ་ཟད། རྒྱ་ཆེའི་མི་དམངས་མང་ཚོགས་ཀྱི་ཁེ་ཕན་ཡང་འགན་ལེན་བྱེད་པར་དཀའ། ཡང་དག་པའི་དྲ་རྒྱའི་བདེ་འཇགས་ཀྱི་ལྟ་བ་ཆགས་པ་བྱས་ནས་ཆ་འཕྲིན་གྱི་རྨང་གཞིའི་སྒྲིག་བཀོད་ཀྱི་དྲ་རྒྱའི་བདེ་འཇགས་འགོག་སྲུང་བྱ་རྒྱུར་ཤུགས་སྣོན་དང་། དྲ་རྒྱའི་བདེ་འཇགས་ཀྱི་ཆ་འཕྲིན་སྤྱི་འདོམས་ཀྱི་ལམ་སྲོལ་དང་། བྱ་ཐབས། ལས་སྟེགས་བཅས་བསྐྲུན་རྒྱུར་ཤུགས་སྣོན། དྲ་རྒྱའི་བདེ་འཇགས་ཀྱི་དོན་རྐྱེན་ལ་འཕྲལ་སྡོམ་ངང་བཀོད་འདོམས་བྱེད་པའི་ནུས་པ་འཛུགས་སྐྱོང་ལ་ཤུགས་སྣོན་རྒྱག་པ་བཅས་བྱས་ཏེ་དྲ་རྒྱའི་བདེ་འཇགས་ཀྱི་ཐོན་ལས་འཕེལ་རྒྱས་ཤུགས་ཆེན་བཏང་སྟེ་འགག་སྒོ་མདུན་ངོས་སུ་སྤོས་ནས་མ་འབྱུང་སྔོན་འགོག་ཐུབ་པ་བྱེད་དགོས་ཞེས་ནན་གསུངས་གནང་བ་རེད།
ཞི་ཅིན་ཕིང་གིས་ལྟེ་བའི་ལག་རྩལ་ནི་རྒྱལ་ཁབ་ཀྱི་འགག་རྩ་ཡིན་པས་སེམས་ཐག་གཙང་བཅད་དང་། སྙིང་རུས་རྒྱུན་འཁྱོངས། གཙོ་གནད་གནད་འཁེལ་གྱི་སྒོ་ནས་ཆ་འཕྲིན་ཁྱབ་ཁོངས་ཀྱི་ལྟེ་བའི་ལག་རྩལ་ཚད་བརྒལ་ཡོང་བར་སྐུལ་འདེད་མགྱོགས་སུ་གཏོང་དགོས། ཐོན་ལས་ཀྱི་མ་ལག་འཛུགས་སྐྲུན་བྱ་རྒྱུར་དམ་འཛིན་བྱས་ནས་ལག་རྩལ་དང་། ཐོན་ལས། སྲིད་ཇུས་བཅས་ཀྱི་ཐད་ནས་མཉམ་དུ་ཤུགས་སྣོན་རྒྱག་དགོས་ཞེས་གསུངས།
ཞི་ཅིན་ཕིང་གིས་དྲ་རྒྱ་དང་ཆ་འཕྲིན་བྱ་གཞག་གིས་ཐོན་སྐྱེད་ནུས་ཤུགས་གསར་པ་དང་འཕེལ་རྒྱས་ཀྱི་ཁ་ཕྱོགས་གསར་པ་མཚོན་པས་འཕེལ་རྒྱས་གཏོང་བའི་འདུ་ཤེས་གསར་པ་ལག་ལེན་བསྟར་རྒྱུར་གོམ་སྟབས་སྔོན་ལ་སྤོས་ཐོག་དེང་རབས་ཅན་གྱི་དཔལ་འབྱོར་མ་ལག་འཛུགས་སྐྲུན་དང་སྤུས་ཚད་མཐོ་བའི་འཕེལ་རྒྱས་ཡོང་བར་དམིགས་ཏེ་ཆ་འཕྲིན་ཅན་འཕེལ་རྒྱས་མགྱོགས་སུ་བཏང་ནས་བཟོ་ལས་ཅན་དང་། གྲོང་ཁྱེར་དང་གྲོང་རྡལ་ཅན། ཞིང་ལས་དེང་རབས་ཅན་བཅས་གསར་པ་འཕེལ་རྒྱས་ཡོང་བར་སྤྱི་ཡོངས་ནས་སྣེ་ཁྲིད་དང་རིམ་སྤོར་ཐུབ་པ་བྱེད་དགོས་པའི་ནན་གསུངས་གནང་བ་རེད།
ཞི་ཅིན་ཕིང་གིས་དྲ་རྒྱ་དང་ཆ་འཕྲིན་ཐད་དམག་དམངས་མཉམ་འདྲེས་བྱ་རྒྱུ་ནི་དམག་དམངས་མཉམ་འདྲེས་ཀྱི་གཙོ་གནད་ཁྱབ་ཁོངས་དང་འཐབ་ས་མདུན་མའི་ཁྱབ་ཁོངས་ཤིག་ཡིན་ལ་དམག་དམངས་མཉམ་འདྲེས་བྱ་རྒྱུར་གསོན་ཤུགས་དང་མི་མངོན་པའི་སྟོབས་ཤུགས་ཆེ་ཤོས་ལྡན་པའི་ཁྱབ་ཁོངས་ཤིག་ཀྱང་རེད་ཅེས་གསུངས།
ཞི་ཅིན་ཕིང་གིས་གོ་ལ་ཧྲིལ་པོའི་དྲ་སྦྲེལ་བཅོས་སྐྱོང་མ་ལག་སྒྱུར་བཅོས་ལ་སྐུལ་མ་གཏོང་བ་ནི་དུས་ཀྱི་འཁོར་ཕྱོགས་དང་མི་སེམས་གཏད་ཕྱོགས་ཤིག་རེད། རྒྱལ་སྤྱིའི་དྲ་རྒྱའི་བར་མཐོངས་བཅོས་སྐྱོང་བྱེད་པར་ཕྱོགས་མང་པོ་མཉམ་ཞུགས་བྱ་རྒྱུ་མཐའ་འཁྱོངས་བྱས་ཏེ་སྲིད་གཞུང་དང་། རྒྱལ་སྤྱིའི་རྩ་འཛུགས། དྲ་རྒྱའི་ཁེ་ལས། ལག་རྩལ་ཚོགས་སྤྱི། དམངས་ཁྲོད་སྒྲིག་གཞི། སྤྱི་དམངས་མི་སྒེར་སོགས་བྱེད་པོ་སྣ་ཚོགས་ཀྱི་ནུས་པ་འདོན་སྤེལ་བྱེད་དགོས་ཞེས་ནན་གསུངས་གནང་བ་རེད།
ཞི་ཅིན་ཕིང་གིས་ཏང་ཀྲུང་དབྱང་གིས་དྲ་འཕྲིན་ལས་དོན་གྱི་གཅིག་སྡུད་གཅིག་གྱུར་འགོ་ཁྲིད་ལ་ཤུགས་སྣོན་བརྒྱབ་ནས་དྲ་འཕྲིན་ལས་དོན་དེ་ཐོག་མཐའ་བར་གསུམ་དུ་ཡང་དག་པའི་ཕྱོགས་སུ་མདུན་སྐྱོད་བྱ་རྒྱུ་འགན་ལེན་བྱེད་དགོས། ས་གནས་ཁག་དང་སྡེ་ཚན་ཁག་གིས་དྲ་འཕྲིན་ལས་དོན་ལ་མཐོང་ཆེན་པོ་བྱས་ནས་དེ་གཙོ་གནད་ལས་ཀའི་འཆར་འགོད་དང་ཉིན་རེའི་གྲོས་རིམ་གལ་ཆེན་ནང་བཅུག་ནས་གནད་དོན་དང་གནས་ཚུལ་གསར་པ་དུས་ཐོག་ཏུ་ཐག་གཅོད་བྱེད་དགོས། བཟོ་ཚོགས་དང་། གུང་གཞོན་སྡེ་ཚོགས། བུད་མེད་མཉམ་འབྲེལ་ལྷན་ཚོགས་སོགས་ཚོགས་སྤྱིའི་རྩ་འཛུགས་ཀྱི་ལེགས་ཆ་འདོན་སྤེལ་གང་ལེགས་བྱེད་དགོས་པ་དང་། ཁེ་ལས་དང་། ཚན་ཞིབ་སློབ་གླིང་། ཇུས་འདོན་ཚོགས་པ་སོགས་ཀྱི་ནུས་པ་འདོན་སྤེལ་ཡག་པོ་བྱས་ཏེ་སྤྱི་ཚོགས་ཡོངས་ཀྱི་སྟོབས་ཤུགས་གཅིག་ཏུ་བསྒྲིལ་ནས་ཕྱར་བ་གྲུ་འདེགས་ངང་དྲ་འཕྲིན་ལས་དོན་ལ་སྐུལ་འདེད་གཏོང་དགོས་ཞེས་གསུངས་པ་རེད།
ལི་ཁེ་ཆང་གིས་ཚོགས་འདུ་གཙོ་སྐྱོང་གནང་སྐབས། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་གྱིས་ཏང་དང་རྒྱལ་ཁབ་ཀྱི་བྱ་གཞག་སྤྱི་ཡོངས་ནས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་རང་རྒྱལ་གྱི་དྲ་རྒྱའི་བདེ་འཇགས་དང་ཆ་འཕྲིན་ཅན་གྱི་ལས་དོན་ལ་ཐོབ་པའི་ལོ་རྒྱུས་རང་བཞིན་གྱི་གྲུབ་འབྲས་དང་ལོ་རྒྱུས་རང་བཞིན་གྱི་འགྱུར་ལྡོག་ལ་ཕྱོགས་ཡོངས་ནས་ཕྱོགས་སྡོམ་དང་དྲ་རྒྱའི་རྒྱལ་ཁབ་སྟོབས་ཆེན་གྱི་འཐབ་ཇུས་དགོངས་པའི་ནང་དོན་ཕུན་སུམ་ཚོགས་པོ་བརྒྱུད་རིམ་ལྡན་པའི་ངང་འགྲེལ་བཤད་གནང་སྟེ་དྲ་འཕྲིན་བྱ་གཞག་དང་འབྲེལ་བའི་ཡུན་རིང་འཕེལ་རྒྱས་འགྲོ་བའི་རིགས་པའི་གཞུང་ལུགས་དང་ལག་ལེན་གྱི་གནད་དོན་གལ་ཆེན་རབ་དང་རིམ་པར་ཚན་རིག་དང་མཐུན་པའི་སྒོ་ནས་ལན་བཏབ་གནང་བ་དེས། ཆ་འཕྲིན་གསར་བརྗེའི་ལོ་རྒྱུས་ཀྱི་གོ་སྐབས་དམ་འཛིན་བྱེད་པ་དང་། དྲ་རྒྱའི་རྒྱལ་ཁབ་འཇགས་དང་ཆ་འཕྲིན་ཅན་གྱི་ལས་དོན་ལ་ཤུགས་སྣོན་རྒྱག་པ། དྲ་རྒྱའི་རྒྱལ་ཁབ་སྟོབས་ཆེན་གྱི་འཛུགས་སྐྲུན་བྱེད་མགྱོགས་སུ་གཏོང་བ་བཅས་ལ་མདུན་བསྐྱོད་ཀྱི་ཁ་ཕྱོགས་གསལ་སྟོན་དང་རྩ་བའི་གཞི་འཛིན་ས་མཁོ་འདོན་བྱས་པས་གལ་ཆེ་གཏིང་ཟབ་ཀྱི་དོན་སྙིང་ལྡན་ཡོད་ཅེས་གསུངས་པ་རེད།


text:
དེ་རིང་ཉིན་རྒྱབ་ཆུ་ཚོད་དང་པོ་ཙམ་ལ་བོད་དོན་འཐབ་རྩོད་པ་ཤེས་རབ་ཚེ་རྡོར་རམ་མིག་དམར་ལགས་སྙིང་རྩ་འགག་སྟེ་བཞུགས་སྒར་དྷ་རམ་ས་ལ་ནས་གློ་བུར་འདས་གྲོངས་སུ་ཕྱིན་ཡོད་འདུག
བོད་དོན་འཐབ་རྩོད་པ་ཤེས་རབ་ཚེ་རྡོར་ལགས་སྐུ་གཟུགས་བདེ་མིན་གྱིས་ཀང་ར་རྫོང་ཊན་ཌ་སྨན་ཁང་(Tanda Hospital)དུ་བརྟག་དཔྱད་གནང་བར་ཕྱིན་ཡོད་ཀྱང་སྨན་པས་ན་ཚ་གང་ཡང་མེད་སྐོར་བརྗོད་ཡོད་པ་དང་། དེ་ནས་ཕྱིར་ལོག་སྟེ་སྨན་རྩིས་ཁང་གི་ནད་གསོ་ཁང་དུ་ངལ་གསོ་རྒྱག་པར་ཕྱིན་ཡོད་ཀྱང་། དེ་རིང་ཉིན་རྒྱབ་ཆུ་ཚོད་དང་པོ་ཙམ་ལ་གློ་བུར་དུ་སྙིང་རྩ་འགག་སྟེ་འདས་གྲོངས་སུ་ཕྱིན་ཡོད་པ་རེད། ད་ལྟ་བདེ་ལེགས་སྨན་ཁང་གི་ཕུང་འཇོག་ཁང་དུ་སྐུ་ཕུང་བཞག་སྟེ་བསྔོ་སྨོན་མཆོད་འབུལ་གནང་བཞིན་ཡོད་པ་དང་། ཟླ་འདིའི་ཕྱི་ཚེས་ ༢༣ ཉིན་གྱི་སྔ་དྲོའི་ཆུ་ཚོད་ ༥ པའི་ཐོག་བཞུགས་སྒར་དྷ་རམ་ས་ལ་ནས་སྐུ་ཕུང་ཞུགས་འབུལ་གནང་རྒྱུ་ཡིན་འདུག
བོད་དོན་འཐབ་རྩོད་པ་ཁོང་དགུང་ལོ་ ༣༠ ཡིན་ཞིང་། དེ་སྔོན་ཁོང་གིས་ལྡི་ལི་བོད་ཀྱི་ས་གནས་གཞོན་ནུ་ལྷན་ཚོགས་ནང་ཞབས་ཞུའི་ཕྱག་ལས་གནང་ཡོད་པ་མ་ཟད། ཕྱི་ལོ་ ༢༠༡༡ ལོའི་ཟླ་ ༡༡ ཚེས་ ༤ ཉིན་ལྡི་ལིའི་རྒྱ་ནག་གཞུང་ཚབ་ཁང་གི་མདུན་དུ་བོད་དོན་ཆེད་རང་ལུས་མེར་བསྲེགས་གནང་ཡོད་པ་དང་། དེ་མ་ཐག་རྒྱ་གར་ཉེན་རྟོག་པས་མེ་བསད་དེ་སྨན་ཁང་དུ་བསྐྱལ་ཡོད་ཀྱང་། ཁོང་གི་རྐང་པ་གཡོན་པར་མེ་སྐྱོན་ཚབས་ཆེན་ཕོག་སྟེ་ཡུན་རིང་དྲག་སྐྱེད་བྱུང་ཐུབ་མེད་པ་རེད། དེ་ནས་ཕྱི་ལོ་ ༢༠༡༢ ལོའི་གསུམ་བཅུའི་དུས་དྲན་ཉིན། ཤེས་རབ་ཚེ་རྡོར་ལགས་ཀྱིས་བཞུགས་སྒར་དྷ་རམ་ས་ལ་ནས་མགོ་བཙུགས་ཏེ། “གངས་ལྗོངས་ཀྱི་ཕོ་ཉ་” ཞེས་པའི་མིང་ཐོག་ནས་རྒྱ་གར་རྒྱལ་ཡོངས་ཀྱི་ས་གནས་ཁག་ ༡༠༠ ལྷག་ནང་སྐོར་སྐྱོད་ཀྱིས། ༼ མིག་སྒྲིབ་རྒྱལ་དཀྲོཊ ༽ཟེར་བའི་བོད་དོན་ཁྱབ་བསྒྲགས་དང་མཚན་རྟགས་ཁྲི་ ༥ ལྷག་བསྡུ་རུབ་གནང་ཡོད་པ་རེད། གཞན་ཡང་། ཕྱི་ལོ་ ༢༠༡༣ ཟླ་ ༡༠ ཚེས་ ༢༤ ཉིན། ཁོང་གིས་རྒྱ་གར་གྱི་རྒྱལ་ས་ལྡི་ལིའི་ཇན་ཏར་མན་ཏར་ས་གནས་སུ་ཉིན་གྲངས་ ༢༢ རིང་དུས་ཚད་ངེས་མེད་ཀྱི་ཟས་བཅད་ངོ་རྒོལ་གནང་བ་སོགས་བོད་དོན་ཆེད་འཐབ་རྩོད་ཀྱི་ལས་འགུལ་རབ་དང་རིམ་པ་མང་པོ་སྒེར་ངོས་ནས་མ་སྐུལ་དྭང་བླངས་ཀྱིས་སྤེལ་གནང་ཡོད་འདུག
ཕྱི་ལོ་ ༢༠༡༢ ལོར་ཁོང་གི་མིག་སྒྲིལ་རྒྱལ་དཀྲོགས་ལས་འགུལ་མཇུག་བསྡུ་སྐབས་གསར་འགོད་པར་ཁོང་གིས། “ཐེངས་འདིའི་ལས་འགུལ་མཇུག་བསྡོམས་བརྒྱབ་ཡོད་ཀྱང་ལས་ཀ་ད་དུང་ཚར་མེད་པ་དང་། ལྷག་པར་དུ་བོད་ནང་རང་དབང་དང་འགྲོ་བ་མིའི་ཐོབ་ཐང་གི་དཀའ་ངལ་མ་སེལ་པར་དུ་ལས་འགུལ་གང་སྤེལ་ཡང་དེར་འདོད་བློ་ཁེངས་འགྲོ་བ་ཞིག་ཡོང་གི་མ་རེད། ངའི་ལས་འགུལ་མཇུག་སྒྲིལ་བའི་ཕྱི་ཉིན་བོད་ནང་བསྐྱར་དུ་རང་ལུས་མེར་བསྲེགས་གནང་པ་དེས། ང་ཚོས་ལས་འགུལ་གཅིག་གཉིས་རེ་སྤེལ་པ་ཙམ་གྱིས་འགྲིག་གི་མེད་པ་གསལ་བོར་བསྟན་ཡོད” ཅེས་བརྗོད་ཡོད་པ་རེད།
གསར་འགོད་པ། པདྨ་མཚོ།


text:
༄༅།།མཚོ་སྔོན་ཙོང་ཁ་བཀའ་བསྟན་གསེར་བྲིས་རིག་གནས་ཐོན་ལས་ཚད་ཡོད་སྤྱི་གཉེར་ཁང་ནི་བོད་ཀྱི་སྲོལ་རྒྱུན་རིག་གནས་འཛིན་སྐྱོང་སྤེལ་གསུམ་ལ་རང་ནུས་ཀྱིས་སྲི་ཞུ་སྒྲུབ་པར་དམིགས་ཏེ་བཙུགས་པའི་ཁེ་ལས་ཤིག་ཡིན་ལ། སྤྱི་ལོ་༢༠༡༦ལོའི་ཧོར་ཟླ་༣པའི་ཚེས་༣ཉིན་ཐོད་འགོད་བྱས་ཤིང་ལོ་དེའི་ཟླ༥ བའི་ཚེས༡༩ ཉིན་སྒོ་འབྱེད་ཀྱི་མཛད་སྒོ་གཟབ་རྒྱས་ངང་འཚོགས། སྤྱི་གཉེར་ཁང་ལ་ཁྱོན་མ་དངུལ་ཁྲི་སྟོང་ཕྲག་གསུམ་ཐོ་འགོད་བྱས་ཡོད།
རྒྱལ་ཡོངས་སུ་ཆེས་ཐོག་མར་བཙུགས་པའི་བཀའ་བསྟན་གཙོས་པའི་ཆོས་བརྒྱུད་གྲུབ་མཐའ་རིས་མེད་ཀྱི་གསུང་རབ་བསྟན་བཅོས་སོགས་གསེར་དངུལ་གཡུ་གསུམ་གྱིས་འབྲི་བཞེངས་བྱེད་པ་གཙོར་བྱས་ཏེ། གནའ་བོའི་གླེགས་བམ་གསེར་བྲིས་མའི་དཔེ་བཀོད་ལྟར་འཆར་འགོད་དང་། སྒྲིག་བཟོ། འགྲེམས་སྟོན། ཕྱིར་འཚོང་བཅས་གཅིག་ལྕོགས་སྒོས་ཚོང་གཉེར་བྱེད་ཀྱིན་པའི་ཁེ་ལས་ཤིག་ཡིན། སྤྱི་གཉེར་ཁང་དུ་ལས་བཟོ་བ་བརྒྱ་ལྷག་ཡོད་ཅིང་ ༡ བོད་ཤོག་བཟོ་བ་དང་བརྡར་བ། ༢ ཐིག་བརྡབས་པ། ༣ གསེར་དངུལ་གཡུ་གསུམ་འདུལ་བ། ༤ གསེར་ཡིག་འབྲི་བ། ༥ ཞུ་དག་བྱས་པ། ༦ ལྷ་བཞེངས་པ། འདུ་ཁང་བཞེངས་སྐྲུན་གྱི་ལས་བཟོ་བ། རྡོ་བརྐོས་བཅས་ཀྱི་རིག་ཚན་བརྒྱད་ལྷག་བརྒྱུད་དེ་ད་གཟོད་བཀའ་བསྟན་གསེར་བྲིས་ཀྱི་ཐོན་ལས་གཉེར་གྱིན་པ་དེ་འདྲ་ཞིག་ཡིན།
གཞན་ཡང་འགྲེམ་སྟོན་ཁང་དུ་དཔེ་རྙིང་དང་ཅ་དངོས་རྙིང་བ། ཐང་ག་རྙིང་བ་སོགས་རྒྱ་ཆེའི་མང་ཚོགས་རྣམ་པའི་མིག་གི་སྤྱོད་ཡུལ་དུ་ལོ་རྒྱུས་དང་བཅས་བཤམས་ཡོད་ལ། སྤྱི་གཉེར་ཁང་གི་ཐོན་རྫས་གཙོ་གྲས་ཀྱི་རིགས་ནི། ༢༠༡༢ ལོ་ནས་བཟུང་སྟེ་རྗེ་ཙོང་ཁ་བའི་གསུང་འབུམ་དང་། ཨ་ལག་ཤ་ངག་དབང་བསྟན་དར་གྱི་གསུང་འབུམ། གསེར་འོད། ཐར་མདོ། ལམ་རིམ་ཆེན་མོ། བཀའ་བསྟན་སོགས་ཀྱི་གླེགས་བམ་ཆེ་ཆུང་ཅི་རིགས་གསེར་དངུལ་གཡུ་གསུམ་གྱིས་འབྲི་བཞེངས་བྱས་པས་གཡུར་ཟའི་གྲུབ་འབྲས་ཐོབ་པ་ལ་རྒྱུས་ཡོད་དགོན་སྡེ་ཁག་དང་། དངོས་མང་བཤམས་སྟོན་ཁང་། བོད་ཀྱི་སྤྱི་གཉེར་ཁང་མང་པོ་ནས་ཀྱང་དུས་ཡུན་ཐུང་བའི་ལས་གཉེར་གྱི་གྲུབ་འབྲས་ལ་དགའ་བསུ་དང་བསྔགས་བརྗོད་ཀྱི་མེ་ཏོག་ལན་བརྒྱར་གཏོར་གྱིན་པའོ།། འབྲི་བཞེངས་བྱས་ཟིན་པའི་ཨ་ལག་ཤ་ངག་དབང་བསྟན་དར་གྱི་གསུང་འབུམ་ད་ལྟའི་ཆར་ནང་སོག་ཨ་ལག་ཤ་ཙོའུ་ཆུའུ་ཡིག་ཚགས་ཁང་དུ་ཉར་ཚགས་བྱས་ཡོད།
དེ་མིན་བཀའ་བསྟན་གསེར་བྲིས་སྤྱི་གཉེར་ཁང་འདི་མ་བཙུགས་པའི་སྔོན་ཏེ་སྤྱི་ལོ་༢༠༡༣ལོར་ནང་སོག་ཨ་ལག་ཤ་ས་ཁུལ་གྱི་དགོན་སྡེ་ཁག་ཏུ་མཐོ་ཚད་ལ་སྨི་དགུ་ལྷག་ཡོད་པའི་འཇམ་དབྱངས་རིགས་ལྔའི་ལྷ་སྐུ་གཙོར་བྱས་ཏེ། ཐང་ཀ་དང་ལྡེབས་རིས། མ་ཎི་རྡོ་བརྐོས་སོགས་བཞེངས་ཏེ་དགའ་བསུ་ཆེན་པོ་ཐོབ་ཡོད། ང་ཚོས་ཤེས་གསལ་ལྟར་བཀའ་བསྟན་སོགས་རྒྱལ་བའི་གསུང་རབ་གསེར་དངུལ་གཡུ་སོགས་རིན་ཆེན་སྣ་ལྔའམ་སྣ་བདུན་གྱིས་འབྲི་བཞེངས་བྱས་པའི་སྲོལ་འདི་རང་རེའི་བོད་ལ་མ་གཏོགས་སྔོན་ཆད་ཕལ་ཆེར་བྱུང་མེད་ཅིང་། དེ་ཡང་གསུང་རབ་གསེར་དངུལ་གྱིས་བྲིས་པའི་རིན་ཐང་ལྟ་ཚུལ་ཆུངས་དྲག་པས་ཡིན་ལ། རང་རེའི་ཚོར་མདོ་རྒྱུད་དུ་མ་ནས་བཀའ་བསྟན་གསེར་དངུལ་གྱིས་འབྲི་བཞེངས་བྱས་པའི་ཕན་ཡོན་མང་དུ་གསུངས་ཡོད་པས་ཡིན་ཏེ། མདོ་སྡུད་པ་ལས། འབྲིར་འཇུག་པས་བསྐལ་བ་སྟོང་གི་སྡིག་སྒྲིབ་འབྱང་བར་འགྱུར་རོ་ཞེས་དང་། ཚེ་མདོ་ལས། ཚེ་དཔག་ཏུ་མེད་པའི་གཟུངས་སྔགས་འདི་འབྲི་བ་དང་འཆད་པའི་ཕན་ཡོན་བགྲང་དུ་མེད་དོ་ཞེས་དང་། འབུམ་ཆུང་དུ། སངས་རྒྱས་ཀྱི་སྐུ་རིང་ལ་ཉིན་གཅིག་ལ་འབུམ་ཆུང་ཚར་བརྒྱ་བྲིས་པས་རྒན་རྒོན་གཉིས་ཀྱི་ཚེ་རིང་བར་ཕྱིན་པའི་གཏམ་རྒྱུད་ལ་སྦྱར་ཏེ་གསུངས་ཡོད།
གཞན་ཡང་བཀའ་བསྟན་འབྲི་བཞེངས་བྱས་པས་འགལ་རྐྱེན་བར་ཆད་ཞི་བས་ཚེ་རིང་བ་དང་། ནད་གདོན་སྡིག་སྒྲིབ་ཞི་བ། མཐར་ཐུག་སངས་རྒྱས་ཀྱི་གོ་འཕང་ལ་ཉེ་བ་སོགས་ཀྱི་ཕན་ཡོན་བསམ་གྱིས་མི་ཁྱབ་ཅིང་། བསམ་པ་དག་པས་བྲིས་ན་ཡི་གེ་འབྲུ་གཅིག་པུ་ལའང་རྣམ་དཀར་གྱི་ཆོས་སྤྱོད་བཅུ་དང་། ཕ་རོལ་ཏུ་ཕྱིན་པ་དྲུག་གི་ཉམས་ལེན་ཀྱང་ཚང་བར་འགྱུར་ལ། མ་ཟད་དམ་པའི་ཆོས་ཀྱི་ཡི་གེ་བྲིས་པའི་ཕན་ཡོན་གཟུགས་སུ་གྲུབ་ན་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་འདིར་མི་ཤོང་བར་བཀའ་དང་བསྟན་བཅོས་རྣམས་ལས་ཡང་དང་ཡང་དུ་གསུངས་ཞེས་རྒྱལ་ཁམས་འགྲིམས་པའི་ལྡོམ་བུ་བ་མི་ནུས་གསུངས་སོ།། གོང་དུ་འབྲི་བཞེངས་བྱས་པའི་ཕན་ཡོན་གསུངས་པ་དག་ལ་ཡང་རྒྱུ་མཚན་མེད་པ་ཡེ་མིན་ཏེ། སངས་རྒྱས་ཀྱི་མཛད་པ་ཐམས་ཅད་ཀྱི་ནང་ནས་གསུང་གི་མཛད་པ་མཆོག་ཡིན་པ་བཞིན་དུ་དགེ་བ་ཐམས་ཅད་ཀྱི་ནང་ནས་གསུང་རབ་འབྲི་བ་ཉིད་མཆོག་ཡིན་པ་མཁས་གྲུབ་ཚད་ལྡན་མང་པོས་མགྲིན་དབྱངས་གཅིག་གིས་གསུངས་ཡོད་ན་བློ་དང་ལྡན་པ་རྣམས་ཀྱིས་ཉིན་རེར་ཤོ་ལོ་ཀ་གཅིག་རེ་ཆགས་མེད་དུ་འབྲི་རྒྱུ་གལ་ཆེ་ཞེས་གསུངས་སོ།།
ཡང་གཅིག་བཤད་ན་ང་ཚོ་བོད་ལ་སྔོན་ནས་རྒྱལ་བའི་གསུང་རབ་རིན་ཆེན་སྣ་ལྔའམ་སྣ་བདུན་གྱིས་འབྲི་སྲོལ་ཡོད་པ་དེ་རྒྱལ་ཁབ་གཞན་དག་ལ་མེད་ཚོད་རེད། གལ་སྲིད་དེ་འདྲ་ཡིན་ན་ང་ཚོས་གསེར་དང་དངུལ། གཡུ། བྱུ་རུ། མུ་ཏིག་སོགས་ཀྱིས་བྲིས་ཏེ་འགྲེམས་སྟོན་ཁང་དུ་འཇོག་ཐུབ་པ་དེ་གལ་ཆེན་པོ་ཡིན་ཞེས་ད་ལྟའི་དངོས་ཡོད་གནས་ཚུལ་དང་སྦྱར་ཏེ་གསུངས་འདུག་པ་འདིས་ཀྱང་གསེར་དངུལ་གྱིས་གསུང་རབ་འབྲི་བཞེངས་བྱེད་པའི་དགེ་མཚན་སྔོག་འདོན་བྱས་པའང་མཚོན་ཐུབ་བོ།།
མཇུག་ཏུ་ངེད་སྤྱི་གཉེར་ཁང་གིས་གོང་དུ་གསུངས་པའི་ཕན་ཡོན་དང་དགེ་མཚན་གཞིར་བཅོལ་བའི་འདུ་ཤེས་འཛིན་སྟངས་ཀྱི་སྟེང་ནས་དུས་དང་རྣམ་པ་ཀུན་ཏུ་རྒྱུ་སྤུས་དང་ཞབས་ཞུ། གཟབ་ནན། དྲིན་འཇལ་གྱི་བསམ་བློ་རྒྱུན་འཁྱོངས་བྱས་ཏེ། རྒྱུ་སྤུས་ཀྱིས་འཚོ་གནས་ཁག་ཐེག་བྱེད་པ་དང་ཡིད་རྟོན་གྱིས་འཕེལ་རྒྱས་གོང་འཕེལ་གཏོང་བའི་རྩ་དོན་སྲོག་བཞིན་བསྲུངས་ནས་བོད་ཆོལ་ཁ་གསུམ་གཙོས་པའི་རྒྱལ་ནང་གི་ཡུལ་གྲུ་ཀུན་ལ་ཞབས་ཞུ་གང་ལེགས་སྒྲུབ་ངེས་ཡིན་ཞེས་མཚོ་སྔོན་ཙོང་ཁ་བཀའ་བསྟན་རིག་གནས་ཐོན་ལས་ཚད་ཡོད་སྤྱི་གཉེར་ཁང་གིས་ཟླ་ཚེས་བཟང་པོར་བྲིས།
གསེར་དངུལ་ལྷད་མེད་ཀྱིས་བཞེངས་པའི་རྒྱལ་བའི་གསུང་རབ་མཁོ་ན་འདི་ལ་འབྲེལ་བ་བྱོས།རང་སེམས་དད་སྟོབས་ཀྱིས་དྲངས་པའི་དམ་པའི་གསུང་རྟེན་མཁོ་ན་འདི་ལ་འབྲེལ་བ་བྱོས།
ས་གནས། གཅན་ཚ་རྫོང་རྨ་ཆུའི་ཟམ་ཁའི་ཧི་མ་ལ་ཡ་རིག་གནས་གྲོང་།
འབྲེལ་གཏུགས་བྱེད་ས། བརྩོན་འགྲུས། ཁ་པར་ཨང་གྲངས། 156-8062-4196
ཕུན་ཚོགས། ཁ་པར་ཨང་གྲངས། 130-0774-6664
རྩོམ་སྒྲིག་པ། ཚེ་མཁར་རྒྱལ།


text:
2018-03-10
ཇོ་ཁང་མེ་སྐྱོན་སྐོར།
༡) བོད་ནང་རྩ་ཆེ་ཤོས་སུ་བརྩི་བའི་ལྷ་ལྡན་ར་ས་འཕྲུལ་སྣང་གཙུག་ལག་ཁང་ངམ། ཇོ་ཁང་ལ་ཉེ་དུས་མེ་སྐྱོན་ཚབས་ཆེན་བྱུང་བ་དེ་ནི། བོད་མི་སྤྱི་དང་། འཛམ་གླིང་གི་ནང་པ་ཡོངས་ཀྱིས་སེམས་འཚབ་བྱེད་དགོས་པའི་གནད་དོན་ཆེན་པོ་ཞིག་རེད།
༢) ད་རེས་རྒྱ་ནག་གཞུང་གིས་མེ་སྐྱོན་འབྱུང་རྐྱེན་ག་རེ་ཡིན་མིན་དང་། གནོད་འཚེ་ཆེ་ཆུང་ཇི་ཙམ་ཕོག་ཡོད་མེད་གསལ་ཁ་བཏོད་མེད་ཀྱང་། ཇོ་ཁང་གི་རྒྱ་ཕིབས་ལ་མེ་ཧ་ཅང་ཤུགས་ཆེན་པོ་མཆེད་སྟངས་དང་། མེ་མཆེད་པའི་དུས་ཡུན་རིང་ལོད་ལ་གཞིགས་ན། འཚིག་སྐྱོན་ཆེན་པོ་བྱུང་ཡོད་པ་ཚོད་དཔག་ཐུབ་པ་ཞིག་རེད།
༣) རྒྱ་ནག་གཞུང་གིས་ཇོ་ཁང་དང་། བོད་ཀྱི་དགོན་སྡེ་ཁག་ཏུ་དམག་མི་ཧ་ཅང་མང་པོ་ཞིག་ཆེད་མངགས་ལོ་ནས་ལོ་བསྟུད་དེ་བཞག་ཡོད། དེའི་རྒྱུ་མཚན་གཙོ་བོ་གཅིག་ནི། དགོན་སྡེ་དང་ལྷ་ཁང་ལ་མེ་སྐྱོན་བྱུང་ན་ལམ་སང་གསོད་ཐུབ་པའི་ཆེད་དུ་བཞག་པ་ཡིན་ཟེར་གྱི་ཡོད་པ་རེད། འོན་ཀྱང་ད་རེས་ཇོ་ཁང་ལ་ཕྱི་དྲོ་ཆུ་ཚོད་ ༦ ཡོལ་ཙམ་ནས་དགོང་དྲོ་ ༨ ཡོལ་ཡོལ་བར་མེ་གསོད་ཐུབ་མེད་པ་དང་། མེ་གསོད་བཞིན་པའི་བརྙན་ཁྱབ་པ་ཁག་ལ་བལྟས་ན། དམག་མིར་མེ་གསོད་ཀྱི་ཡོ་ཆས་དང་། མེ་ཐུབ་ཀྱི་གྱོན་གོས་སོགས་མེད་པ་དེའི་ཐོག་ནས། དོན་དངོས་སུ་དམག་མི་དེ་དག་རྒྱ་གཞུང་གིས་བཤད་པ་ལྟར་མེ་སྐྱོན་སྔོན་འགོག་གི་ཆེད་དུ་བཞག་པ་མིན་པ་གསལ་པོར་གྱུར་པ་མ་ཟད། མེ་སྐྱོན་བྱུང་ན། དེར་གདོང་ལེན་བྱེད་ཕྱོགས་ཀྱི་གྲ་སྒྲིག་ཧ་ཅང་ཞན་པོ་ཡིན་པ་མཐོང་ཐུབ།
༤) ད་རེས་ཇོ་ཁང་གི་རྟེན་གཙོ་ཇོ་བོ་ཤཀྱ་མུ་ནེའི་སྐུ་བརྙན་ལ། འཚིག་སྐྱོན་བྱུང་མེད་པའི་སྣང་ཚུལ་མངོན་པ་དེ་ནི་དགའ་འོས་པ་ཞིག་ཡིན། འོན་ཀྱང་ཇོ་བོར་འཚིག་སྐྱོན་མ་བྱུང་ན། གཞན་ཚང་མ་འཚིག་ནའང་སྐྱོན་མེད་ཤག་ཤག་གི་བཤད་སྟངས་དང་བྱེད་སྟངས་ནི་ཧང་སངས་དགོས་པ་ཞིག་རེད། ཇོ་ཁང་ནང་ཇོ་བོ་ཤཀྱ་མུ་ནེ་ལས་གཞན་རིན་ཐང་ཧ་ཅང་ཆེ་བའི་ལྡེབས་རིས་དང་། ཆོས་རྒྱལ་སྲོང་བཙན་སྒམ་པོའི་ཕྱག་བཟོ་ལས་བྱུང་བར་གྲགས་པའི་སེང་གེའི་གདོང་དབྱིབས་འདྲ་མིན། ཆོས་རྒྱལ་གྱི་ཁྲུངས་བན་ངོ་མཚར་ཅན། དཔལ་ལྡན་ལྷ་མོ་ཞི་དྲག་གི་སྐུ་བརྙན་དང་སྐུ་གསོབ། དེ་མིན་གྱི་རྟེན་རྫས་རྩ་ཆེན་ཤིན་ཏུ་མང་པོ་ཇོ་ཁང་གི་བར་ཐོག་དང་སྟེང་ཐོག་ཏུ་བཞུགས་སུ་གསོལ་ཡོད། ལྷག་པར་མེ་སྐྱོན་མངོན་གསལ་དུ་བྱུང་སའི་རྒྱ་ཕིབས་དེ་གའི་གཡས་གཡོན་གྱི་ཁང་མིག་ཁ་ཤས་ནང་། གསེར་བྲིས་ཀྱི་བཀའ་འགྱུར་དང་བསྟན་འགྱུར། གླེགས་ཤིང་དང་གླེགས་ཐག་སྡོམ་བྱེད་ཀྱི་སྣེ་གུ་གསེར་དཀར་པོ་ལས་བཟོས་པ་སོགས་ངོ་མཚར་ཤིན་ཏུ་ཆེ་བ་མང་པོ་བཞུགས་ཡོད་པས། བོད་མི་རིགས་ཀྱིས་མི་རབས་ནས་མི་རབས་བར་སྲུང་སྐྱོབས་དང་ཉར་ཚགས་བྱས་པའི་རྟེན་རྫས་འདི་ཚོར་འཚིག་སྐྱོན་བྱུང་བ་ནི། ལོ་རྒྱུས་ཀྱི་རིན་ཐང་དང་། རིག་དངོས་ཀྱི་རིན་ཐང་། ཞིབ་འཇུག་གི་རིན་ཐང་སོགས་ཕྱོགས་གང་ནས་བལྟས་ཀྱང་ཕངས་སེམས་སྐྱེ་དགོས་པ་ཞིག་རེད།
༥) རྟེན་གཙོ་བཞུགས་སའི་གཙང་ཁང་དབུས་མ་རང་གི་དབང་དུ་བྱས་ནའང་། མེ་སྐྱོན་བྱུང་རྗེས་མཇལ་ཁ་གཏོང་སྐབས་སྐུ་རྒྱབ་ཏུ་གོས་ཆེན་གྱི་རས་ཡོལ་ཞིག་འཐེན་སྟངས་ལ་གཞིགས་ན། ཇོ་བོའི་སྐུ་རྒྱབ་ཏུ་སྐྱོན་ཞིག་ཏན་ཏན་བྱུང་མེད་དམ་སྙམ་ཞིང་། དེ་ཡང་ཇོ་བོ་བཞུགས་སའི་གཙང་ཁང་དབུས་མ་དེར་མེ་སྐྱོན་བྱུང་སྐབས་སམ། འབྱུང་ལ་ཉེ་སྐབས། ཛ་དྲག་ངང་ཇོ་བོ་རིན་པོ་ཆེའི་སྐུ་བརྙན་དེ་ཕྱོགས་གཞན་དུ་སྤོས་པ་ཡིན་སྲིད་པ་རེད། དེ་ལྟར་སྤོ་སྐབས་ཇོ་བོའི་སྐུ་རྒྱབ་ཀྱི་མཛེས་རྒྱན་ཁག་ལ་གནོད་སྐྱོན་ཕོག་པ་ཡིན་སྲིད་ལ། དེ་དག་ལ་མེ་སྐྱོན་ཕྲན་བུ་ཕོག་པའང་ཡིན་སྲིད། དེ་ནི་ཚོད་དཔག་ཙམ་ཡིན།
༦) ལྷ་ལྡན་གཙུག་ལག་ཁང་དུ། ཉིན་རེར་དད་ལྡན་མང་ཚོགས་ཀྱིས་ཕུལ་བའི་སྒོར་མོ་དང་། མཆོད་མེ། ཞལ་གསེར། མཇལ་དར། ན་བཟའ་གོས་ཆེན། དྲི་བཟང་། མཆོད་འབྲུ། ཡུལ་སྐོར་བར་འཛིན་བྱང་བཙོང་པའི་རིན་སོགས་བརྩིས་ན། མང་དུས་སྒོར་འབུམ་ཁ་ཤས་དང་། ཉུང་དུས་ཁྲི་ཁ་ཤས་ཡོང་གི་ཡོད་ཅིང་། དེ་དག་མང་ཚོགས་ཀྱིས་ཕུལ་བའི་དམིགས་ཡུལ་ལྟར། གཙུག་ལག་ཁང་གི་ཕྱི་ནང་གི་བཀོད་པ་འཛིན་སྐྱོང་དང་ཉར་ཚགས། སྲུང་སྐྱོབས་ཀྱི་ཆེད་དུ་བཏང་ཡོད་ན། སྲིད་གཞུང་དང་ཚོགས་སྡེ་གང་ལའང་རེ་མི་དགོས་པར། ད་ལྟའི་མེ་སྐྱོན་ལྟ་བུའི་གནས་ཚུལ་ཕྲ་མོ་ཙམ་ཡང་ཡོང་མི་ཐུབ་པ་ཞིག་ཏན་ཏན་བཟོ་ཐུབ་པ་ཡིན། འོན་ཀྱང་མང་ཚོགས་ཀྱིས་ཕུལ་བའི་དངུལ་དངོས་དེ་དག་གཞུང་གིས་ལེན་རྐྱང་བྱེད་པ་མ་ཟད། ཐ་ན་མཆོད་མེ་ལྷག་འཕྲོས་ཁག་ཀྱང་བཙོང་སྟེ་དེའི་ཡོང་འབབ་གཞུང་གིས་འཁྱེར་འགྲོ་བ་འདི་ཚོ་ནི་བོད་མི་རིགས་དང་བོད་ཀྱི་ནང་ཆོས། བོད་ཀྱི་རིག་གཞུང་ལ་བཤུ་བཞོག་བར་མེད་དུ་གཏོང་བཞིན་པའི་དཔེ་མཚོན་གསལ་པོ་རེད། ཇོ་བོ་རིན་པོ་ཆེའི་མདུན་གྱི་གསེར་ཀོང་དང་། ལྷུང་གཟེད། དབུ་རྒྱན་གསར་རྙིང་། མཆོད་རྫས་སོགས་ཡོངས་རྫོགས་བོད་མི་དད་ལྡན་མང་ཚོགས་ཀྱིས་འགྲོ་སོང་བཏང་སྟེ་བསྐྲུན་པ་ལས། སྲིད་གཞུང་གིས་བསྐྲུན་པ་གཅིག་ཀྱང་མེད། ང་ཚོ་བོད་མི་ཚོས་གནད་དོན་དེ་ཚོ་མཁྱེན་དགོས་པ་གལ་ཆེ། ཕྲན་ཆུང་ཚེ་རིང་གིས་བྲེལ་སྟབས་སུ་སྤེལ།། །།
Subscribe to: Post Comments (Atom)


text:
ལེགས་བཤད་ལྗོན་དབང་གི་བྱུང་འཕེལ་དང་འབྲེལ་བའི་དཔྱད་གླེང་།
ཤིས་ཚང་མཁྱེན་རབ་རྒྱ་མཚོ།
དང་བོ། ལེགས་བཤད་ལྗོན་དབང་མཛད་པ་བོ་ངོ་སྤྲོད།
ལེགས་བཤད་ལྗོན་དབང་གི་མཛད་པ་བོའི་མཚན་ལ་ཡོངས་གྲགས་སུ་དངུལ་ཆུ་དབྱངས་ཅན་གྲུབ་པའི་རྡོ་རྗེ་ཟེར། ཁོང་ནི་བོད་རབ་བྱུང་བཅུ་བཞི་བའི་དཀར་བོ་ཞེས་པ་ས་མོ་སྦྲུལ་གྱི་ལོ་སྟེ་ཕྱི་ལོ་ ༡༨༠༩ ལོར་གཙང་སྟོད་གཡས་རུའི་ཆ་ཤས་སུ་ཐོག་མའི་འདོད་རྒྱལ་གྱི་མིང་ལ་འཇད་ཅེས་གྲགས་ཀྱང་། ཕྱིས་སུ་གུ་རུ་མཚོ་སྐྱེས་རྡོ་རྗེས་ཡུལ་འདིར་དགེ་བའི་མཚན་མ་ཁྱད་པར་ཅན་གསུམ་གཟིགས་ནས་འཛུམ་ཞལ་ལན་གསུམ་གྲོལ་བའི་རྒྱུ་མཚན་གྱིས་བཞད་ཅེས་མིང་ཐོགས་པའི་ཡུལ་དེར་སྐུ་འཁྲུངས་ཤིང་། ཆུང་དུས་ཀྱི་མཚན་ལ་འཇམ་དབྱངས་རྡོ་རྗེ་ཞེས་ཞུ་ཡང་། དགུང་ལོ་བཅུ་གཅིག་སྟེང་རབ་ཏུ་བྱུང་བས་མཚན་ལ་བློ་བཟང་ཆོས་འཕེལ་ཞེས་གསོལ། སྔ་ཕྱིར་ཐོབ་རྒྱལ་བླ་མ་ངག་དབང་སྙན་གྲགས་དང་། དངུལ་ཆུ་དྷརྨ་བྷ་དྲ་སོགས་ཚུལ་བཞིན་བསྟེན་ཏེ་རྩིས་ས་རིས་དང་། སྒྲ་སྙན་ངག་སོགས་ཐུན་མོང་རིག་གནས་ཁག་ལ་སྦྱངས་པ་དཔྱིས་ཕྱིན་པར་མཛད། དགུང་ལོ་བཅུ་དགུ་ནས་བཟུང་རང་གི་ཁུ་བོ་དངུལ་ཆུ་བླ་མ་ཆོས་བཟང་གི་ཞབས་ཕྱི་མཛད་ཅིང་། དགུང་ལོ་སོ་བཞིའི་ཐོག་སྒྲ་དབྱངས་ཅན་མའི་ལེའུ་སོ་གཉིས་པ་མ་གཏོགས་པའི་རི་མོ་དངོས་ཤུགས་ཀྱིས་བསྟན་པ་ཚང་མ་ཐག་ཐོགས་མེད་པར་ཁོང་ལ་བློ་ཐོག་ནས་རྒྱུགས་འབུལ་བྱས་པས་ཁོང་གིས་ལེགས་གསོལ་བསྔགས་བརྗོད་དང་བཅས་ཀུན་བཤད་ཀྱི་མཚན་ལ་དབྱངས་ཅན་གྲུབ་པའི་རྡོ་རྗེ་ཞེས་བཏགས།
དེ་ལྟར་ཁོང་དགུང་ལོ་བདུན་ཅུ་དོན་དགུར་བཞུགས་པའི་མཐར་ཐམས་ཅད་འདུལ་ཞེས་པ་རབ་ཚེས་མེ་ཕག་ལོ་སྟེ་ཕྱི་ལོ་ ༡༨༨༧ ལོར་སྐུ་གཤེགས། ཁོང་ལ་ཆོས་ཚན་མི་འདྲ་བ་བདུན་ཅུ་ལྷག་འདུས་པའི་གསུང་རྩོམ་པོད་གསུམ་བཞུགས།
གོང་དུ་བརྗོད་པ་ལྟར་ཁོང་གི་ཡོངས་གྲགས་ཀྱི་མཚན་ལ་དབྱངས་ཅན་གྲུབ་པའི་རྡོ་རྗེ་ཞེས་ཟེར་ཡང་། ལོ་རྒྱུས་སོགས་སུ་སྐབས་རེར་དངུལ་ཆུ་བློ་བཟང་ཆོས་འཕེལ་ཞེས་འཁོད་པའང་ཡོད། ཁོང་ནི་དངུལ་ཆུ་དྷརྨ་བྷ་དྲའམ་དངུལ་ཆུ་ཆོས་བཟང་གི་གཅུང་བོའི་སྲས་སུ་འཁྲུངས་པ་དང་། ཁོང་གཉིས་ལ་བླ་སློབ་ཀྱི་འབྲེལ་བ་ཡོད་པ་བཅས་ལ་བརྟེན་ཏེ་ཡོངས་གྲགས་སུ་དངུལ་ཆུ་ཡབ་སྲས་གཉིས་ཞེས་གྲགས་ལ། ཡང་དངུལ་ཆུ་མཁས་པ་རྣམ་གསུམ་ཞེས་པའི་སྐབས་དངུལ་ཆུ་ངག་དབང་རྡོ་རྗེ་(༡༧༢༠-༡༨༠༢)དང་། དངུལ་ཆུ་དྷརྨ་བྷ་དྲ།(༡༧༧༢-༡༨༥༡) དངུལ་ཆུ་དབྱངས་ཅན་གྲུབ་པའི་རྡོ་རྗེ་(༡༨༠༩-༡༨༨༧)གསུམ་འདྲེན་པ་ཡིན་ནོ།།
གཉིས་པ། ལེགས་བཤད་ལྗོན་དབང་ནམ་མཛད་པའི་ལོ་ཚིགས་དཔྱད་གླེང་།
ཕྱི་ལོ་ ༡༩༥༦ ལོར་བརྩམས་པར་གསལ་བའི་ཚ་སྤྲུལ་ངག་དབང་བློ་བཟང་གི་ལེགས་བཤད་ལྗོན་དབང་གི་སློབ་དེབ་དེའི་སློབ་ཚན་གསུམ་པར། ལེགས་བཤད་ལྗོན་དབང་བརྩམས་ནས་སྐབས་དེ་དུས་བར་ལོ་ག་ཚོད་ཕྱིན་ཡོད་མེད་ཀྱི་དྲི་ལན་དུ། “སྤྱི་ལོ་ ༡༩༠༡ ལོར་ལེགས་བཤད་ལྗོན་དབང་བརྩམས་ནས་བོད་རབ་བྱུང་བཅུ་དྲུག་པའི་མེ་སྤྲེལ་ལོའི་བར་ལོ་ ༥༥ དང་།”[1] ཞེས་ལེགས་བཤད་ལྗོན་དབང་ནམ་མཛད་པའི་ལོ་ཚིགས་ནི་ཕྱི་ལོ་ ༡༩༠༡ ལོ་ཡིན་པར་གསུང་ཐག་ཆོད་པོས་ངོས་འཛིན་བྱས་ཡོད་ལ། དེའི་ཕྱིས་སུ་མཁས་པའི་དབང་བོ་དཔལ་ཚེ་ཏན་ཞབས་དྲུང་རིན་པོ་ཆེས་ཀྱང་《ཐོན་མིའི་ཞལ་ལུང་》དུ། དབྱངས་ཅན་གྲུབ་པའི་རྡོ་རྗེས་ལེགས་བཤད་ལྗོན་དབང་ནི་ཕྱི་ལོ་ ༡༩༠༡ ལོར་མཛད་ཅེས་གསལ་[2] ཞིང་། ད་དུང་གཞན་དང་གཞན་དུའང་དེ་ལྟར་གཅིག་མཐུན་དུ་གྲགས་མོད། དེ་ནི་སྔར་གྱི་ལོ་རྒྱུས་ཡིག་ཚགས་དང་། ཕྱིས་སུ་བསྒྲིགས་པའི་ཚིག་མཛོད་ཁག གཞན་ཡང་དབྱངས་ཅན་གྲུབ་པའི་རྡོ་རྗེའི་དངོས་སློབ་བློ་བཟང་འཇིགས་མེད་དབང་བོ་(༡༨༧༡-༡༨༨༧)ཞེས་པས་མཛད་པའི་《ཐམས་ཅད་མཁྱེན་པ་བློ་བཟང་ཆོས་འཕེལ་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་བ་དགེ་ལྡན་བསྟན་པའི་ཉི་འོད་》ཅེས་པའི་རྣམ་ཐར་བཅས་སུ་གཅིག་མཚུངས་སུ་གསལ་བའི་འཁྲུངས་གཤེགས་ལོ་ཚིགས་དང་བསྡུར་ན་གོང་གི་ངོས་འཛིན་དེ་ལྟར་ཡིན་པའི་འོས་གཏན་ནས་མ་མཆིས་ཏེ། དེའང་རྣམ་ཐར་དེར་གསལ་བའི་ཁོང་གི་འཁྲུངས་དུས་ནི་དངུལ་ཆུ་དྷརྨ་བྷ་དྲ་དགུང་ལོ་སོ་བརྒྱད་དུ་ཕེབས་པ་རབ་བྱུང་བཅུ་བཞི་བའི་དཀར་བོ་ཞེས་པ་ས་མོ་སྦྲུལ་ལོའི་སྨིན་དྲུག་ཟླ་བའི་ཚེས་ལྔ་[3] དང་། སྐུ་གཤེགས་པའི་དུས་ནི། ཁོང་དགུང་གྲངས་བདུན་ཅུ་དོན་དགུར་ཕེབས་པ་རབ་བྱུང་བཅོ་ལྔ་བའི་ཐམས་ཅད་འདུལ་ཞེས་པ་མེ་མོ་ཕག་ལོའི་ཟླ་བ་བཅུ་གཅིག་པའི་ཚེས་བཅུ་དྲུག་[4] ཡིན་ལ། དེ་ནི་ཕྱི་ལོའི་དབང་དུ་བྱས་ན་ཕྱི་ལོ་(༡༨༠༩-༡༨༨༧)ཡིན་པ་རྩོད་མེད་དུ་གདའ། དེར་བརྟེན། ཚ་སྤྲུལ་སོགས་ཀྱིས་ཕྱི་ལོ་ ༡༩༠༡ ལ་ཁ་ཚོན་བཅད་དེ་གསུངས་པ་ལྟར་ན། ལེགས་བཤད་ལྗོན་དབང་ནི་དབྱངས་ཅན་གྲུབ་པའི་རྡོ་རྗེ་སྐུ་གཤེགས་ནས་ལོ་བཅུ་གསུམ་རྗེས་ལ་བརྩམས་པ་ཞིག་ཏུ་ཁས་ལེན་དགོས་ཆགས་པས་དེ་ནི་ཁུངས་དང་གཞི་འཛིན་ས་གང་ཡང་མེད་པ་ཞིག་ཏུ་འདོད།
དེས་ན་དོན་དངོས་ལེགས་བཤད་ལྗོན་དབང་ག་དུས་མཛད་དམ་ཞེ་ན། ཁོང་གི་རྣམ་ཐར་དུ་དངོས་སུ་ལོ་ཚིགས་ཀྱི་གསལ་ཁ་གང་ཡང་མི་སྣང་མོད། གོང་བརྗོད་རྣམ་ཐར་དེར་དགུང་ལོ་སོ་དྲུག་གི་སྐབས་ཤིག་ལ་ཁོང་གིས་“དེ་མཚུངས་ཡུལ་གངས་ཅན་གྱི་བརྡ་སྤྲོད་པ་ཀུན་གྱི་རྩ་བ་དང་ཕྱི་མོར་གྱུར་པ་མཁས་མཆོག་ཐོན་མི་སམ་བྷོ་ཊའི་ལེགས་བཤད་སུམ་ཅུ་བ་དང་། རྟགས་ཀྱི་འཇུག་པའི་སྐོར་དང་། རྒྱ་བོད་ཀྱི་དོན་གཅིག་ལ་མིང་གི་རྣམ་གྲངས་མང་དུ་ཡོད་པ་དང་། མིང་གཅིག་དོན་མང་བོར་འཇུག་པ་མངོན་བརྗོད་ཀྱི་སྐོར། རིན་ཆེན་འབྱུང་གནས་ཞི་བས་མཛད་པའི་ཁྱད་ཆོས་ཆེན་པོ་བརྒྱད་ཀྱིས་གཞན་ལས་ཁྱད་པར་དུ་འཕགས་པའི་སྡེབ་སྦྱོར་ངོ་མཚར་རྟོགས་བྱེད་ཀྱི་རི་མོའི་རྣམ་གྲངས་དང་བཅས་པ་རྣམས་ཐོབ་གྲངས་ཙམ་མ་ཡིན་པར་དཔྱིས་ཕྱིན་པར་སྦྱངས་ཤིང་། དེ་དག་གི་རྒྱ་བོད་ཀྱི་རྩ་འགྲེལ་མང་པོར་ཉིན་མཚན་འཁོར་མར་རང་བློས་གང་དཔོག་དཔྱད་པས་ཡང་དག་དང་ལྟར་སྣང་གི་དབྱེ་བ་ཕྲན་བུ་ཤེས་རྩིས་ཀྱིས་གསར་བའི་ལེགས་བཤད་ཡིན་ཁུལ་ཡང་ཕྲན་བུ་བྱས་”[5] ཞེས་གསུངས་པའི་ཚིག་བབ་ལ་དཔག་ན་སྐབས་དེར་ལེགས་བཤད་ལྗོན་དབང་སོགས་མཛད་པ་ཡིན་ཤས་ཆེ་ཨང་སྙམ། དེ་ལྟར་ན་ལེགས་བཤད་ལྗོན་དབང་མཛད་པའི་ལོ་ཚིགས་ནི་ཁོང་དགུང་ལོ་སོ་དྲུག་པའི་སྐབས་ཏེ་ཕྱི་ལོ་ ༡༨༤༥ ལོ་ཡིན་པར་ངོས་གཟུང་དགོས་པར་བསམ་མོ།།
གསུམ་པ། མཁས་པ་གཞན་གྱིས་མཛད་པའི་ལེགས་བཤད་ལྗོན་དབང་གི་འགྲེལ་བ་ཅི་བྱུང་།
ལེགས་བཤད་ལྗོན་དབང་ལ་སྔོན་བྱོན་མཁས་པ་ཚོས་མཛད་པའི་འགྲེལ་བ་རྒྱས་བསྡུས་ཅི་རིགས་ཧ་ཅང་མང་བ་ལས་ད་སྔར་ང་ཚོའི་མཐོང་སྐལ་དུ་བཞུགས་པ་ལྟར་ན་དེ་དག་ལས་འགྲེལ་སྔ་ཤོས་ནི་པཎ་ཆེན་སྐུ་ཕྲེང་དགུ་བ་བློ་བཟང་ཐུབ་བསྟན་ཆོས་ཀྱི་ཉི་མས་(༡༨༨༣-༡༩༣༧)མཛད་པའི་《སྙིགས་དུས་ཀྱི་མ་ཧཱ་པཎྚིཏ་དབྱངས་ཅན་གྲུབ་པའི་རྡོ་རྗེ་དཔལ་བཟང་པོའི་གསུང་རྒྱུན་ལུང་སྟོན་པ་སུམ་ཅུ་བའི་སྙིང་པོ་མདོར་བསྡུས་ལེགས་བཤད་ལྗོན་པའི་དབང་པོའི་འགྲེལ་བཤད་》ཅེས་པ་དེ་ཡིན་པར་མངོན་ཏེ། དེའི་གོང་དུ་ལེགས་བཤད་ལྗོན་དབང་ལ་རང་འགྲེལ་ཕུད་པའི་དངོས་སུ་འགྲེལ་བ་མཛད་ཡོད་ཚུལ་གྱི་ཡིག་འཇོག་གང་ཡང་མི་སྣང་། འོན་ཏེ། འགའ་རེས་ཕྱི་ལོ་ ༡༩༠༣ ལོར་མཛད་པར་གསལ་བའི་དགའ་ལྡན་ཁྲི་རབས་གྱ་བརྒྱད་པ་ལྕང་རྒྱབ་མཁྱེན་རབ་ཡོན་ཏན་རྒྱ་མཚོའི་《བོད་ཀྱི་བརྡ་སྤྲོད་པའི་གཞུང་སུམ་རྟགས་ཉུང་ངུའི་ཚིག་གིས་གོ་བདེར་བཀྲལ་བ་བློ་རྨོངས་གསལ་བའི་སྒྲོན་མེ་》ཞེས་པ་ལས་སུམ་ཅུ་བའི་སྐོར་དེ་ལེགས་བཤད་ལྗོན་དབང་གི་འགྲེལ་བར་ངོས་འཛིན་མཁན་ཡོད་མོད། དེ་ནི་གཙོ་བོར་སུམ་ཅུ་བའི་རྩ་བ་རང་གི་ཚིག་འགྲེལ་ཡིན་པ་དངོས་སུ་གསལ་ལ། དེར་སྐབས་སྐབས་སུ་ལེགས་བཤད་ལྗོན་དབང་གི་རྩ་ཚིག་ཟུར་རྒྱན་དུ་སྤྲས་ཏེ་གསུངས་པ་ནི་བདེན་དུ་ཆུག་ཀྱང་། ཚུལ་དེས་ལེགས་བཤད་ལྗོན་དབང་གི་འགྲེལ་བ་ཡིན་པར་ཆ་འཇོག་མི་འོས་པར་སྙམ།
དེས་ན་ལེགས་བཤད་ལྗོན་དབང་གི་འགྲེལ་བ་སྔ་ཤོས་ནི་པཎ་ཆེན་ཆོས་ཀྱི་ཉི་མས་མཛད་པའི་འགྲེལ་བཤད་དེ་ལས་གཞན་ངོས་འཛིན་དུ་མེད་ལ། དེའི་ཕྱིས་སུ་རིམ་གྱིས་དུས་སྐབས་སོ་སོར་མཁས་པ་སོ་སོས་མཛད་པའི་འགྲེལ་བ་རྒྱས་བསྡུས་ཅི་རིགས་བྱུང་ཡོད། དེའང་དཀྱིལ་གྲྭ་དཀའ་ཆེན་པདྨའམ་ལུང་རིགས་མི་ཕམ་རྡོ་རྗེས་(༡༩༡༤-༡༩༦༣)མཛད་པའི་《ལེགས་བཤད་ལྗོན་དབང་གི་འགྲེལ་ཆུང་བློ་གསལ་ཐོས་འཛིན་དབང་བོར་འཇེབས་པའི་བརྡ་སྤྲོད་ཚིག་གི་གླིང་བུ་》ཞེས་པ་དང་། ཚ་སྤྲུལ་ངག་དབང་བློ་བཟང་(༡༨༨༠-༡༩༥༧)གིས་དེང་གི་སློབ་ཚན་ཆ་བགོས་ཀྱི་རྣམ་པས་བརྩམས་པའི་《ལེགས་བཤད་ལྗོན་དབང་གི་སློབ་དེབ་》ཅེས་པ་དང་། མཁས་དབང་རྡོ་རྗེ་རྒྱལ་བོས་མཛད་པའི་《སུམ་རྟགས་སྙིང་འགྲེལ་ལེགས་བཤད་འདྲེན་པའི་ཕོ་ཉ་》ཞེས་པ། དཀའ་ཆེན་རྡོ་རྗེ་རྒྱལ་མཚན་གྱིས་མཛད་པའི་《ལེགས་བཤད་ལྗོན་དབང་དང་དཀའ་གནད་གསལ་མེའི་འགྲེལ་བ་གཟོང་ཆུང་རྣོན་པོ་》ཞེས་པ། རྗེ་ལམ་རིམ་པ་ངག་དབང་ཕུན་ཚོགས་དཔལ་བཟང་བོས་མཛད་པའི་《བརྡ་སྤྲོད་ཀྱི་གཙུག་ལག་ངག་གི་ཐིག་ལེ་》ཞེས་པ། ཛེ་སྨད་རིན་པོ་ཆེས་མཛད་པའི་《སུམ་ཅུ་བའི་སྙིང་པོ་ལེགས་བཤད་ལྗོན་དབང་གི་ཚིག་དོན་རྣམ་པར་གསལ་བ་འཕྲུལ་གྱི་མེ་ལོང་》ཞེས་པ། བསོད་ནམས་རྡོ་རྗེས་བརྩམས་པའི་《ལེགས་བཤད་ལྗོན་དབང་གི་འགྲེལ་བ་མཁས་པའི་ཞལ་ལུང་》སོགས་ནི་དུས་རབས་སྔ་མའི་ལོ་རབས་དགུ་བཅུའི་སྔོན་ལ་བྱུང་བའི་ལེགས་བཤད་ལྗོན་དབང་གི་འགྲེལ་བ་ཁག་ཡིན་ལ། དེའི་ཕྱིས་སུའང་ལེགས་བཤད་ལྗོན་དབང་དང་འབྲེལ་བའི་དྲི་བ་དྲིས་ལན་དང་། འགྲེལ་བ་འགྲེལ་བཤད་སོགས་མང་དུ་བྱུང་ཡོད་པར་སྣང་ཡང་འདིར་དེ་དག་ཐམས་ཅད་ཞིབ་ཏུ་འགོད་པའི་ངལ་བ་ལྷུར་མ་བླངས་སོ།།
བཞི་བ། ལེགས་བཤད་ལྗོན་དབང་གི་ཁྱད་ཆོས་དང་དེའི་འཕེལ་རིམ།
ལེགས་བཤད་ལྗོན་དབང་ནི་ཐོན་མིའི་སུམ་ཅུ་བའི་བསྡུས་དོན་ལྟ་བུ་སྟེ། དེར་བློ་རབ་འབྲིང་ཐ་གསུམ་སུ་ཞིག་འཇུག་ཀྱང་ཚིག་གི་སྤྲོས་པ་ཉུང་ཞིང་དོན་གྱི་གནད་འདུས་པའི་ཁར། བློ་ལ་འཛིན་བདེ་བ་དང་། གཞན་ལའང་ངོ་འཕྲོད་སླ་བ་བཅས་ཀྱི་ཁྱད་ཆོས་དུ་མས་ཕྱུག་པའི་ལེགས་བཤད་རྨད་དུ་བྱུང་བ་ཞིག་ཡིན། ལེགས་བཤད་ལྗོན་དབང་གི་རྗོད་ཚིག་ཧྲིལ་བོར་ཤོ་ལོ་ཀ་ཉི་ཤུ་རྩ་བཞི་དང་རྐང་བ་གཅིག་ལས་མེད་ཀྱང་། དེས་ཐོན་མིའི་སུམ་ཅུ་བའི་སྙིང་བོ་ཧྲིལ་གྱིས་བསྡུས་ཤིང་། སུམ་ཅུ་བའི་རྩ་བར་མི་གསལ་བའི་ཕྲད་ཀྱི་ཐོབ་ཐང་དག་ཀྱང་ལེགས་བཤད་ལྗོན་དབང་གི་སྐབས་སོ་སོར་ཤིན་ཏུ་ཁ་གསལ་གོ་བདེའི་ངང་བསྟན་ཡོད་པ་རེད།
མདོར་ན། ལེགས་བཤད་ལྗོན་དབང་ནི་སུམ་ཅུ་བའི་རྩ་བའི་ཚིག་དོན་འགྲོལ་བའི་ལྡེ་མིག་དང་། སུམ་ཅུ་བའི་དོན་གྱི་སྙིང་བོ་མཐའ་དག་ལེགས་བཤད་ལྗོན་དབང་ལ་བརྟེན་ནས་ཡོངས་སུ་རྟོགས་ཐུབ་པའི་དགེ་མཚན་དུ་མ་དང་ལྡན་པས་ན། སྔ་ཕྱིར་ལེགས་བཤད་ལྗོན་དབང་ལ་འགྲེལ་བ་འགྲེལ་བཤད་མཛད་མཁན་དང་། དྲི་བ་དྲིས་ལན་གྱི་སྒོ་ནས་དེའི་ཚིག་དོན་གསལ་བར་བྱེད་མཁན་སོགས་མང་དུ་བྱུང་ཡོད།
སྤྱིར་ལེགས་བཤད་ལྗོན་དབང་ཐོག་མར་ཅི་ལྟར་བྱུང་བ་དང་། ཕྱིས་སུ་ཅི་ལྟར་འཕེལ་བའི་རིམ་པ་ལ་གཞིགས་ན་ཐོག་མ་ནས་བོད་མདོ་དབུས་ཁམས་གསུམ་ལ་ཁྱབ་མཉམ་དུ་འཕེལ་བ་ཞིག་ནི་མ་ཡིན་ལ། ཐོག་མར་དབུས་གཙང་དུ་ཅུང་ཤུགས་རྐྱེན་ཆེ་བ་ལས་གཞན་མདོ་ཁམས་ཕྱོགས་སུ་དེ་ཙམ་གྱིས་རྒྱུས་མངའ་དང་འཆད་ཉན་གྱི་ལག་ལེན་མེད་པར་མངོན་ཏེ། གོང་དུ་ལེགས་བཤད་ལྗོན་དབང་གི་འགྲེལ་བ་སྔ་གྲས་ཁག་ནི་དབུས་གཙང་གི་མཁས་པ་འབའ་ཞིག་གིས་མཛད་པ་ལས་སྐབས་དེའི་མདོ་ཁམས་ཀྱི་མཁས་པ་ཚོས་ལེགས་བཤད་ལྗོན་དབང་ལ་འགྲེལ་བ་འགྲེལ་བཤད་མཛད་ཡོད་ཚུལ་གང་དུའང་མི་སྣང་།
དེ་ལྟར་ནའང་། ཕྱི་ལོ་ ༡༩༥༦ ལོར་ཚ་སྤྲུལ་ངག་དབང་བློ་བཟང་གིས་སློབ་གྲྭ་ཆུང་འབྲིང་གི་སློབ་མའི་དགོས་མཁོར་གཙོ་བོར་དམིགས་ཏེ། དིང་གི་སློབ་གྲྭའི་སློབ་ཚན་གྱི་རྣམ་པའི་འབྲི་ཚུལ་སྤྱད་དེ་ལེགས་བཤད་ལྗོན་དབང་གི་ཚིག་དོན་ཧྲིལ་བོ་སློབ་ཚན་ཁག་སོ་བདུན་དུ་ཕྱེས་ནས་མཛད་ཅིང་། དེ་མི་རིགས་དཔེ་སྐྲུན་ཁང་གིས་ལེགས་བཤད་ལྗོན་དབང་གི་སློབ་དེབ་ཅེས་པའི་ཁ་བྱང་འོག་དཔར་སྐྲུན་འགྲེམས་སྤེལ་བྱས་པ་ནི་ལེགས་བཤད་ལྗོན་དབང་གི་འཕེལ་རིམ་གསར་བ་ཞིག་ཡིན་པར་འདོད་ལ། ལྷག་དོན་དེའི་རྗེས་ཀྱི་ལོ་རབས་བརྒྱད་ཅུ་བ་ནས་བཟུང་བོད་མདོ་དབུས་ཁམས་གསུམ་གྱི་སློབ་གྲྭ་ཆུང་འབྲིང་ཁག་དང་། བྱེས་ཀྱི་གཞི་རིམ་སློབ་གྲྭ་དང་དགོན་སྡེ་དག་ཏུ་ལེགས་བཤད་ལྗོན་དབང་གི་རྩ་བ་བློར་འཛིན་པ་དང་། དེའི་སྟེང་ནས་བརྡ་སྤྲོད་འཆད་ཉན་བྱེད་པའི་ལམ་སྲོལ་ཆེས་ཆེར་འཕེལ་ཡོད་པ་རེད།
དེར་བརྟེན་ད་ལྟ་བོད་ཀྱི་སློབ་གྲྭ་ཁག་ཏུ་སུམ་ཅུ་བའི་རྩ་བ་ལས་ལེགས་བཤད་ལྗོན་དབང་ལ་རྒྱུས་མངའ་ཡོད་པའི་ཚད་དུ་མཆིས་ལ། ཁོ་བོས་བསམ་ན་ལེགས་བཤད་ལྗོན་དབང་ནི་སློབ་མའི་བློ་ཁ་དང་ཆེས་ཆེར་འཚམ་པའི་སུམ་ཅུ་བའི་བསྡུས་དོན་དཔེ་མེད་པ་ཞིག་ཏུ་འདོད་དོ།།
ལྔ་བ། མཇུག་བསྡུ་བ།
འདིར་ཁོ་བོས་ཡིག་ཚོགས་ལ་མ་འཛེམ་པར་ལེགས་བཤད་ལྗོན་དབང་གི་མཛད་པ་བོ་ངོ་སྤྲོད་དང་། ལེགས་བཤད་ལྗོན་དབང་གི་བྱུང་འཕེལ་སོགས་གླེང་དགོས་དོན་ནི། ད་སྔར་ཡིག་འཇོག་འགའ་རེར་དངུལ་ཆུ་དབྱངས་ཅན་གྲུབ་པའི་རྡོ་རྗེ་དང་། དངུལ་ཆུ་ངག་དབང་རྡོ་རྗེ་གཉིས་གཅིག་ཏུ་འཁྲུལ་བ་དང་། ལེགས་བཤད་ལྗོན་དབང་ནམ་མཛད་པའི་ལོ་ཚིགས་ལ་མ་བརྟག་མ་དཔྱད་པར་ཕྱི་ལོ་ ༡༩༠༡ ལོར་ངོས་འཛིན་བྱེད་ཀྱིན་པ་བཅས་ཀྱི་འཁྲུལ་སྤོང་ལ་གཙོ་བོར་གཞིགས་ཏེ་བྲིས་པ་ཡིན་ལ། འདིས་གོང་གི་སྣང་ཚུལ་དེ་དག་ཡོངས་སུ་ལྡོག་མི་ནུས་ནའང་དཔྱད་གཞིའི་ས་བོན་ཙམ་ཞིག་ཏུ་འགྱུར་ནའང་རྩོམ་ཡིག་འདི་འབྲི་བའི་དམིགས་དོན་འགྲུབ་པ་ཡིན་ནོ།།
༢༠༡༦ ལོའི་ཟླ་ ༠༤ ཚེས་ ༢༥ ཉིན།
རྟེན་ཁུངས།
[1] ཚ་སྤྲུལ་ངག་དབང་བློ་བཟང་གིས་བརྩམས། [M] 《སུམ་ཅུ་བའི་སྙིང་པོ་ལེགས་བཤད་ལྗོན་དབང་།》 མི་རིགས་དཔེ་སྐྲུན་ཁང་གིས་དཔར། ཕྱི་ལོ་ ༢༠༠༡ ལོའི་དཔར་ཐེངས་དང་བོ། ཤོག་ངོས། (P.06)
[2] དཔལ་ཚེ་ཏན་ཞབས་དྲུང་གིས་མཛད། [M] 《ཐོན་མིའི་ཞལ་ལུང་།》 འབྲས་སྤུངས་སྒོ་མང་དཔེ་མཛོད་ཁང་གིས་དཔར། ཕྱི་ལོ་ ༢༠༠༧ ལོའི་དཔར་ཐེངས་དང་བོ། ཤོག་ངོས། (P.194)
[3] བློ་བཟང་འཇིགས་མེད་དབང་བོས་མཛད། 《ཐམས་ཅད་མཁྱེན་པ་བློ་བཟང་ཆོས་འཕེལ་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་བ་དགེ་ལྡན་བསྟན་པའི་ཉི་འོད་ཅེས་བྱ་བ།》 ནང་བསྟན་དཔེ་ཚོགས་ལྟེ་གནས་ཀྱི་དཔེ་ཨང་། (W15960) (གཙང་བཞད་དངུལ་ཆུ་ཆོས་རྫོང་གི་ཤིང་པར།) ལྡེབ་གྲངས། ༢༠ སྲིབ་ངོས། ཐིག་ཕྲེང་གསུམ་པ་ནས་གསལ།
[4] གོང་མཚུངས་རྣམ་ཐར་དེའི་ལྡེབ་གྲངས། ༡༩༥ སྲིབ་ངོས། ཐིག་ཕྲེང་དྲུག་པ་ནས་གསལ།
[5] བློ་བཟང་འཇིགས་མེད་དབང་བོས་མཛད། 《ཐམས་ཅད་མཁྱེན་པ་བློ་བཟང་ཆོས་འཕེལ་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་བ་དགེ་ལྡན་བསྟན་པའི་ཉི་འོད་ཅེས་བྱ་བ།》 ནང་བསྟན་དཔེ་ཚོགས་ལྟེ་གནས་ཀྱི་དཔེ་ཨང་། (W15960) (གཙང་བཞད་དངུལ་ཆུ་ཆོས་རྫོང་གི་ཤིང་པར།) ལྡེབ་གྲངས། ༧༣ ཉིན་ངོས། ཐིག་ཕྲེང་གསུམ་པ་ནས་གསལ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/24514.html


text:
ཁག་དང་པོ།
འཇམ་དབྱངས་ནོར་བུས་ཕྱོགས་སྒྲིག་བྱས། དགེ་འདུན་རབ་གསལ་གྱིས་བསྒྱུར།
ལས་འགན་སྒྲུབ་བཞིན་པའི་རྒྱལ་ཁབ།
༡༩༥༠ ལོར་རྒྱ་དམར་གྱིས་བཙན་འཛུལ་མ་བྱས་པའི་གོང་དུ། བོད་ནི་ཆ་ཚང་བའི་ཐོག་ནས་ལས་འགན་སྒྲུབ་བཞིན་པ་དང་རང་བཙན་གྱི་རྒྱལ་ཁབ་ཅིག་རེད། འདིས་ར ང་གི་ཁྱིམ་མཚེས་གང་ལའང་ཉེན་ཁ་མི་སྤྲོད་ཅིང་། ལོ་ནས་ལོ་བསྟུད་དེ་ཕྱིའི་རོགས་རམ་ལ་མ་བརྟེན་པར་རང་གི་མི་སེར་འཚོ་སྐྱོང་ འཐུས་ཤོར་མེད་པར་བྱས་ཡོད། བོད་ཀྱིས་རྒྱལ་ཁབ་གཞན་དང་རྒྱལ་སྤྱིའི་སྒྲིག་འཛུགས་གང་ལ་ཡང་བུ་ལོན་ཆགས་པ་མེད། རྗེས་ལུས་དང་ཆོས་ལྡན་རྒྱལ་ཁབ། དེང་རབས་དམངས་གཙོ་བཅས་མིན་ན་ཡང་། བོད་ཀྱིས་རང་གི་མཐའ་མཚམས་ནང་ཁུལ་དུ་ཁྲིམས་ལུགས་སྟངས་འཛིན་བྱས་ཡོད་ཅིང་། རྒྱལ་ཁབ་གཞན་གྱི་ལྷན་དུ་བཞག་པའི་གྲོས་མཐུན་དང་ཆིངས་ཡིག་ཁག་གཟབ་ནན་གྱིས་ལག་ བསྟར་བྱས་ཡོད། གཅན་གཟན་དང་ཁོར་ཡུག་གི་ཐད་ནས་ཡུལ་ཁྲིམས་བཟོས་པའི་རྒྱལ་ཁབ་ཐོག་མའི་གྲས་ཡིན་ ལ། རྒྱུན་ལྡན་ལག་བསྟར་བྱས་པའི་“རི་ལུང་རྩ་ཚིག་”ཅེས་པ་དེ་ནི་ ༡༦༤༢ ལོའམ་ཡང་ན་དེའི་སྔོན་དུ་ཐོག་མར་བཏོན་ཡོད་པ་རེད།
༡༩༡༣ ལོར་ བོད་ཀྱིས་སྲོག་གཅོད་བྱེད་པ་གཏན་འགོག་བྱས་ཡོད་ལ། ༼ཕྱི་རྒྱལ་ཡུལ་སྐོར་བ་མང་པོས་བརྗོད་ཡོད་པ་ལྟར།༽ འཛམ་གླིང་ནང་དེ་ལྟར་བྱེད་པའི་རྒྱལ་ཁབ་སྔ་གྲས་ཤིག་ཡིན། བོད་ཀྱིས་གྲངས་ཉུང་མི་རིགས་༼ཁ་ཆེ་ལྟ་བུ་༽ལ་བཙན་དབང་བྱས་པའི་ལོ་རྒྱུས་མེད་ལ། རྒྱ་ནག་དང་དེ་བཞིན་གྱི་རྒྱལ་ཁབ་འགའ་ཡིས་དུས་ནས་དུས་སུ་བྱས་པ་ལྟ་བུའི་རང་གི་ མི་འབོར་གྱི་སྡེ་ཚན་བྱེ་བྲག་པ་འགའ་སྡེབ་གསོད་བྱས་རིགས་ཀྱང་མེད། གནམ་བདེ་སྒོ་མོ་ཆེ་ཡིད་ལ་དྲན་པར་མཛོད། བོད་རང་གི་མཐའ་མཚམས་རྒྱ་གར་དང་བལ་ཡུལ། འབྲུག་བཅས་པ་མཐའ་གཅིག་ཏུ་སྲུང་སྐྱོབ་བྱས་པ་མེད་ནའང་ ཆབ་སྲིད་དང་དཔལ་འབྱོར་གྱི་སྐྱབས་བཅོལ་བ་ལྟ་བུའི་ངོས་ནས་ ཧ་ལམ་བོད་མི་ཞིག་བྲོས་བྱོལ་དུ་ཕྱིན་པ་ཡོད་མ་རེད། རྒྱ་ནག་གིས་བཙན་འཛུལ་མ་བྱས་གོང་དུ། ཡུ་རོབ་དང་ཨ་མི་རི་ཀར་གནས་སྤོར་བྱས་པའི་བོད་མི་གཅིག་ཀྱང་ཡོད་མ་རེད།
ཕྱིའི་དམག་གི་བཙན་འཛུལ་ལས་ཞི་བའི་བཅིངས་འགྲོལ་མ་རེད།
༡༩༥༠ ལོའི་ ཟླ་ ༡༠ ཚེས་ ༦ ཉིན་གྱི་ཐོ་རེངས་ཤར་དུས། དམར་དམག་གི་དམག་ཁག་བཅོ་བརྒྱད་པའི་དམག་སྡེ་ཨང་ལྔ་བཅུ་ང་གཉིས་པ་དང་། ང་གསུམ་པ། ང་བཞི་པ་ ༼ཧ་ལམ་དམག་མི་ ༤༠༠༠༠ ཙམ་༽ བཅས་ཀྱིས་ བོད་དམག་ ༣༥༠༠ ཙམ་དང་ དེ་བཞིན་ཁམས་པའི་ཡུལ་དམག་ ༢༠༠༠ ཙམ་གྱིས་སྲུང་ཡོད་པའི་བོད་ཀྱི་༼མེ་མཚམས་བཞག་སའི་༽ས་ཚིགས་ལ་ཚུར་རྒོལ་བྱས་པ་ རེད། དེའི་སྔོན་དུ་ ༡༩༤༩ ལོའི་ལོ་མཇུག་ལ། སྐབས་དེར་གོ་མིན་ཏང་གིས་རྒྱབ་སྐྱོར་བྱས་པའི་དམག་བདག་དག་གི་དབང་འོག་ཏུ་ཡོད་ པའི་བྱང་ཤར་གྱི་ཨ་མདོ་དང་ཤར་ཕྱོགས་ཀྱི་ཁམས་བཅས་ལ་གུང་ཁྲན་གྱི་དམག་འཛུལ་ཡོད། ཉེ་ཆར་གྱི་རྒྱ་རིགས་མཁས་པའི་ཞིབ་འཇུག་གིས་ཕྱིར་བཏོན་པ་ལྟར་ན། ༡༩༥༠ ལོའི་ཟླ་ ༡ ཚེས་ ༢༢ ཉིན་མའོ་ཙེ་ཏུང་ སི་ཏ་ལིན་ལ་ཐུག་ཡོད་པ་དང་། བོད་ལ་བཙན་འཛུལ་བྱེད་ཆེད་དུ་ཨུ་རུ་སུའི་གནམ་དམག་གིས་མཁོ་ཆས་དབོར་འདྲེན་ བྱེད་པའི་རོགས་སྐུལ་བྱས་པ་རེད། དེའི་ལན་དུ་སི་ཏ་ལིན་གྱིས། “ཁྱེད་ཀྱིས་བོད་ལ་ཕར་རྒོལ་གྱི་ གྲ་སྒྲིག་བྱེད་བཞིན་པ་དེ་ཡག་པོ་རེད། བོད་མི་ཚོ་གཉའ་གཅོག་དགོས་ཀྱི་འདུག” ཅེས་བརྗོད་པ་རེད།
ཆབ་མདོའི་གཡུལ་ས་ན་ ཡོད་པའི་དབྱིན་ཇིའི་རླུང་འཕྲིན་ལས་བྱ་༼བོད་གཞུང་གིས་གླས་པ།༽ཞིག་གིས། བོད་མི་ཚོས་འབྲི་ཆུའི་གྲུ་ཁ་ལྟེ་བ་དེ་ནས་ཕར་རྒོལ་གྱིས་ཧ་ལམ་མི་གཅིག་ལ་མ་ ཐུག་གི་བར་དུ་འཛིང་སོང་ཞེས་བྲིས་ཡོད་པ་རེད། དེ་ནས་ལྷོ་ཕྱོགས་སུ་སྨར་ཁམས་དང་ཐག་ཉེ་བའི་འབྲི་ཆུ་བརྒལ་ས་དེར། དེར་ཡོད་དབྱིན་ཇིའི་ཡེ་ཤུའི་ཆོས་པ་ཞིག་ལྟར་ན། བོད་ཀྱི་ཕར་རྒོལ་དམག་མིས་བློ་ཁོག་ཆེན་པོས་ཕར་རྒོལ་བྱས་ཀྱང་མཐར་ཕམ་ཉེས་བྱུང་ བ་དང་། ཤུལ་དུ་ལྷག་པའི་དམག་མི་དག་གིས་གོ་རིམ་ལྡན་པའི་ཐོག་ནས་ནུབ་ཕྱོགས་སུ་རྒྱབ་ བཤིག་བྱས་པ་རེད། དམག་སྡེ་གང་གིས་མགོ་བཏགས་ཞུས་པའམ་བྲོས་བྱོལ་ལ་ཕྱིན་རིགས་མེད་པ་རེད། རྒྱབ་བཤིག་བྱས་ནས་ཉིན་བཞི་པའི་སྐབས་དེར་དམག་སྡེ་གཅིག་ལ་ཚུར་རྒོལ་རྒྱ་ཆེན་ ཕོག་སྟེ་རྩ་མེད་བཏང་བ་རེད། ཐོག་མའི་ཚུར་རྒོལ་གྱི་བདུན་ཕྲག་གཉིས་ཏག་ཏག་གི་རྗེས་ལ་བོད་དམག་གིས་མགོ་བཏགས་ ཞུས་པ་རེད། དམར་ཤོག་གི་ལས་བྱ་ཞིག་གི་མི་ཚེའི་ལོ་རྒྱུས་ལྟར་ན། “ཆབ་མདོའི་དམག་གི་སྐབས་སུ་ བོད་མི་མང་པོ་བསད་པ་དང་རྨས་སྐྱོན་ཕོག་ཡོད་པ་དང་།” “་་་བོད་དམག་གིས་བློ་ཁོག་ཆེན་ པོས་འཛིང་ན་ཡང་། རྒྱ་དམག་གི་ཁ་གྲངས་མང་བ་དང་སྦྱོང་བརྡར་ལེགས་པ་ལ་འགྲན་ནུས་པ་ཞིག་མེད་པ་རེད།” རྒྱ་ནག་གིས་བོད་ལ་བཙན་འཛུལ་བྱས་པའི་སྐོར་ལ་འབྲི་མཁན་ནུབ་ཕྱོགས་པའི་དམག་དོན་ མཁས་པ་ཉག་གཅིག་ཡོད་པ་དེས། “་་་དམར་པོའི་ཕྱོགས་ལ་མ་མཐའ་ལའང་མི་གྲངས་ ༡༠༠༠༠ བསད་སྐྱོན་ཕོག་ཡོད་པ་རེད།” ཅེས་བྲིས་འདུག རྒྱ་མིའི་དམག་མི་ཞིག་གིས་བྲིས་པའི་ལོ་རྒྱུས་ལྟར་ན། དམར་དམག་གི་རུ་ཁག་གཅིག་གིས་ཤིན་ཅང་ནས་ཚུར་རྒོལ་བྱས་ཡོད་མོད། བོད་ཀྱི་ནུབ་ཕྱོགས་མངའ་རིས་དགེ་རྩེའི་འབྲོག་དམག་གིས་སྔོན་བསྐྱོད་རུ་ཁག་དེ་ ཧ་ལམ་འགུལ་དུའང་མ་བཅུག་པར་བཀག་ཡོད་པ་རེད། དམག་མི་འདིས་ཡང་བསྐྱར་། གུང་ཁྲན་གྱི་དམག་ལ་བོད་ཀྱི་ཁུལ་དུ་བཙན་འཛུལ་བྱེད་རྒྱུར་རྒྱ་ནག་རང་གི་ས་བཀྲ་ ཙམ་ཡང་མ་རྙེད་ནས་མཐར་རྒྱ་གར་དབྱིན་གཞུང་གིས་པར་བརྒྱབ་པའི་ས་བཀྲ་ཞིག་བེད་ སྤྱོད་བྱེད་དགོས་ཤར་སྐོར་བྲིས་འདུག
༡༩༥༦ ལོར་ཁམས་ཀྱི་གྱེན་ལོག་ཆེན་པོ་མགོ་བཙུགས་པ་རེད་ལ། ལུང་པ་ཡོངས་ལ་ཁྱབ་ནས་ ༡༩༥༩ ལོའི་ཟླ་གསུམ་པའི་གྱེན་ལངས་བར་དུ་སླེབས་པ་རེད། འཇབ་དམག་གི་དམག་རྒོལ་དེ་ ༡༩༧༤ ལོ་ཙམ་ལ་ཞི་འཇགས་བྱས་པ་རེད། “གཟབ་ནན་གྱི་ཚོད་རྩིས་ཤིག་བྱས་པ་ཡིན་ན། མི་འབོར་ས་ཡ་ཕྱེད་ལས་མི་ཉུང་བ་ཞིག་ཡོད་པ་རེད།” དམག་འཁྲུག་གི་ནང་དུ་བོད་མི་རྣམས་བསད་པ་རེད། དེ་ལས་མང་བ་ཞིག་མཇུག་འབྲེལ་གྱི་ཆབ་སྲིད་ལས་དོན་ཁག་དང་། ངལ་རྩོལ་བསྒྱུར་བཀོལ་གྱི་རྭ་བ། དེ་བཞིན་མུ་གེ་ཆེན་པོ་བཅས་ཀྱི་ནང་གྲོངས་ཡོད་པ་རེད། ༢༠༠༨ ལོའི་བོད་ཁྱོན་ཡོངས་ཀྱི་གྱེན་ལོག་ངོ་རྒོལ་དང་དེ་ལ་རྒྱ་ནག་གིས་རྡུང་རྡེག་ཡ་ ང་བ་བཏང་བ་དེ་དག་གིས་དེ་རིང་ཡང་འཐབ་རྩོད་འདི་མུ་མཐུད་ནས་ཡོད་པ་དེ་གསལ་པོར་མཚོན་ཡོད་པ་རེད།
རྒྱལ་ཁབ་ཀྱི་རྒྱལ་དར་
བོད་ཀྱི་དེང་རབས་རྒྱལ་དར་འདི་ནི་ ༡༩༡༦ ལོར་ཁྱབ་སྤེལ་བྱས་པ་ཞིག་རེད། རྒྱལ་དར་འདི་འཛམ་གླིང་གི་མདུན་སར་ཐོག་མར་མངོན་པ་དེ་ནི་ ༡༩༣༤ ལོའི་ ནེལ་ཤོན་ནལ་ འཇིའོ་གཱི་རཱ་ཕིག་(National Geographic) དུས་དེབ་ཀྱི་ “འཛམ་གླིང་གི་རྒྱལ་དར་ཁག་” ཅེས་པའི་འདོན་ཐེངས་དང་། དཔེ་དེབ་གཞན་གྱི་སྟེང་ཐོན་པ་དེ་རེད་ལ། ༡༩༣༠ སོ་གྲངས་ཀྱི་སྟོད་དུ་ཡུ་རོབ་ཀྱི་ཐ་མག་ཁྱབ་བསྒྲགས་ཀྱི་ཤོག་བྱང་དག་གི་ནང་དུ་ བསྐྱར་འགྲེམས་བྱས་ཡོད་པ་རེད། གོང་གསལ་དུས་དེབ་ཀྱིས་༡༩༡༧ ལོའི་རྒྱལ་དར་གྱི་འདོན་ཐེངས་ཆེས་ཐོག་མ་དེའི་ཁྲོད་འཁོད་རྒྱུར་ བོད་ཀྱི་རྒྱལ་དར་དེ་ཕལ་ཆེར་ཆེས་གསར་པ་དང་མ་ཤེས་པ་ཡིན་སྲིད་མོད། འདོན་ཐེངས་དེའི་ནང་གི་དུས་རབས་དཀྱིལ་མའི་སྐོར་གྱི་རྩོམ་ཡིག་ཅིག་ཏུ་བོད་ཅེས་ པའི་མིང་འདི་བཀོད་ཡོད་པ་རེད། རྒྱལ་དར་ལ་ཆེད་མཁས་དགེ་རྒན་ཆེན་མོ་ ལུ་འེག་སེ་ ཝོམ་ ལྟར་ན། བོད་ཀྱི་རྒྱལ་དར་འདི་ནི་བོད་ཀྱི་བཙན་པོ་སྲོང་བཙན་སྒམ་པོའི་སྐབས་ཀྱི་དུས་ རབས་བདུན་པའི་ནང་གི་གངས་སེང་ཅན་གྱི་དར་ཆ་རྙིང་ང་ཞིག་ལ་གཞི་བཅོལ་བ་ཞིག་ཡིན་ པ་རེད།
ཐུགས་སྣང་དགོས་པ་ཞིག་ལ་ མཉམ་འབྲེལ་རྒྱལ་ཚོགས་ཀྱི་ནང་གི་རྒྱལ་དར་གྱི་བརྒྱ་ཆ་ ༩༠ ལྷག་དེ་དམག་ཆེན་གཉིས་པའི་རྗེས་སུ་བཟོས་པ་རེད་ལ། དེའི་ཁོངས་སུ་ད་ལྟའི་རྒྱ་ནག་གི་རྒྱལ་དར་ཡང་ཚུད་ཡོད། ༡༩༤༧ ལོའི་ཨེ་ཤ་ཡའི་ནང་ཁུལ་ཚོགས་འདུའི་ཐོག་དེར་བོད་ཀྱི་རྒྱལ་དར་འདི་རྒྱལ་སྤྱིའི་ ཐོག་གཞུང་འབྲེལ་གྱིས་ཐོན་ཡོད་པ་དང་། ཚོགས་ཐོག་དེར་བདག་ཉིད་ཆེན་པོ་གཱན་དཱིས་གསུང་བཤད་གནང་ཡོད་པ་རེད། བོད་ཀྱི་རྒྱལ་དར་དེ་ཨེ་ཤ་ཡའི་རྒྱལ་ཁབ་གཞན་གྱི་རྒྱལ་དར་ལྷན་དུ་བཤམས་ཡོད་ ཅིང་། ཚོགས་མིའི་སྟེགས་བུའི་སྟེང་གི་བོད་ཀྱི་སྐུ་ཚབ་ཚོའི་མདུན་དེར་རྒྱལ་དར་གྱི་ ལས་རྟགས་གོར་མོ་ཞིག་བཤམས་ཡོད་པ་རེད།


text:
ཚེས་16ཉིན་སྐབས་དང་པོའི་བོད་ཤར་ལྷོའི་སྐོར་ལམ་ས་ཁོངས་ཡུལ་སྐོར་འཐབ་ཇུས་མཉམ་ལས་བྱེད་སྒོ་ལྷ་སར་དངོས་སུ་སྤེལ་འགོ་ཚུགས་ཤིང་། བྱེད་སྒོ་དེ་ལྷོ་ཁ་གྲོང་ཁྱེར་ཡུལ་སྐོར་འཕེལ་རྒྱས་ཨུ་ལྷན་གྱིས་གཙོ་གཉེར་བྱས་པ་དང་ལྷ་ས་དང་ཉིང་ཁྲི་གྲོང་ཁྱེར་གཉིས་ཀྱི་ཡུལ་སྐོར་འཕེལ་རྒྱས་ཨུ་ལྷན་གྱིས་གཞོགས་འདེགས་བྱས་ནས་གཉེར་བ་ཞིག་ཡིན། གྲོང་ཁྱེར་གསུམ་གྱི་ཡུལ་སྐོར་འཕེལ་རྒྱས་ཨུ་ལྷན་གྱིས་མཉམ་འབྲེལ་ཚོགས་འདུའི་སྣེ་ཁྲིད་ཚན་པའི་འགན་རེས་མོས་ཀྱིས་ཁུར་ནས་ལོ་རེར་ཐེངས་རེར་བརྗེ་རྒྱུ་རེད།
བོད་དབུས་ཡུལ་སྐོར་གྱི་ཤར་རྒྱུད་སྐོར་ལམ་ཁྱབ་གདལ་དང་དྲིལ་བསྒྲགས་བྱ་རྒྱུ་ནི་སྐབས་དང་པོའི་བོད་ཤར་ལྷོའི་སྐོར་ལམ་ས་ཁོངས་ཀྱི་ཡུལ་སྐོར་འཐབ་ཇུས་མཉམ་ལས་བྱེད་སྒོའི་ནང་དོན་གལ་ཆེན་ཞིག་ཡིན། ལྷོ་ཁ་དང་། ལྷ་ས། ཉིང་ཁྲི་བཅས་གྲོང་ཁྱེར་གསུམ་གྱི་ཡུལ་སྐོར་འཕེལ་རྒྱས་ཨུ་ལྷན་གྱིས་མཉམ་དུ་ས་ཁོངས་ཡུལ་སྐོར་ཐོན་ཁུངས་བསྡུ་སྒྲིལ་བྱེད་པ་དང་། ལྷ་ས་གྲོང་ཁྱེར་གྱིས་ཤར་རྒྱུད་སྐོར་ལམ་དུ་གསར་དུ་བཏོན་པའི་ཡུལ་ལྗོངས་ས་ཚིགས་འཇུག་སྒོར་བྱེད་པ། རང་ལྗོངས་ཀྱི་ཡུལ་སྐོར་བའི་དུས་ཚིགས་མ་ཤར་གོང་བོད་དབུས་ཡུལ་སྐོར་གྱི་ཤར་རྒྱུད་སྐོར་ལམ་ཧུར་ཐག་བཟོས་ནས་བོད་དུ་ཡོང་མཁན་རྒྱ་ཆེའི་ཡུལ་སྐོར་བར་ཡུལ་སྐོར་སྐོར་ལམ་གྱི་ཐོན་རྫས་སྔར་བས་མང་བ་མཁོ་འདོན་བྱས་ཏེ་བོད་ལ་ས་ཁོངས་ཧྲིལ་པོའི་ཡུལ་སྐོར་གཏོད་ཆེད་ཉམས་མྱོང་གསོག་རྒྱུ་རེད། ཤར་རྒྱུད་སྐོར་ལམ་གྱིས་ཡུལ་སྐོར་བར“ཕྱིར་ལོག”བྱེད་དུ་མི་འཇུག་པར་དུས་ཚོད་ཐུང་ཤོས་ནང་ལྷ་ས་དང་། ཉིང་ཁྲི། ལྷོ་ཁ་བཅས་གྲོང་ཁྱེར་གསུམ་གྱི་མཛེས་སྡུག་ལྡན་པའི་བོད་ལྗོངས་དང་གནའ་བོའི་སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་ཀྱི་ཡིད་དབང་འཕྲོག་ཤུགས་མྱོང་རོལ་ཐུབ་པ་བྱ་རྒྱུ་རེད། ཤེས་རྟོགས་བྱུང་བར་གཞིགས་ན། ཟླ་4ཚེས་20ཉིན་ལྷ་ས་དང་། ཉིང་ཁྲི། ལྷོ་ཁ་བཅས་གྲོང་ཁྱེར་གསུམ་གྱི་ཡུལ་སྐོར་འཕེལ་རྒྱས་ཨུ་ལྷན་གྱི་འཐུས་མིས་ལྗོངས་ནང་ཁུལ་གྱི་ཡུལ་སྐོར་བྲིན་འཚོང་མཁན་60དང་མཉམ་དུ་ལྷོ་ཁ་གྲོང་ཁྱེར་རྩེད་ཐང་གྲོང་རྡལ་དུ་འཛོམས་ཏེ་གྲོང་ཁྱེར་གསུམ་གྱི་ཡུལ་སྐོར་འཕེལ་རྒྱས་ཨུ་ལྷན་དབར་ས་ཁོངས་ཡུལ་སྐོར་གྱི་འཐབ་ཇུས་མཉམ་ལས་གྲོས་མཐུན་ལ་མིང་རྟགས་འགོད་རྒྱུར་དཔང་པོ་བྱ་རྒྱུའི་ཁར་ས་ཁོངས་ཡུལ་སྐོར་འཕེལ་རྒྱས་ཀྱི་ཇུས་ཆེན་ཐུན་མོང་ཐོག་གྲོས་བསྡུར་བྱ་རྒྱུ་རེད།


text:
ཤེས་རབ་ཆོས་འཕེལ།
(རྒྱ་གར་གྱི་དུས་ཚུགས་དང་དུས་འཁོར་རྒྱུད་དཔང་དུ་བཞག་ནས་བོད་ཀྱི་ལོ་ཐོ་འཆུག་བསྡད་ཡོད་པའི་སྐོར་གནད་བཤད།)
འདིར་བཤད་དགོས་པའི་གནད་ནི་བོད་ཀྱི་ལོ་ཐོ་ལ་སྐྱོན་བརྗོད་བྱེད་པའི་ཆེད་མིན་ལ། དཀའ་གནད་འདི་ཀུན་ལ་ཤེས་པར་བྱེད་དུ་འཇུག་པའི་ཆེད་ཡིན། ཤེས་ནས་བོད་ཀྱི་ལོ་ཐོ་ལ་ཡོ་བསྲིང་དང་བཙོ་སྦྱོང་ཅི་ལྟར་བྱ་དགོས་མིན་སྐོར་ཞུ་རྒྱུ་ཡིན།
དང་པོ། རྒྱ་གར་དཔྱིད་ཟླ་དང་པོ་ངོས་བཟུང་བ།
ཧོ་ལེ་ཞེས་ལེགས་སྦྱར་སྐད་དུ་དུས་དྲན་ཞེས་གྲགས་པ་འདི་ནི། ལོ་རེའི་ནང་གི་དགུན་གྱི་ཟླ་བ་རྣམས་ཡོངས་སུ་རྫོགས་ནས་དཔྱིད་ཀྱི་དུས་ཚུགས་མགོ་བཟུང་བའི་ཉིན་ཡིན་ལ། ཉིན་དེ་ལ་རྒྱ་གར་རི་གྲོང་གཉིས་དང་གྲོང་ཁྱེར་དང་རྒྱལ་ས་སྐྱེས་པ་ཕོ་མོ་ཀུན་གྱིས་ཚོན་རྩི་སྣ་ཚོགས་ལུས་ལ་ཕན་ཚུན་བྱུག་པའི་ལུགས་སྲོལ་འདུག ལུགས་འདི་གཙོ་བོ་རྒྱ་གར་གྱི་སྲོལ་ཡིན་ཡང་ཧིན་རྡུའི་ཆོས་ལུགས་འཛིན་པ་དང་མི་འཛིན་པ་གཉིས་ཀའི་དུས་དྲན་བྱེད་བཞིན་ཡོད། དེ་རིང་དེའི་དུས་དྲན་ཉིན་རེད། Friday, March 2, 2018 སྤྱི་ཟླ་གསུམ་པའི་ཉིན་གཉིས་པ་དང་གཟའ་པ་སངས་ཉིན་རེད། ཉིན་འདི་རྒྱ་གར་ལ་དཔྱིད་ཟླ་དང་པོ་ཚུགས་པའི་དུས་དང་། ཆོས་ལུགས་དང་འབྲེལ་བའི་དུས་མཆོད་ཅིག་ཀྱང་རེད། ཧོ་ལེ་དཔྱིད་ཟུག་ནས་ཉིན་ཞག་ཉུ་ཤུ་ཙམ་གྱི་དུས་ན་དཔྱིད་ཉིན་མཚན་མཉམ་པ་འབྱུང་བར་འགྱུར།
གཉིས་པ། རྒྱ་གར་ལུགས་སྲོལ་གྱི་ཁྱིམ་ཞག་ལོ་སར་རམ་ལུག་ཁྱིམ་ཉིན་ངོས་འཛིན།
རྒྱ་གར་གྱི་ཡུལ་ལུང་སོ་སོའི་ཐུན་མོང་མ་ཡིན་པའི་སྔོན་གྱི་སྲོལ་རྒྱུན་དང་། ད་ལྟ་ཡང་སྲོལ་རྒྱུན་དེ་ལ་ཡོད་པའི་དད་པ་དང་འབྲེལ་བའི་ལྷ་མཆོད་ལྷ་གསོལ་གྱི་དུས་སྟོན་དང་། ཤིང་ཐོག་དང་ལོ་ཐོག་དང་སྔོ་སྡུམ་སོགས་ཞིང་ལས་དང་འབྲེལ་བའི་དུས་ཚིགས་སོགས་འཁོད་པའི་ལོ་ཐོ་རིགས་བཅུ་ཙམ་ཡོད་པ་ཀུན་གྱིས་། ཁྱིམ་ཞག་གི་ལོ་སར་སྟེ། ཉི་མ་ལུག་ཁྱིམ་ལ་སླེབ་ཉིན་དེ་ནི། ཐུན་མོང་གཅིག་གྱུར་ཅིག་ཡོད་པ་འདོད་ཀྱང་གྲུབ་ཡོད། གཅིག་གྱུར་ཡིན་པའི་ཚུལ་དེས་བོད་དུ་རྩོད་རྙོག་ཏུ་ཡོད་པའི་དབྱར་ཁ་ལེན་དང་བོད་ཀྱི་ལོ་ཐོ་ལ་དག་ཐེར་ཐུབ། ཉི་མ་ལུག་ཁྱིམ་དུ་སླེབ་པའི་ཁྱིམ་ཞག་གི་ལོ་སར་དེ་ནས་ཡར་བགྲང་བའི་ཉིན་ཞག་ཞེ་ལྔ་ཙམ་ན་རྒྱ་གར་ཧོ་ལེ་དཔྱིད་གསར་དུས་ཚིགས་དེ་ཡིན།
གསུམ་པ། རྒྱ་གར་ལུགས་སྲོལ་གྱི་སྟོན་པ་ཤཱཀྱ་ཐུབ་པའི་སྐུ་འཁྲུངས་ཉིན་ངོས་འཛིན།
སངས་རྒྱས་ཉ་གང་ཉིན་ཞེས་སངས་རྒྱས་གོ་ཏཱ་མ་སྐུ་འཁྲུངས་ཉིན་དུས་དྲན་དེ་ནི་ལྷོ་བརྒྱུད་ནང་བསྟན་ཡོངས་དང་རྒྱ་གར་རྒྱལ་ཡོངས་ཀྱིས་ཐུན་མོང་དུ་འདོད་ཀྱང་གཅིག་གྱུར་དུ་གྲུབ་པ་ཞིག་རེད། དེའི་ཕྱིར་ཚུལ་དེ་ལ་བོད་པའི་རྣམ་རྟོག་ཉིད་མ་གཏོགས་དྭོགས་ཟ་དང་ཞིབ་འཇུག་དགོས་དོན་མེད་ཅེས་མི་རྣམས་སྨྲ། བོད་མ་ཤོར་གོང་དུ་རྒྱ་གར་གཞུང་འབྲེལ་ནས་གོང་ས་རིན་པོ་ཆེ་དང་པཎ་ཆེན་རིན་པོ་ཆེ་རྣམ་གཉིས། སངས་རྒྱས་དུས་དྲན་ལ་གདན་འདྲེན་ཞུས་ཡོད་པ་དང་། སྐབས་དེའི་དུས་ཚིགས་ནི་ཕྱི་ལོ་༡༩༥༦་ཕྱི་ཟླ་ལྔ་པའི་ཉིན་༢༤་པ་དང་གཟའ་ཕུར་བུའི་ཉིན་ཡིན། དེ་བཞིན་ཉེ་ཆར་ཕྱི་ལོ་༢༠༡༥ཟླ་ལྔ་པའི་ཉིན་༤་པ་ལ་རྒྱ་གར་རྒྱལ་ཡོངས་ཀྱིས་སངས་རྒྱས་དུས་དྲན་དེ་བསྲུང་བརྩི་བྱས་ཡོད་ལ། སངས་རྒྱས་དུས་དྲན་དེ་རྒྱལ་གར་ལོ་ཐོ་དུ་མ་རྩོད་མེད་དུ་གྱུར་འདུག ཕྱི་ཟླ་དང་སྦྱར་ནས་རགས་རྩིས་བྱས་ན་ཕྱི་ཟླ་པའི་ནང་སླེབ་བཞིན་འདུག
དུས་དྲན་དེ་ལོ་ཐོ་འགའ་ཞིག་ཏུ་བཀོད་ཅིང་གཅིག་གྱུར་ཡོད་པ་གཤམ་གསལ།
བཞི་པ། བོད་ཀྱིས་རྒྱ་གར་ལུགས་བཀྲལ་བ་དེ་དང་རྒྱ་གར་རང་གི་ལུགས་འདྲ་མིན་བསྡུར་བ།
འདིར་བོད་ཀྱི་ས་གནས་ཀྱི་དབང་དུ་བཏང་བ་མ་ཡིན་པར་རྒྱ་གར་གྱི་དབང་དུ་བྱས་པའི་ལོ་ཐོ་དེ་དག་གི་ནང་འཁོད་པ་ལྟར་གཞི་ལ་བཞག་ནས། སྐབས་དེར་བོད་ཀྱི་ལོ་ཐོའི་ཚེས་གྲངས་སོགས་གང་ཡིན་བལྟས་ནས་བསྡུར་བ་ཡིན། དེ་ལྟར་དགོས་པའི་རྒྱུ་མཚན་ཡང་བོད་ཀྱི་མཛོད་འདུལ་དང་དུས་འཁོར་རྒྱུད་སོགས་སུ་བཀྲལ་བའི་དུས་ཚིགས་རྣམས་རྒྱ་གར་གྱི་ལུགས་ཁོ་ན་ཡིན་པའི་རྒྱུ་མཚན་གྱིས་སོ།།
རྒྱ་བོད་གཉིས་ཀས་གཏན་ལ་དབབ་བྱའི་དོན་དེ་ཡུལ་གཅིག་ཡིན་པ་ལ། མི་མཐུན་པ་བྱུང་འདུག ཉི་མ་ལུག་ཁྱིམ་ལ་སླེབ་པའི་དུས་ཚིགས་ལ་ཉིན་ཞག་བཅོ་ལྔའི་ཁྱད་པར་བྱུང་བ་དང་། སངས་རྒྱས་གོ་ཏཱ་མའི་སྐུ་འཁྲུངས་པའི་དུས་ཚིགས་ལ་ཡང་ཟླ་བ་གཅིག་གིས་ཁྱད་པར་བྱུང་བ་དང་ལོ་གསུམ་རེའི་ནང་ལ་ཐེངས་གཅིག་མ་གཏོགས་དུས་མཉམ་དུ་འཁེལ་གྱི་མི་འདུག རྒྱ་གར་སྔ་ཞིང་བོད་འཕྱི་འདུག་པ་དེ་འདྲ་རེད། ལྷོ་བརྒྱུད་ནང་བསྟན་འཛིན་པ་རྣམས་ནི་རྒྱ་གར་ལུགས་དང་མཐུན་ལ། བོད་རྣམས་རྒྱ་གར་དང་མི་འཐུན་པ་ཅི་ཕྱིར་ཡིན་ནམ། ལྷོ་བོད་གཉིས་ཀྱིས་བརྩི་བྱ་ནི་གཅིག་ཡིན། གལ་ཏེ། གཉིས་ཀ་བདེན་ན། སངས་རྒྱས་གོ་ཏཱ་མ་ཐེངས་གཉིས་ལ་སངས་རྒྱས་དགོས་པར་འགྱུར་བ་དང་། ཡང་ན་ཐེངས་གཅིག་སྐྱེས་ནས། སླར་ཡང་མངལ་དུ་ཡར་ཞུགས་ནས་ཟླ་གཅིག་ཙམ་གྱི་རྗེས་སུ་སྐྱེས་དགོས་པར་འགྱུར་བ་དང་། སངས་རྒྱས་དང་སྐུ་འཁྲུངས་པ་དུས་མཉམ་ཡིན་པའི་རྒྱལ་བོ་གཟུགས་ཅན་སྙིང་པོ་སོགས་ཀྱང་དེ་ལྟར་འགྱུར་དགོས་པ་སོགས་མི་འདོད་བཞིན་དུ་ཁས་ལེན་དགོས་བྱུང་ལ།
ཡང་ན་ལྷོ་བོད་གཉིས་སྟོན་པ་སོ་སོ་བའི་རྗེས་འབྲང་ཡིན་དགོས། རྩི་ལུགས་གཅིག་ལ་སྟོན་པ་སྐུ་གཤེགས་ནས་གདུལ་བྱ་རྣམས་སྐྱོ་གདུང་དྲགས་པོས་ནོན་བཞིན་པའི་སྐབས་སུ་ལུགས་གཅིག་གི་སྟོན་པ་དེ་གསོན་པོར་འཛུམ་དམུལ་ལེར་བཞུགས་འདུག་ཡོད་དགོས་པར་འགྱུར་སོགས་ཧང་ཅང་ཐལ་ལོ།།
ལྔ་པ། དུས་འཁོར་རྒྱུད་ཀྱི་ཚིག་ཟིན་ལ་ཅི་ལྟར་གསལ་མིན་དང་རྒྱུད་དང་ཉེ་ཤོས་གང་ཡིན་མིན་སྐོར།
གོང་དུ་ཞུས་པ་ལྟར་ཧོ་ལེ་དཔྱིད་ཟུག་དུས་ཚིགས་ཤར་ནས་ཉིན་ཞག་ཉི་ཤུ་ཙམ་ན་དཔྱིད་ཉིན་མཚན་མཉམ་པའི་དུས་དང་། དེ་ནས་ཉིན་ཞག་ཉི་ཤུ་ཙམ་ན་ཁྱིམ་ཞག་ལོ་སར་བྱུང་བ་དང་། དཔྱིད་ཟུག་དང་ལུག་ཁྱིམ་བར་ཉིན་ཞག་བཞི་བཅུ་ཡོད་འདུག དེས་ན་དཔྱིད་ཉིན་མཚན་མཉམ་པ་དེ་དཔྱིད་ཟླ་ར་བའི་སྨད་དང་དཔྱིད་ཟླ་བར་བའི་སྟོད་དུ་འབྱུང་དགོས་འདུག དེས་ན་འདིའི་ཐད་དུ་འདི་ལྟར་འདོད་དགོས་ཏེ། དཔྱིད་ཉིན་མཚན་མཉམ་པ་བྱུང་ན་ཡང་ཉི་མ་ལུག་ཁྱིམ་ལ་མ་སླེབ། ད་དུང་སླེབ་རྒྱུ་ལ་ཉིན་ཞག་ཉི་ཤུ་ཙམ་དགོས་ཞེས་འདོད་དགོས་སོ།།
བོད་ཀྱི་ལོ་ཐོ་(ཕུག་ལུགས་གྲུབ་རྩིས་)ལྟར་ན་འདི་ལྟར་འབྱུང་སྟེ། དཔྱིད་ཉིན་མཚན་མཉམ་ནས་ཉིན་ཞག་སོ་དྲུག་ཙམ་གྱི་རྗེས་སུ་ཉི་མ་ལུག་ཁྱིམ་ལ་སླེབ་བཞིན་འདུག དེས་ན་འདི་ལྟར་འདོད་དགོས་ཏེ། དཔྱིད་མཉམ་བྱུང་ན་ཡང་ཉི་མ་ལུག་ཁྱིམ་དུ་སླེབ་མེད། ད་དུང་སླེབ་རྒྱུ་ལ་ཉིན་ཞག་སོ་དྲུག་དགོས་ཞེས་འདོད། དེས་ན་རྒྱ་གར་ལོ་ཐོ་དང་བོད་ཀྱི་ལོ་ཐོ་གཉིས་ཀས་ལག་ལེན་ལྟར་ན་དཔྱིད་མཉམ་གཉིས་དེ་ལུག་ཁྱིམ་ཡིན་པར་མི་འདོད།། འོན་ཀྱང་དུས་འཁོར་རྒྱུད་འགྲེལ་བ་དང་བཅས་པ་ལས་དཔྱིད་ཉིན་མཚན་མཉམ་པ་དེ་ལུག་ཁྱིམ་གྱི་ནང་དུ་འབྱུང་དགོས་པ་མ་ཟད། ལུག་ཁྱིམ་གྱི་ཐོག་མ་ཉིད་ཡིན་པར་གསུངས་འདུག དུས་འཁོར་བསྡུས་པའི་རྒྱུད་ལས། ཉི་མ་རི་བོང་ཅན་གྱི་ཉིན་མཚན་ཆུ་ཚོད་དྲུག་ཅུ་དག་ལས་འགྲིབ་དང་འཕེལ་བ་དྲུག་ཆས་སོ། །གང་ཕྱིར་རི་ལ་སྐྱེ་བོ་རྣམས་ཀྱི་ཉིན་མཚན་མཉམ་པར་འགྱུར་ཏེ་ལུག་ཉི་སྲང་གི་ཉི་མ་ལའོ། །ཞེས་དང་། དེའི་ཐད། བསྡུས་རྒྱུད་འགྲེལ་བ་དྲི་མེད་འོད་ལས། སའི་དུམ་བུ་གང་དུ་ལུག་གི་ཉི་མ་ལ་དཔྱིད་ཕྱེད་ཀྱི་ཉིན་མཚན་མཉམ་པར་འགྱུར་ན་སྲང་གི་ཉི་མ་ལ་སྟོན་ཕྱེད་དུ་འགྱུར་རོ།། ཞེས་གསལ་བོར་གསུངས་པ་དེས་གྲུབ་པས། རྒྱུད་དང་ཉེ་ཤོས་ནི་དེ་གཉིས་ལས་རྒྱ་གར་ལོ་ཐོ་དེ་ཆགས་འདུག བོད་རྣམས་དུས་འཁོར་ལུགས་ཡིན་པར་རློམ་ཡང་རྒྱ་གར་ལས་ཀྱང་ཉིན་བཅོ་ལྔས་འཕྱིས་འདུག
ཡང་བསྡུས་རྒྱུད་འགྲེལ་བ་དྲི་མེད་འོད་ལས། ལྷུན་པོའི་ལྷོའི་དུམ་བུ་འདིར་ལུག་ལ་ཉི་མ་གནས་པས་དཔྱིད་ཀྱི་དུས་སུ་ས་གའི་ཟླ་བ་བྱེད་དོ། །ཅེས་ས་ག་ཟླ་བ་ཡང་དཔྱིད་ཟླ་ཡིན་པར་དངོས་སུ་གསུངས་འདུག རྒྱ་གར་ཧོ་ལེ་དཔྱིད་ཟུག་དེ་དཔྱིད་ཟླ་ར་བར་བྱས་ནས་བརྩིས་ན་དུས་འཁོར་ལུགས་དང་མཐུན། འོན་ཀྱང་། བོད་ཀྱི་ལོ་ཐོར་དཔྱིད་ཟླ་ར་འབྲིང་ཐ་གསུམ་དུས་འཁོར་རྒྱུད་ལུགས་བཀོད་སྐབས། ས་ག་ཟླ་བ་ལ། དུས་འཁོར་ལུགས་ལ་དབྱར་ར་བ་ཞེས་བྲིས་འདུག་མོད། དེ་ལྟར་བཀོད་པའི་རིམ་པ་དེ་དུས་འཁོར་ལུགས་དང་མི་མཐུན་པས་དུས་འཁོར་བའི་ལུགས་ནི་ཡིན་ཚོད་མི་གདའ།
དྲུག་པ། བོད་ཀྱི་ལོ་ཐོ་ལ་ཡར་རྒྱས་ལ་ཅི་ལྟར་གཏོང་དགོས་མིན་སྐོར།
གོང་གསལ་ལྟར་བོད་ཀྱི་ལོ་ཐོ་(ཕུག་ལུགས་གྲུབ་རྩིས་)དེ་རྒྱུད་དང་མཐུན་མིན་ཅི་རིགས་བྱུང་བ་དང་། དེ་བཞིན་འགྲེལ་ཆེན་དྲི་མེད་འོད་དང་ཨ་བྷྱ་ཀ་རས་ཀྱང་སྐྱོན་འབྱུང་བར་གསུངས་པ་དངམ་ཟད། རགས་པར་ན་ལོ་དྲུག་ཅུའི་མཚམས་སུ་སྐྱོན་བཏོན་དགོས་ཚུལ་ཡང་གསལ་བོར་གསུངས་ཡོད། འགྲེལ་ཆེན་དྲི་མེད་འོད་ལས། དེའི་ཕྱིར་བྱེད་པའི་ལོ་གཞན་ལ་ལྟོས་ནས་དེས་ཟླ་བ་གཅིག་གི་ངེས་པ་ཅུང་ཟད་དག་གོ། ཞེས་དང་། འདིར་ཆད་པ་དང་ལྷག་པ་ཇི་ལྟར་ཤེས་ན་བྱང་དུ་བགྲོད་པའི་ཟླ་བ་དང་པོ་ལ་ཉི་མ་བཅུའི་བར་དུ་ཐུར་མའི་གྲིབ་མས་ཡོངས་སུ་བརྟག་པར་བྱ་སྟེ། ཉིན་ཞག་གང་ནས་བརྩམས་ཏེ། ཐུར་མའི་གྲིབ་མ་བྱང་ནས་ལོག་པར་གྱུར་པ་དེ་ནི་གཟའ་དེ་དང་ཚེས་དེ་དང་སྦྱོར་བ་དེ་དང་བྱེད་པ་དེས་ཉི་མ་འཕོ་བའི་ཉིན་ཞག་གོ། །ཉིན་ཞག་དེ་ལ་ཉི་མའི་ལོངས་སྤྱོད་སྐར་མའི་གནས་སུ་ཉི་ཤུ་དང་ཆུ་ཚོད་ཀྱི་གནས་སུ་བཅྭ་ལྔ་ཞེས་པ་རྩ་བའི་ངེས་པའོ། །ངེས་པ་དེ་ལ་ཉིན་ཞག་སོ་སོར་ཉི་མའི་དཀྱིལ་འཁོར་གྱི་ཉིན་ཞག་རྣམས་ཀྱིས་ཐོབ་པ་རབ་ཏུ་བསྲེས་ཏེ། དེ་ནས་སྔར་བརྗོད་པའི་ཆོ་གས་ཉི་མའི་རྐང་པ་རྣམས་སྦྱང་བར་བྱའོ། །ཞེས་གསུངས་སོ།། འོ་ན། བོད་ཀྱི་ལོ་ཐོ་ལ་དེ་འདྲའི་སྐྱོན་བཏོན་ཡོད་དམ་མེད་ཟེར་ན། སྐྱོན་བཏོན་མེད་ལ། དེའི་དབང་གིས་བོད་ཀྱི་ལོ་ཐོ་ཟླ་བ་གཅིག་ཙམ་གྱིས་འཆུག་བསྡད་ཡོད། །སྟོན་པའི་འཁྲུངས་ཚིགས་དེ་ཡང་ཟླ་གཅིག་གིས་འཆུག་པ་གཅིག དཔྱིད་ཐ་མ་ལ་དབྱར་ར་བ་ཞེས་བརྗོད་དགོས་བྱུང་བ་དང་གཉིས། ལུག་དང་སྲང་གི་རི་མོ་ཤར་བ་དེ་དང་། དངོས་ཡོད་ལ་སྟོན་དཔྱིད་ཉིན་མཚན་མཉམ་བྱུང་བའི་བར་བ་ཉིན་ཞག་སུམ་ཅུ་ལྷག་གི་ཁྱད་པར་བྱུང་བ་དང་གསུམ། དབྱར་དགུན་ཉི་ལྡོག་སོགས་རྒྱ་རྩིས་ཀྱིས་ཁ་བསྐང་དགོས་བྱུང་བ་དང་བཞི། བོད་ཀྱི་དབྱར་ཁ་ལེན་དང་ལྷོ་བརྒྱུད་དབྱར་ཁས་ལེན་བར་ལ་ཟླ་བ་གཅིག་གི་ཁྱད་པར་བྱུང་བ་དང་ལྔ། བྱེད་རྩིས་དང་གྲུབ་རྩིས་གཉིས་བར་ལ་ཟླ་གཅིག་གི་ཁྱད་པར་བྱུང་བ་དང་དྲུག དེ་སོགས་སྐྱོན་འབྱུང་བའི་གཞི་མ་དེ་སྐྱོན་བཏོན་མ་བྱས་པས་ལེན་ནོ།། ཆོས་རྗེ་དོལ་བོ་སངས་རྒྱས་དང་ཀརྨ་རང་བྱུང་རྡོ་རྗེ་རྣམ་གཉིས་ཀྱིས་བྱེད་རྩིས་ལུགས་དེ་གཙོ་བོར་གནངས་འདུག་པ་གནད་འདི་མཐོང་ནས་དབང་གིས་ཡིན་པ་གོར་མ་ཆགས།། སྐྱོན་ཅི་ལྟར་ཡོང་ཚུལ་དང་དེ་རིམ་གྱིས་གསོག་ཚུལ། སྐྱོན་དེ་ཅི་ལྟར་ལོ་ཐོ་ལ་བཏོན་ཚུལ་ཅི་ལྟར་ཡིན་མིན་སོགས་ཁོ་བོ་གྲོས་འདེབས་དང་པོ་དང་གཉིས་པ་རྣམས་སུ་བཀོད་ཟིན་པས་དེར་གཟུགས་འཚལ།། ཞེས་པ་འདི་ཡང་ཧི་མ་ལ་ཡའི་སྐར་རྩིས་པ་རྒྱ་ཤེས་རབ་ཆོས་འཕེལ་གྱིས་ལྷོ་ཕྱོགས་རྒྱ་མཚོ་འགྲམ་ནས་གཟའ་ཉི་མའི་གུང་གསེང་སྐབས་སུ་བྲིས། །